(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΟΒ΄

Παρασκευή 29 Ιουλίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας των Βουλευτών κ.κ. Δ. Κρεμαστινού και Ν. Δένδια, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων και αναφορών - ερωτήσεων της Δευτέρας 1 Αυγούστου 2016, σελ.
2. Συζήτηση επικαίρων ερωτήσεων:
 α) Προς τον Υπουργό Πολιτισμού και Αθλητισμού, σχετικά με τις καθυστερήσεις πληρωμής των συμβασιούχων στο Υπουργείο Πολιτισμού και Αθλητισμού, σελ.
 β) Προς τον Υπουργό Περιβάλλοντος και Ενέργειας:
 i. σχετικά με την προαναγγελία τραγικών εξελίξεων στον τομέα της παραγωγής ηλεκτρικής ενέργειας, σελ.
 ii. σχετικά με τον κίνδυνο διακοπής της κατασκευής ζωτικής σημασίας έργων στο Νομό Χαλκιδικής, σελ.
 γ) Προς τον υπουργό Οικονομικών:
 i. σχετικά με την ανάγκη μέριμνας για τη ζημιά που υπέστησαν οι προμηθευτές αγρότες-παραγωγοί από την πτώχευση της εταιρείας «Μαρινόπουλος», σελ.
 ii. σχετικά με την αναβάθμιση του Τελωνείου Κήπων και την εκμετάλλευση προοπτικών των σημείων εισόδου-εξόδου στον Έβρο, σελ.
 iii. σχετικά με την αναβίωση του άρθρου 44 του ν.3763, με σκοπό την προώθηση αυτοσύμβασης στη σύνταξη οριστικού συμβολαίου από προσύμφωνα μεταβίβασης ακινήτων, σελ.
 δ) Προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης:
 i. σχετικά με την αντιμετώπιση των προβλημάτων των εργαζομένων της εταιρείας «Καρφούρ - Μαρινόπουλος», σελ.
 ii. σχετικά με την επαναφορά της Συλλογικής Σύμβασης Εργασίας των Ηθοποιών, σελ.
 iii. σχετικά με την εφαρμογή των Συλλογικών Συμβάσεων Εργασίας για τους εργαζομένους στα ξενοδοχεία της χώρας, σελ.
 iv. σχετικά με τη διακοπή της ενίσχυσης στην Ομοσπονδία Κωφών Ελλάδας για δαπάνες προγραμμάτων διερμηνείας στη νοηματική γλώσσα, σελ.
 ε) Προς τον Υπουργό Αγροτικής Ανάπτυξης και Τροφίμων, σχετικά με τις πληρωμές του ΟΠΕΚΕΠΕ, στρεμματικής ενίσχυσης αμπελώνων έτους 2015, σελ.

ΠΡΟΕΔΡΕΥΟΝΤΕΣ

ΚΑΚΛΑΜΑΝΗΣ Ν. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:
ΚΑΚΛΑΜΑΝΗΣ Ν. , σελ.
ΦΩΤΙΟΥ Θ. , σελ.

Β. Συζήτηση επικαίρων ερωτήσεων:
ΑΛΕΞΙΑΔΗΣ Τ. , σελ.
ΑΠΟΣΤΟΛΟΥ Ε. , σελ.
ΒΑΓΙΩΝΑΣ Γ. , σελ.
ΒΛΑΧΟΣ Γ. , σελ.
ΔΗΜΟΣΧΑΚΗΣ Α. , σελ.
ΚΑΤΡΟΥΓΚΑΛΟΣ Γ. , σελ.
ΚΑΤΣΩΤΗΣ Χ. , σελ.
ΚΕΦΑΛΙΔΟΥ Χ. , σελ.
ΜΑΝΙΑΤΗΣ Ι. , σελ.
ΜΠΑΛΤΑΣ Α. , σελ.
ΠΑΠΑΔΟΠΟΥΛΟΣ Α. , σελ.
ΣΕΒΑΣΤΑΚΗΣ Δ. , σελ.
ΣΚΟΥΡΛΕΤΗΣ Π. , σελ.
ΣΚΟΥΡΟΛΙΑΚΟΣ Π. , σελ.
ΣΥΝΤΥΧΑΚΗΣ Ε. , σελ.
ΤΣΙΡΩΝΗΣ Ι. , σελ.
ΦΩΤΙΟΥ Θ. , σελ.

ΠΑΡΕΜΒΑΣΕΙΣ:
ΚΑΚΛΑΜΑΝΗΣ Ν. , σελ.

ΠΡΑΚΤΙΚΑ ΒΟΥΛΗΣ

ΙZ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΟΒ΄

Παρασκευή 29 Ιουλίου 2016

Αθήνα, σήμερα στις 29 Ιουλίου 2016, ημέρα Παρασκευή και ώρα 10.05΄ συνήλθε στην Αίθουσα συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Γ΄ Αντιπροέδρου αυτής κ. **ΑΝΑΣΤΑΣΙΑΣ ΧΡΙΣΤΟΔΟΥΛΟΠΟΥΛΟΥ**.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 28-7-2016 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΟΑ΄ συνεδριάσεώς του, της Πέμπτης 28 Ιουλίου 2016, σε ό,τι αφορά την ψήφιση στο σύνολο του σχεδίου νόμου: «Κύρωση της Σύμβασης του Συμβουλίου της Ευρώπης για το έγκλημα στον Κυβερνοχώρο και του Προσθέτου Πρωτοκόλλου της, σχετικά με την ποινικοποίηση πράξεων ρατσιστικής και ξενοφοβικής φύσης, που διαπράττονται μέσω Συστημάτων Υπολογιστών - Μεταφορά στο ελληνικό δίκαιο της Οδηγίας 2013/40/ΕΕ του Ευρωπαϊκού Κοινοβουλίου και του Συμβουλίου για τις επιθέσεις κατά συστημάτων πληροφοριών και την αντικατάσταση της απόφασης - πλαισίου 2005/222/ΔΕΥ του Συμβουλίου, ρυθμίσεις σωφρονιστικής και αντεγκληματικής πολιτικής και άλλες διατάξεις».)

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Ιωάννη Κεφαλογιάννη, Βουλευτή Ρεθύμνου, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελίδα 2α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελίδα 2β)

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Σήμερα θα συζητηθούν έντεκα επίκαιρες ερωτήσεις.

Ξεκινάμε με την τρίτη με αριθμό 1158/19-7-2016 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Πολιτισμού και Αθλητισμού, σχετικά με τις καθυστερήσεις πληρωμής των συμβασιούχων στο Υπουργείο Πολιτισμού και Αθλητισμού.

Στην επίκαιρη ερώτηση θα απαντήσει ο Υπουργός κ. Αριστείδης Μπαλτάς.

Οι χρόνοι για τους Βουλευτές είναι δύο λεπτά για την πρωτολογία και τρία λεπτά για τη δευτερολογία και για τους Υπουργούς τρία λεπτά για την πρωτολογία και επίσης τρία λεπτά για τη δευτερολογία. Επίσης, θυμίζω για την τήρηση του χρόνου.

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κυρία Πρόεδρε.

Τα τελευταία χρόνια παρουσιάζεται υπερβολική καθυστέρηση στην καταβολή των δεδουλευμένων των εργαζομένων που απασχολούνται από τον Απρίλιο κάθε έτους με σύμβαση εργασίας ορισμένου χρόνου στα μουσεία και τους αρχαιολογικούς χώρους της χώρας, με διάφορες ειδικότητες, όπως αρχαιοφύλακες, νυχτοφύλακες, καθαριστές και άλλες ειδικότητες. Ανάλογη, βέβαια, κατάσταση επικρατεί και σε όσους δουλεύουν σε έργα ΕΣΠΑ.

Οι εργαζόμενοι αυτοί καλύπτουν τα μεγάλα κενά που υπάρχουν, τόσο στη φύλαξη όσο και στην καθαριότητα των αρχαιολογικών χώρων και μουσείων σε όλη τη χώρα.

Ειδικά φέτος, οι καθυστερήσεις στη μισθοδοσία σε ορισμένες περιπτώσεις ξεπερνούν και τους τρεις μήνες. Τα χρήματα, όμως, αυτά είναι δεσμευμένα, γιατί αυτοί οι άνθρωποι μπήκαν μέσω ΑΣΕΠ. Για παράδειγμα, στην Εφορεία Αρχαιοτήτων Αθηνών -και σε άλλους χώρους- η μισθοδοσία Μαΐου δεν έχει ακόμα καταβληθεί, παρουσιάζοντας καθυστέρηση τουλάχιστον τριών μηνών.

Πριν από λίγες μέρες, γνωρίζουμε ότι καταβλήθηκε ο μισθός του Απριλίου. Υπάρχει, όμως, ακόμη ένα θέμα. Δεν έχουν πληρωθεί τον Απρίλιο οι εργαζόμενοι σε όλες τις Υπηρεσίες. Για παράδειγμα, στον Πειραιά -πιθανά και σε άλλες περιοχές της χώρας- δεν έχει πληρωθεί ο Απρίλιος.

Δεν είναι, όμως, μόνο η μη καταβολή της τακτικής μισθοδοσίας. Είναι απλήρωτοι και για τα εξαιρέσιμα και τις αργίες. Πληρώνονται μέσω του Ταμείου Αρχαιολογικών Πόρων. Οι εργαζόμενοι εκεί δεν δουλεύουν απλά ένα πενθήμερο. Δουλεύουν έξτρα Σάββατα, Κυριακές, αργίες. Γιατί καθυστερεί η καταβολή τους;

H ίδια κατάσταση, βέβαια, επικρατεί και στους αρχαιολόγους με μεταπτυχιακούς και διδακτορικούς τίτλους, στη Διεύθυνση Διαχείρισης Εθνικού Αρχείου Μνημείων, Τεκμηρίωσης και Προστασίας Πολιτιστικών Αγαθών. Και εκεί υπάρχει συστηματική καθυστέρηση στην καταβολή της μισθοδοσίας.

Υπάρχει, λοιπόν, σοβαρό πρόβλημα επιβίωσης αυτών των ανθρώπων, ενώ πάρα πολλοί από αυτούς δεν έχουν πλέον τη δυνατότητα να καλύψουν ούτε τα έξοδα της μετακίνησής τους, για να πάνε στη δουλειά.

Πολλές εφορείες αρχαιοτήτων, όπως καταγγέλλουν οι ίδιοι οι εργαζόμενοι, καταφεύγουν αυτό το διάστημα στην επιβολή υποχρεωτικών αδειών, πολλές φορές άνευ αποδοχών, εις βάρος των εργαζομένων και της ίδιας της αρχαιολογικής έρευνας, ενώ απειλούν ακόμα και με κλείσιμο του έργου και απολύσεις.

Παράλληλα, οι εργαζόμενοι καταγγέλλουν εντατικοποίηση της δουλειάς, καταστρατήγηση των ωραρίων και άλλων δικαιωμάτων τους, καταγγέλλουν τρομοκρατία σε όποιον τολμήσει να σηκώσει κεφάλι και να διεκδικήσει δικαιώματα.

Κατά συνέπεια, κύριε Υπουργέ, σας ρωτάμε:

Τι μέτρα θα πάρετε, ώστε να αποπληρωθούν άμεσα τα δεδουλευμένα των εποχιακά εργαζομένων -όσων είναι μέσω ΕΣΠΑ- στη Διεύθυνση Διαχείρισης Εθνικού Αρχείου, να πάψουν αυτές οι καθυστερήσεις στην καταβολή της μισθοδοσίας και να υπάρχει σταθερή πληρωμή των μισθών τους τις τρεις πρώτες ημέρες κάθε μήνα;

 Επίσης, ζητάμε την κατοχύρωση όλων των εργασιακών δικαιωμάτων στους εργαζόμενους -άδειες κανονικές, άδειες αναρρωτικές κ.λπ.- των προγραμμάτων κοινωφελούς εργασίας, καθώς και τη μισθολογική τους εξίσωση με τους υπόλοιπους εργαζόμενους.

Τέλος, ζητάμε να προσληφθεί, επιτέλους, μόνιμο και επαρκές προσωπικό, για να στελεχώσει όλες τις Υπηρεσίες του Υπουργείου Πολιτισμού καθώς και των μουσείων και των αρχαιολογικών χώρων όλης της χώρας.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κύριος Υπουργός για τρία λεπτά.

**ΑΡΙΣΤΕΙΔΗΣ ΜΠΑΛΤΑΣ (Υπουργός Πολιτισμού και Αθλητισμού):** Ευχαριστώ, κυρία Πρόεδρε, και εσάς, κύριε Συντυχάκη, για την επίκαιρη ερώτηση, για δύο λόγους:

Πρώτον, γιατί μου δίνετε την ευκαιρία να πω ότι όλοι οι υπάλληλοι του Υπουργείου Πολιτισμού, με οποιαδήποτε σχέση εργασίας και σε οποιαδήποτε ειδικότητα, αναδεικνύονται σιγά σιγά σαν ειδικοί, που στηρίζουν όλα όσα αφορούν την πολιτιστική κληρονομιά και αρχίζουν και γίνονται γνωστοί διεθνώς σε όλα τα επίπεδα δουλειάς που κάνουν. Από αυτόν που σκάβει για πρώτη φορά για να βρει το εύρημα, από αυτόν που επεξεργάζεται σε πρώτη φάση το εύρημα αυτό, από αυτόν που το συντηρεί, μέχρι τον αρχαιολόγο, τελικά, που το μελετά και τους ανθρώπους του μουσείου που τελικά το εκθέτουν.

Είναι ένα εξαιρετικά σημαντικό προσωπικό για ολόκληρη τη χώρα. Οι δυνατότητές του, η τεχνογνωσία που έχει συσσωρεύσει και όλα όσα κάνει σε σχέση με την προστασία της κληρονομιάς έχουν αρχίσει και γίνονται διεθνώς γνωστά.

Με αυτή την έννοια, είναι εξαιρετικά σημαντικό προφανώς -αυτός είναι ο δεύτερος λόγος για τον οποίο θέλω να σας ευχαριστήσω- αυτό το προσωπικό, όπως και όλο το προσωπικό, βέβαια, που εργάζεται στη χώρα, να το προσέχουμε, όσοι έχουμε τη σχετική ευθύνη, ως κόρη οφθαλμού σε όλα τα επίπεδα τα οποία εσείς ζητάτε.

Από εκεί και πέρα, ξέρετε εξίσου καλά με εμένα ότι όλα αυτά τα χρόνια υπήρχε ένα πρόβλημα διαθεσιμοτήτων, απολύσεων, έλλειψης προσωπικού και λοιπά. Και σε αυτή την κατάσταση και με δεδομένες τις δεσμεύσεις που έχουμε, προσπαθούμε να ανταποκριθούμε.

Σε σχέση με τις πληρωμές, να σας πω τη διαδικασία με την οποία γίνονται, τις ευθύνες ειδικά του Υπουργείου σε αυτή τη διαδικασία και κάποια πράγματα τα οποία δεν μπορούμε να τα τρέξουμε όσο ενδεχομένως γρήγορα θα θέλαμε.

Με τη λήξη κάθε μήνα διαβιβάζονται από τις τοπικές εφορείες πρώτα οι καταστάσεις προς πληρωμή στις κεντρικές Υπηρεσίες του Υπουργείου, από εκεί πηγαίνουν στην Υπηρεσία Δημοσιονομικού Ελέγχου και πληρώνονται από την Ενιαία Αρχή Πληρωμών. Υπάρχουν, δηλαδή, τρία με τέσσερα στάδια σε αυτή τη διαδικασία και η δική μας ευθύνη είναι να επιταχύνουμε όσο μπορούμε κατ’ αρχάς το πρώτο στάδιο και να πιέζουμε και τα υπόλοιπα να προχωρούν γρήγορα.

Σε ό,τι μας αφορά, κάνουμε το παν, ώστε, μόλις έρθουν οι καταστάσεις- κάποιες φορές και αυθημερόν-, να πηγαίνουν για τα περαιτέρω στην Ενιαία Αρχή Πληρωμών.

Επ’ αυτού κάνουμε όσα μπορούμε. Δεν μπορούμε να κάνουμε περισσότερα.

Πιο συγκεκριμένα, στα έργα ΕΣΠΑ της προηγούμενης περιόδου δεν υπάρχει απολύτως καμμία εκκρεμότητα σε σχέση με τις πληρωμές. Τα ΕΣΠΑ της καινούργιας περιόδου δεν είναι δική μας πάλι η έννοια του πότε καθυστερεί και πότε αρχίζει η διαδικασία ένταξης νέου προσωπικού σε αυτά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Για τα υπόλοιπα που είπατε, θα απαντήσω στη δευτερολογία, γιατί τελείωσε ο χρόνος.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Συντυχάκης για τρία λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, κατανοώ την ανάγκη σας ως Υπουργός της Κυβέρνησης να εκθειάσετε το έργο όλων των υπαλλήλων του Υπουργείου Πολιτισμού με αυτά που είπατε, ότι αναγνωρίζονται διεθνώς, ότι αποκτούν εμπειρία, ότι γίνονται γνωστοί και πως πρέπει να προσέχουμε το προσωπικό.

Η διαφορά είναι ότι «με λόγια χτίζεις ανώγια και κατώγια». Στην πράξη, όμως, πώς θα ικανοποιηθούν βασικά, χρόνια αιτήματα; Γιατί, αν θέλουμε πραγματικά να προστατεύσουμε την πολιτιστική κληρονομιά, αν θέλουμε να τη διατηρήσουμε, να την αξιοποιήσουμε, σημαίνει ότι πρέπει να έχεις επαρκές προσωπικό, με μόνιμη και σταθερή δουλειά, καλά αμειβόμενο, με πλήρη ασφαλιστικά και συνταξιοδοτικά δικαιώματα.

Τους εργαζομένους δεν τους ενδιαφέρει αν η Κυβέρνησή σας είναι δεσμευμένη απέναντι στην Ευρωπαϊκή Ένωση, στα μνημόνια, στους εταίρους και λοιπά. Εσείς ήρθατε ως Κυβέρνηση για να ικανοποιήσετε λαϊκές ανάγκες. Αυτό λέγατε. «Η ελπίδα έρχεται». Και, μάλιστα, ακούσαμε και τον Πρωθυπουργό, «η δίκαιη ανάπτυξη», «ανακτούμε το κοινωνικό κράτος».

Πού είναι το κοινωνικό κράτος; Υπάρχουν ελλείψεις προσωπικού. Είναι απλήρωτοι οι εργαζόμενοι. Θα τους καταβάλετε τα δεδουλευμένα; Τώρα όμως και στο σύνολό τους. Δεν μπορούν να περιμένουν. Μένουν, δηλαδή, απλήρωτοι επί τρεις μήνες οι άνθρωποι και μας λέτε ότι γι’ αυτές τις καθυστερήσεις φταίει η Ενιαία Αρχή Πληρωμών;

 Και εδώ, βεβαίως, υπάρχει θέμα. Πρόκειται για ένα τεχνικό πρόβλημα, που έχει, όμως, και πολιτικές διαστάσεις. Να λυθεί, λοιπόν. Εάν οι καθυστερήσεις εμφανίζονται εκεί, να λυθεί.

Ακούμε, όμως, διάφορα, όπως «δεν θα μας αποδείξουν οι εργαζόμενοι τι θα κάνουμε στην Ενιαία Αρχή Πληρωμών». Ακούγονται και αυτά. Ας σταματήσει όλη αυτή η ιστορία.

Εν πάση περιπτώσει, οι εργαζόμενοι είναι θύματα και μάρτυρες αυτής της πολιτικής υποστελέχωσης στις εφορείες αρχαιοτήτων, στα μουσεία, στους αρχαιολογικούς χώρους. Αυτές οι ελαστικές εργασιακές σχέσεις, με μπλοκάκι, με ΕΣΠΑ, με δίμηνες, με πεντάμηνες, με εικοσιτετράμηνα, με εξηντάμηνα κ.λπ., όλα αυτά γιατί γίνονται; Γίνονται ακριβώς γιατί ανοίγει ο δρόμος για την αξιοποίηση της πολιτιστικής κληρονομιάς από εργολάβους, από μεγάλους επιχειρηματικούς ομίλους και ξένους και ντόπιους, που δεν θέλουν να υπάρχει τέτοιου είδους εργασιακό καθεστώς.

Επικαλείστε το ΕΣΠΑ. Μάλιστα, έχουμε ακούσει και άλλους Υπουργούς και συνολικά την Κυβέρνηση να λέει ότι το ΕΣΠΑ δίνει δουλειές. Προσλάβατε κόσμο χωρίς να έχετε εξασφαλίσει τη χρηματοδότηση. Και εδώ υπάρχουν ακόμα μεγαλύτερες πολιτικές ευθύνες. Και, εντάξει, το ΕΣΠΑ τελείωσε και θα ξεκινήσει το νέο. Οι εργαζόμενοι ρωτάνε τι θα γίνει και πότε θα ανοίξει, για να συνεχιστεί το έργο στο Υπουργείο Πολιτισμού. Θα το πάρετε με αυτεπιστασία; Θα το δώσετε σε εργολάβους; Διότι, χωρίς προσωπικό και γενναίες προσλήψεις, μοιραία θα καταλήξουν αυτά τα έργα στους εργολάβους.

 Λύνεται, όμως, το πρόβλημα της σταθερής δουλειάς των εργαζομένων, της αναγκαίας και πλήρους χρηματοδότησης, να αποκτήσει κοινωνικό χαρακτήρα η συντήρηση και η αξιοποίηση της πολιτιστικής κληρονομιάς με αυτόν τον τρόπο; Όχι, βέβαια. Άρα εδώ υπάρχει ένα θέμα.

Υπάρχει, όμως, και συνέχεια. Έχετε εκδώσει μία εγκύκλιο στις 22 Ιουνίου του 2016 που ανοίγει τον δρόμο για απολύσεις δεκάδων συμβασιούχων. Σχετικά με αυτό έχουμε καταθέσει ερώτηση και περιμένουμε εγγράφως την απάντησή σας. Δεν θέλω να το αναπτύξω παραπέρα, γιατί δεν είναι το αντικείμενο της ερώτησης αυτό.

Υπάρχουν, βέβαια, και άλλα ζητήματα. Έχετε πει ότι θα αλλάξει το νομοθετικό πλαίσιο. Προς ποια κατεύθυνση θα αλλάξει το νομοθετικό πλαίσιο, όταν γνωρίζουμε τις υφιστάμενες συνθήκες; Με το νομοθετικό πλαίσιο σε αυτές τις υφιστάμενες συνθήκες είναι σίγουρο ότι παραδίδεται η πολιτιστική κληρονομιά στο μεγάλο κεφάλαιο, εμπορευματοποιείται και ανατρέπεται άρδην όλο το εργασιακό καθεστώς, έχοντας υπ’ όψιν, βέβαια, και τα νομοσχέδια που θα φέρει η Κυβέρνηση για τα εργασιακά από το φθινόπωρο και μετά.

Τέλος, αυτό που θέλω να πω, απευθυνόμενος προς τους εργαζομένους, είναι ότι δεν πρέπει να εγκαταλειφθεί η προσπάθεια να διεκδικήσουν αυτά που πραγματικά δικαιούνται, την ανάκτηση των απώλειών τους, να έχουν μια μόνιμη και σταθερή δουλειά, για να μπορούν να ζήσουν αυτοί και οι οικογένειές τους.

Αυτό σημαίνει πρακτικά ότι το ΚΚΕ θα σταθεί στο πλευρό τους, να δώσουμε μαζί τη μάχη απέναντι και στη δική σας Κυβέρνηση και στην Ευρωπαϊκή Ένωση, που θεωρεί τον τομέα του πολιτισμού και της πολιτιστικής κληρονομιάς ως εμπόρευμα.

Σας ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Διαρκώς υπερβαίνετε τον χρόνο, κύριε συνάδελφε.

Κύριε Μπαλτά, έχετε τον λόγο, για να δευτερολογήσετε.

**ΑΡΙΣΤΕΙΔΗΣ ΜΠΑΛΤΑΣ (Υπουργός Πολιτισμού και Αθλητισμού):** Κύριε Συντυχάκη, ενώ συμφωνούμε σε πολλά, διαφωνούμε και σε πολλά, όπως ξέρετε. Δεν θα μπλέξω στις λεπτομέρειες της διαφωνίας μας, δεδομένων των ελάχιστων λεπτών που έχω στη διάθεσή μου. Απλώς να σας πω ότι έχουμε, απ’ ό,τι φαίνεται, πολύ διαφορετική αντίληψη για το τι σημαίνει πολιτικός χρόνος και τι σημαίνει συνθετότητα μιας κοινωνίας.

Ο πολιτικός χρόνος σημαίνει ότι δεν μπορούν να λύνονται όλα αστραπιαία και στιγμιαία, όπως θα θέλατε και εσείς κι εγώ, και η πολυπλοκότητα σημαίνει ότι δεν μπορεί όλα τα προβλήματα να συμπυκνώνονται σε μία φράση του είδους «μονοπώλιο, ιδιωτικοποίηση» και λοιπά. Θα συμφωνήσουμε στη βάση αυτής της κριτικής, αλλά θα διαφωνήσουμε πλήρως στο πώς αντιμετωπίζονται τα προβλήματα.

Σε σχέση με την ιδιωτικοποίηση, τα μονοπώλια ή τους εργολάβους κ.λπ. που λέτε, κατά τη δική μας αντίληψη και σε ό,τι έχει σχέση τουλάχιστον με το Υπουργείο Πολιτισμού, δεν υπάρχει ούτε ίχνος κινδύνου ο οποιοσδήποτε πολιτιστικός θησαυρός της χώρας να περάσει τέτοιου τύπου ανεξέλεγκτες ιδιωτικές καταστάσεις. Δεν υπάρχει ίχνος κινδύνου να μετατραπεί σε εμπόρευμα οτιδήποτε αφορά τον πολιτιστικό θησαυρό της χώρας.

Από εκεί και πέρα, θα συμφωνήσω μαζί σας. Βεβαίως, οι εργαζόμενοι να διεκδικήσουν και με τη δική μας όσο μπορούμε, ας το πούμε –σε εισαγωγικά- «βοήθεια» τα δικαιώματά τους, τις σταθερές δουλειές, τη δυνατότητα να πληρώνονται στην ώρα τους για τη δουλειά που κάνουν και λοιπά.

Εκεί συμφωνούμε απολύτως. Όσες φορές έχουμε συναντήσεις με τους συνδικαλιστικούς φορείς, τους δείχνουμε ότι συμφωνούμε απολύτως και κάνουμε ό,τι μπορούμε, στη βάση της πολυπλοκότητας που σας έλεγα και του πολιτικού χρόνου.

Επί του συγκεκριμένου τώρα, επειδή υπάρχουν πραγματικά πάρα πολύ μεγάλες ανάγκες σε πρόσθετο προσωπικό, σε όλους τους χώρους που αφορούν το Υπουργείο Πολιτισμού, κάνουμε κι εκεί ό,τι μπορούμε, μέσα στο δεδομένο πλαίσιο, να μπορέσουν να κερδίσουν και να κατακτήσουν τέτοιες θέσεις.

Συγκεκριμένα, λοιπόν, και στον ελάχιστο χρόνο που έχω, θα σας δώσω κάποιους αριθμούς. Εκατόν σαράντα επτά μόνιμες κενές θέσεις στον κλάδο φύλαξης και προστασίας, σαράντα έξι μόνιμες κενές οργανικές θέσεις για τους νυχτοφύλακες είναι σε διαδικασία πλήρωσης. Έχουν ξεκινήσει για καινούργιες μόνιμες θέσεις.

Επίσης, ζητάμε –επειδή έχουμε αυτές τις ανάγκες που υπαινιχθήκατε κι εσείς- μετατάξεις υπαλλήλων που ενδιαφέρονται να έρθουν στο Υπουργείο Πολιτισμού. Θέλουμε να μπορέσει να γίνει αυτό και να έρθουν στο Υπουργείο Πολιτισμού. Είναι εξήντα τέσσερις σε ό,τι αφορά τη φύλαξη και δώδεκα σε ό,τι αφορά τους νυχτοφύλακες.

Από εκεί και πέρα, επειδή δυστυχώς μπορούμε μόνο σε κάποια φάση να προβούμε τουλάχιστον σε προσλήψεις ολιγόμηνες, για το έτος 2016 έχουμε οκτακόσιες ενενήντα έξι θέσεις, που ετοιμάζουμε να κάνουμε προσλήψεις, έστω με αυτή τη μικρή διάρκεια, γιατί δυστυχώς, δυστυχέστατα, δεν μπορούμε να κάνουμε περισσότερα.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε πολύ, κύριε Υπουργέ.

Έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 1ης Αυγούστου 2016, το οποίο έχει ως εξής:

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1145/18-7-2016 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Μιλτιάδη Βαρβιτσιώτη προς τον Υπουργό Ναυτιλίας και Νησιωτικής Πολιτικής, σχετικά με τη μετεγκατάσταση Μονάδας Υποβρυχίων Αποστολών/ΛΣ-ΕΛΑΚΤ.

2. Η με αριθμό 1106/11-7-2016 επίκαιρη ερώτηση του Βουλευτή Ηρακλείου του Συνασπισμού Ριζοσπαστικής Αριστεράς κ. Νικολάου Ηγουμενίδη προς τον Υπουργό Υγείας, σχετικά με τη δημιουργία νέων τομέων ΕΚΑΒ στην ευρύτερη περιοχή της Κρήτης.

3. Η με αριθμό 1044/27-6-2016 επίκαιρη ερώτηση του Βουλευτή Δράμας του Συνασπισμού Ριζοσπαστικής Αριστεράς κ. Χρήστου Καραγιαννίδη προς τον Υπουργό Υγείας, σχετικά με την επαγγελματική και εργασιακή αναβάθμιση των «βοηθών νοσηλευτών».

4. Η με αριθμό 545/15-2-2016 επίκαιρη ερώτηση της Βουλευτού Β΄ Αθηνών του Λαϊκού Συνδέσμου–Χρυσή Αυγή κ. Ελένης Ζαρούλια προς τον Υπουργό Υγείας, σχετικά με τα προβλήματα λειτουργίας στο ΕΚΑΒ.

5. Η με αριθμό 944/3-6-2016 επίκαιρη ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ–ΔΗΜΑΡ κ. Παρασκευής Χριστοφιλοπούλου προς τον Υπουργό Υγείας, σχετικά με τους ασθενείς που χειρουργούνται με δικά τους έξοδα στο Πανεπιστημιακό Γενικό Νοσοκομείο Θεσσαλονίκης «ΑΧΕΠΑ».

6. Η με αριθμό 966/7-6-2016 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Υγείας, σχετικά με την κατάσταση στο Γενικό Κρατικό Νίκαιας.

7. Η με αριθμό 935/31-5-2016 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Υγείας, σχετικά με τις ελλείψεις και τα προβλήματα του στόλου του ΕΚΑΒ.

8. Η με αριθμό 1080/4-7-2016 επίκαιρη ερώτηση του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Υγείας, σχετικά με τη στελέχωση του ΕΚΑΒ στον Νομό Λάρισας και τη δημιουργία τομέων ΕΚΑΒ σε κέντρα υγείας του Νομού Λάρισας.

9. Η με αριθμό 825/25-4-2016 επίκαιρη ερώτηση της Βουλευτού Β΄ Πειραιώς της Ένωσης Κεντρώων κ. Θεοδώρας Μεγαλοοικονόμου προς τον Υπουργό Υγείας, σχετικά με την υπολειτουργία του Αντικαρκινικού Νοσοκομείου «Μεταξά».

10. Η με αριθμό 899/23-5-2016 επίκαιρη ερώτηση του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Υγείας, σχετικά με τον αποκλεισμό του Νοσοκομείου Βόλου από το πρόγραμμα ΕΣΠΑ.

11. Η με αριθμό 1003/14-6-2016 επίκαιρη ερώτηση της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκου προς τον Υπουργό Υγείας, σχετικά με τα λειτουργικά προβλήματα στο αντικαρκινικό νοσοκομείο «Μεταξά».

12. Η με αριθμό 1098/6-7-2016 επίκαιρη ερώτηση της Βουλευτού Β΄ Πειραιώς της Ένωσης Κεντρώων κ. Θεοδώρας Μεγαλοοικονόμου προς τον Υπουργό Υγείας, σχετικά με τον προβληματισμό από την υποστελέχωση και υποχρηματοδότηση του Νοσοκομείου Ζακύνθου.

13. Η με αριθμό 1101/7-7-2016 επίκαιρη ερώτηση του Βουλευτή Ηλείας της Δημοκρατικής Συμπαράταξης ΠΑΣΟΚ–ΔΗΜΑΡ κ. Ιωάννη Κουτσούκου προς τον Υπουργό Υγείας, σχετικά με την αντιμετώπιση των προβλημάτων στο Νοσοκομείο της Αμαλιάδας.

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 5531/23-5-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ–ΔΗΜΑΡ κ. Βασιλείου Κεγκέρογλου προς τον Υπουργό Υγείας, σχετικά με την άμεση καταβολή των δεδουλευμένων σε συμβεβλημένους ιατρούς του ΕΟΠΥΥ.

2. Η με αριθμό 5192/5-5-2016 ερώτηση του Βουλευτή Β΄ Αθηνών της Νέας Δημοκρατίας κ. Γεράσιμου Γιακουμάτου προς τον Υπουργό Υγείας, σχετικά με τα προβλήματα στο «Μαντζαβινάτειο» Νοσοκομείο Ληξουρίου.

3. Η με αριθμό 3970/15-3-2016 ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ–ΔΗΜΑΡ κ. Παρασκευής Χριστοφιλοπούλου προς τον Υπουργό Υγείας, σχετικά με τα προβλήματα στη λειτουργία των χειρουργικών αιθουσών του Γενικού Νοσοκομείου Ελευσίνας «Θριάσιο».

Επίσης, έχει περιέλθει στο Προεδρείο η αίτηση του E΄ Αντιπροέδρου της Βουλής και Βουλευτή Δωδεκανήσου κ. Δημητρίου Κρεμαστινού προς τον Πρόεδρο της Βουλής, με την οποία παρακαλεί το Σώμα να εγκρίνει την άδειά του για το διάστημα από 27-8-2016 μέχρι 31-8-2016, λόγω μετάβασής του στο εξωτερικό, για τη συμμετοχή στο Πανευρωπαϊκό Συνέδριο Καρδιολογίας, στο οποίο θα είναι Πρόεδρος. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς η Βουλή ενέκρινε τη ζητηθείσα άδεια.

Επίσης, ο Βουλευτής κ. Νικόλαος Δένδιας ζητεί άδεια ολιγοήμερης απουσίας στο εξωτερικό από 1-8-2016 ως 6-8-2016 για προσωπικούς λόγους. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς η Βουλή ενέκρινε τη ζητηθείσα άδεια.

Προχωρούμε τώρα στη δέκατη με αριθμό 1043/24-6-2016 επίκαιρη ερώτηση δεύτερου κύκλου του Βουλευτή Αργολίδας της Δημοκρατικής Συμπαράταξης ΠΑΣΟΚ-ΔΗΜΑΡ κ. Ιωάννη Μανιάτη προς τον Υπουργό Περιβάλλοντος και Ενέργειας,σχετικά με την προαναγγελία τραγικών εξελίξεων στον τομέα της παραγωγής ηλεκτρικής ενέργειας.

Στην επίκαιρη ερώτηση θα απαντήσει ο Υπουργός κ. Παναγιώτης Σκουρλέτης.

Κύριε Μανιάτη, έχετε τον λόγο για δύο λεπτά.

**ΙΩΑΝΝΗΣ ΜΑΝΙΑΤΗΣ:** Ευχαριστώ πολύ, κυρία Πρόεδρε.

Κύριε Υπουργέ, χαίρομαι που μετά από τρεις αναβολές, στις 30 Ιουνίου, στις 7 Ιουλίου και στις 14 Ιουλίου, συζητούμε σήμερα την επίκαιρη ερώτησή μου για ένα πολύ σημαντικό θέμα.

Επειδή δεν έχει σημασία μερικές φορές τι λέει η Αντιπολίτευση, αλλά τι λένε η ίδια η Κυβέρνηση και τα στελέχη της για ορισμένα ζητήματα, εγώ θα σας περιγράψω τι λέει ο Διοικητής της ΔΕΗ, ο Πρόεδρος του ΤΑΙΠΕΔ και τι έχετε υπογράψει για το μεγάλο αυτό ζήτημα της ΔΕΗ.

Πριν από ενάμιση μήνα ο Πρόεδρος της ΔΕΗ κ. Παναγιωτάκης, στο μεγάλο συνέδριο του «Economist», δήλωσε: «Οι χώρες χρεοκοπούν όχι μόνο από τις τράπεζες, αλλά και από την ενέργεια.». Αυτό ήταν ένα ισχυρό καμπανάκι ότι κάτι δεν πάει καλά στη ΔΕΗ. Όμως, δεν σταμάτησε εκεί.

Στις 28 Ιουνίου στέλνει ανοικτή επιστολή σε όλους τους εργαζόμενους και γράφει τα ακόλουθα: «Είναι προφανής ο κίνδυνος από τη ραγδαία μείωση ποσοστού, από το σημερινό 91% σε κάτω από 50% στο τέλος του 2019. Με δεδομένες τις υποχρεώσεις της επιχείρησης σε δάνεια και επενδύσεις, η κατάσταση εξελίσσεται σε κρίσιμη.». Έτσι λέει ο Πρόεδρος της ΔΕΗ.

Επιπλέον, με βάση τα στοιχεία που έχουμε στη διάθεσή μας -και θέλω ο κύριος Υπουργός να μου πει αν είναι αληθή- το 2014 η ΔΕΗ εισέπραττε από λογαριασμούς πελατών 35 εκατομμύρια ευρώ την ημέρα, κατά μέσο όρο. Το 2016 εισπράττει 21 εκατομμύρια ευρώ την ημέρα μόνο. Δηλαδή, έχουμε μια πτώση στα έσοδα της εταιρείας κατά περίπου 60%. Και αντίστοιχα, τα χρέη των πολιτών προς την εταιρεία τον Ιανουάριο του 2015 ήταν 1,7 δισεκατομμύρια, ενώ σήμερα πλησιάζουν τα 3,1 δισεκατομμύρια ευρώ.

Επόμενο θέμα, τι έχει υπογράψει η Κυβέρνηση. Εκτός από το γνωστό μνημόνιο που ξέρουμε, η Κυβέρνηση έχει υπογράψει άλλα δυο μνημόνια, το τεχνικό και το συμπληρωματικό. Στο τεχνικό μνημόνιο, με ημερομηνία 16 Ιουνίου 2016 –και τα δύο μνημόνια τα έχω στη διάθεσή μου- στη σελίδα 26 προβλέπεται η μεταφορά στο υπερταμείο –εμείς το έχουμε χαρακτηρίσει «υπερταμείο αποικιοκρατίας»- μέχρι τον Σεπτέμβριο του 2016, με ειδικό νόμο, και της ΔΕΗ και του ΑΔΜΗΕ. Κατά συνέπεια πλήρες ξεπούλημα.

Στο πρόγραμμα ανάπτυξης του ΤΑΙΠΕΔ, της 26 Απριλίου 2016, στη σελίδα 16 προβλέπεται: «Πώληση του 17% της ΔΕΗ, ει δυνατόν, μέσα στο 2016. Οπωσδήποτε, όμως, στο τρίτο τρίμηνο του 2016, επιλογή από το ΤΑΙΠΕΔ του συμβούλου πώλησης του 17% της ΔΕΗ».

Και τέλος, ο κ. Πιτσιόρλας –προσωπική επιλογή του κυρίου Πρωθυπουργού- δηλώνει ότι το 17% της ΔΕΗ θα προχωρήσει ως διαδικασία μέσα στον Σεπτέμβρη. Του απαντά ο κύριος Υπουργός: «Είναι προσωπικές σου απόψεις, κύριε Πιτσιόρλα».

Όμως, στο ΦΕΚ 1472 της 25ης Μαΐου 2016 έχει δημοσιευτεί η απόφαση του Κυβερνητικού Συμβουλίου Οικονομικής Πολιτικής με υπογραφή του Αντιπροέδρου της Κυβέρνησης κ. Δραγασάκη και του ιδίου του κυρίου Υπουργού, που ακριβώς αυτό το 17% το επικυρώνει.

Παρακαλώ πολύ, κύριε Υπουργέ, θα ήθελα τις απαντήσεις σας επί των θεμάτων που ανέπτυξα, με βάση αυτά που έχουν πει άνθρωποι που έχουν επιλεγεί από την ίδια την Κυβέρνηση.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Υπουργέ, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Ευχαριστώ, κυρία Πρόεδρε.

Κατ’ αρχάς, σε σχέση με τις αναβολές –γιατί το λέτε για τέταρτη ή πέμπτη φορά σε αυτή την Αίθουσα- γνωρίζετε ότι είναι αιτιολογημένες. Η μία αφορούσε την παρουσία του κ. Γκάμπριελ και η άλλη όταν ειδοποιήθηκα λίγες ώρες πριν ότι άλλαζαν οι ώρες που έπρεπε να ήμουν εδώ και ήταν έξω από το πρόγραμμά μου.

Όμως, την ουσία αυτών των ζητημάτων την έχουμε συζητήσει δύο φορές τις τελευταίες δεκαπέντε ημέρες, μία σε επιτροπή και μία σε Ολομέλεια της Βουλής. Αυτό δεν σημαίνει ότι δεν έχουμε τη δυνατότητα να το συζητήσουμε και σήμερα.

Κύριε Μανιάτη, μιλήσατε για τα θέματα των ληξιπρόθεσμων οφειλών της ΔΕΗ. Είναι το αποτύπωμα της πολιτικής σας το ύψος των ληξιπρόθεσμων της ΔΕΗ και η αναφορά του διευθύνοντος συμβούλου και προέδρου της ΔΕΗ περί ενεργειακής χρεοκοπίας αφορά ακριβώς τον τρόπο που εσείς, όταν κυβερνούσατε, προσωπικά αλλά και ως κυβέρνηση, χειριστήκατε τα θέματα της ενέργειας. Είναι το αποτέλεσμα ακριβώς της διάλυσης μιας ολόκληρης κοινωνίας, η οποία τα τελευταία πέντε χρόνια επί των κυβερνήσεων ΠΑΣΟΚ και Νέας Δημοκρατίας απώλεσαν το 25% του Ακαθάριστου Εθνικού Προϊόντος.

Διαλύσατε εργασιακές σχέσεις και μικρομεσαία στρώματα. Κλείσατε επιχειρήσεις, αυξήσατε την ανεργία και έρχεστε εδώ πέρα να μας πείτε ότι το αποτέλεσμα αυτής της πολιτικής, που αποτυπώνεται βέβαια στη δυσπραγία των πολιτών να αντεπεξέλθουν στις υποχρεώσεις της ΔΕΗ, οφείλεται στον ΣΥΡΙΖΑ. Νομίζω ότι είναι αντιληπτό από τον καθένα σε ποιον οφείλεται.

Από εκεί και έπειτα, δεν είναι βέβαια 3,1 δισεκατομμύρια ευρώ αυτή τη στιγμή –και ευτυχώς!- οι ληξιπρόθεσμες υποχρεώσεις προς τη ΔΕΗ. Κάθε εβδομάδα, μάλιστα, βλέπω ότι αυξάνονται και μερικά εκατομμύρια. Δεν ξέρω πώς τα μετράτε και με τι άνεση τα προσεγγίζετε τα εκατομμύρια, αλλά δεν είναι τόσα.

Αντίθετα, υπάρχουν θετικά σημάδια όταν αυτή τη στιγμή ένα ποσό πάνω από 0,5 δισεκατομμύρια ευρώ έχει ενταχθεί –και εξυπηρετείται- απ’ αυτά τα ποσά με βάση την τελευταία ρύθμιση των τριάντα έξι δόσεων χωρίς προκαταβολή. Αυτό ήταν μια κίνηση η οποία ανακούφισε τον κόσμο, αλλά αύξησε και τη ρευστότητα της ΔΕΗ.

Από εκεί και έπειτα, το σχέδιό μας στον χώρο της ηλεκτρικής ενέργειας είναι γνωστό. Ήταν γνωστό από την πρώτη στιγμή και στη συμφωνία που προέβλεπε ακριβώς τον τρόπο μετάβασης σε μια νέα ενεργειακή αγορά. Το ψηφίσαμε από κοινού. Αναφέρομαι στα ποσοστά τα οποία οφείλει να έχει η ΔΕΗ το 2020.

Ξέρετε τι δεν ψηφίσαμε από κοινού και διαφέρουμε; Τον τρόπο που θα φθάσουμε εκεί. Είστε φανατικά υπέρ της ιδιωτικοποίησης. Το αποκαλύψατε και πριν από λίγο. Εμείς, λοιπόν, απέναντι στην πολιτική της εξαναγκασμένης, της βίαιης ιδιωτικοποίησης της δημόσιας περιουσίας λέμε «όχι». Γι’ αυτό και στον τελευταίο νόμο που ψηφίσαμε καταργήσαμε τον νέο νόμο για τη «μικρή ΔΕΗ» και τον ψηφισμένο νόμο για την ιδιωτικοποίηση του 66% της ΔΕΗ και προωθούμε εναλλακτικά ένα άλλο σχέδιο. Μόλις προχθές ξεκίνησε η πρώτη φάση αυτού του σχεδίου και προχωρά με επιτυχία, με τέσσερις εταιρείες από την Ιταλία, τη Γαλλία και δύο από την Κίνα να καταθέτουν προσφορές για την πρώτη φάση του διαγωνισμού, όταν προεξοφλούσαν άνθρωποι από τον δικό σας χώρο ότι θα ναυαγήσει ο διαγωνισμός για το 24% του ΑΔΜΗΕ, στον οποίο κρατά το 51% το δημόσιο.

Αν αυτό δεν αποτελεί μια πολιτική επιτυχία και ένα πράσινο φως στον οδικό χάρτη που εξασφαλίζει τον δημόσιο χαρακτήρα των δικτύων, τότε τι είναι; Δεν είναι, όμως, η πολιτική της βίαιης ιδιωτικοποίησης που υποστηρίξατε.

Από την άλλη, εναλλακτικά ως προς τη «μικρή ΔΕΗ», εκεί που σας σταμάτησε ο κόσμος και σας σταμάτησε η Κυβέρνηση ΣΥΡΙΖΑ-ΑΝΕΛ, προωθούμε τις δημοπρασίες ρεύματος μέσω του μηχανισμού των ΝΟΜΕ.

Προφανώς, έχουμε μια διαφορετική αντίληψη. Προφανώς, είναι δύο διαφορετικοί κόσμοι. Τι να κάνουμε; Ο κόσμος κρίνει, μας αξιολογεί και παίρνει θέση.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Μανιάτη, έχετε τον λόγο για τρία λεπτά.

**ΙΩΑΝΝΗΣ ΜΑΝΙΑΤΗΣ:** Ήταν ενδιαφέρουσα η τοποθέτηση του κυρίου Υπουργού. Πράγματι, διαφέρουμε απολύτως, διότι έχει πολύ ενδιαφέρον να μπορεί να ισχυρίζεται κάποιος στο εθνικό Κοινοβούλιο ότι έχει διαπραγματευτεί και έχει υπογράψει από το 90% των πελατών που έχει η ΔΕΗ σήμερα, στο τέλος του 2019 να φθάσει στο 50% και όταν, επίσης, στο ίδιο κείμενο έχει υπογράψει ως Κυβέρνηση ΣΥΡΙΖΑ από το 70% της παραγωγής που έχει σήμερα η ΔΕΗ, υποχρεωτικά να φτάσει στο 50%.

Όλα αυτά, κυρία Πρόεδρε, με τι αντάλλαγμα έγιναν; Πόσα είναι τα έσοδα; Τι θα εισπράξει η ΔΕΗ; Μηδέν! Με μηδέν αντίτιμο, λοιπόν, η Κυβέρνηση υπέγραψε να μειωθεί από το 90% στο 50% η πελατειακή βάση της ΔΕΗ και από το 70% στο 50% η παραγωγική βάση της ΔΕΗ. Τα συμπεράσματα νομίζω ότι είναι προφανή.

Τώρα, όσον αφορά αυτή την ιστορία ότι υπογράψαμε και εμείς το «μνημόνιο Τσίπρα» κ.λπ., να πω ότι το έχουμε απαντήσει χιλιάδες φορές. Εμείς με αίσθημα ευθύνης υπογράψαμε να μην πετάξουν τη χώρα μας από το ευρώ και την Ευρωζώνη. Όλα τα υπόλοιπα -και το ξέρουμε πολύ καλά-, η εξειδίκευση των μέτρων, δεν περιέχονται στα μνημόνια, περιέχονται πάντα στις διαπραγματεύσεις, που με ικανότητα ή χωρίς ικανότητα, κατά περίπτωση, κάνουν οι διάφοροι Υπουργοί.

Θα σας πω μια μικρή ιστορία, κυρία Πρόεδρε, που νομίζω ότι θα είναι ενδιαφέρουσα για τους συναδέλφους. Πριν τέσσερις μήνες ο Πρωθυπουργός, ο κ. Τσίπρας, παρακάλεσε -και ικανοποιήθηκε η παράκλησή του- να δει τον επισκεπτόμενο στη χώρα μας πρώην Πρωθυπουργό της Ιταλίας και επικεφαλής της Κεντροαριστεράς, της ιταλικής «Ελιάς», τον κ. Μάσιμο Ντ' Αλέμα.

Ο Μάσιμο Ντ' Αλέμα, λοιπόν, το 1999 ήταν Πρωθυπουργός της Ιταλίας και με Υπουργό Ενέργειας τον κ. Μπερσάνι έκανε την αντίστοιχη «μικρή ΔΕΗ» στην Ιταλία. Ποιο ήταν το αποτέλεσμα της «μικρής ΔΕΗ» στην Ιταλία; Η ENEL, η αντίστοιχη ΔΕΗ, μέσα στα χρόνια που μεσολάβησαν, τετραπλασίασε τα κέρδη της, από 22 δισεκατομμύρια κέρδη που είχε το 1999, το 2014 είχε 85 δισεκατομμύρια κέρδη και επεκτάθηκε από την Ιταλία μόνο που ήταν το 1999 σε άλλες σαράντα χώρες.

Όσοι, λοιπόν, θέλουν να λένε ότι διεκδικούν να είναι σοσιαλδημοκράτες, ας πάρουν και κάποιο παράδειγμα από τους Ευρωπαίους σοσιαλδημοκράτες.

Όμως, ο αξιότιμος κύριος Υπουργός αναφέρθηκε στα ΝΟΜΕ. Τα ΝΟΜΕ, για το πούμε με απλά λόγια, είναι: Παράγει η ΔΕΗ με τα δικά της εργοστάσια σε τιμή κόστους, τα αγοράζουν οι ιδιώτες και τα πωλούν. Η ΔΕΗ, λοιπόν, χρησιμοποιείται ως ένα εργαλείο παραγωγής ηλεκτρικής ενέργειας μηδενικού οφέλους για την ίδια. Αυτό ακριβώς είναι που δεν θέλει με κανέναν τρόπο να εφαρμόσει η διοίκηση της ΔΕΗ.

Όμως, για να κλείσω για τη «μικρή ΔΕΗ», θα πω κάτι το οποίο θεωρώ χρήσιμο να καταγραφεί στα Πρακτικά. Η ακύρωση του διαγωνισμού της νομοθεσίας για τη «μικρή ΔΕΗ» είχε δύο τεράστιες συνέπειες. Η πρώτη ήταν ότι, αν εφαρμοζόταν ο νόμος, η ΔΕΗ -όχι κανένα ΤΑΙΠΕΔ, όχι κανένα υπερταμείο- θα εισέπραττε από την πώληση του 30% περίπου 2 δισεκατομμύρια ευρώ, όση ήταν η εκτίμηση του ανεξάρτητου εκτιμητή, και επιπλέον όποιος αγόραζε το 30% προβλεπόταν στον νόμο υποχρεωτικά να επενδύσει στο μεγάλο εργοστάσιο της Μελίτης στη Φλώρινα, ένα συνολικό προϋπολογισμό επενδύσεων για τη δυτική Μακεδονία 5 δισεκατομμυρίων ευρώ. Η «μικρή ΔΕΗ», λοιπόν, θα έφερνε στη «μαμά ΔΕΗ» 5 δισεκατομμύρια ευρώ επενδύσεις και έσοδα.

Εγώ αναρωτιέμαι αν ο κύριος Υπουργός μπορεί να μας πει πόσα έσοδα θα φέρουν στη ΔΕΗ οι δικές του επιλογές. Βεβαίως, με χαρά θα ακούσω να μας πει πόσα είναι σήμερα τα πραγματικά χρέη των πολιτών προς τη ΔΕΗ, αφού είναι δεδομένο ότι συμφωνήσαμε πως τον Ιανουάριο του 2015 ήταν μόλις 1,7 δισεκατομμύρια. Αν δεν είναι 3,1 δισεκατομμύρια, όσα είπα εγώ, ας μας πει ο κύριος Υπουργός πόσα είναι.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Αυτό που θέλω να αναγνωρίσω στον κ. Μανιάτη είναι ότι τουλάχιστον είναι ειλικρινής στην υπεράσπιση της αντίληψης της ιδιωτικοποίησης στον χώρο της ενέργειας, αδιαφορώντας για το κόστος, αδιαφορώντας για τη δημόσια περιουσία. Ιδιωτικοποίηση, ιδιωτικοποίηση! Αφιέρωσε την απάντησή του στη δευτερολογία του στο να υπερασπιστεί αυτή την πολιτική.

Και προσέξτε τώρα. Μιλάμε για μια ιδιωτικοποίηση που γίνεται σε μια χώρα η οποία έχει τεράστια προβλήματα στα δημόσια οικονομικά της, μια ιδιωτικοποίηση που γίνεται με το πιστόλι στον κρόταφο, όπου ο κ. Μανιάτης ανακαλύπτει 2.000.000.000 από εδώ και 5.000.000.000 από εκεί. Είναι η ευκολία με την οποία ανέβαζε και τα ληξιπρόθεσμα.

Έχουν αποτύχει αυτές οι ιδιωτικοποιήσεις οι οποίες γίνονται κάτω από τις συνθήκες μιας δημοσιονομικής αγχόνης, κάτω από τις συνθήκες μιας πολιτικής εξαιτίας της οποίας η οικονομία της χώρας κρέμεται ουσιαστικά από μια κλωστή, διότι δεν αποδίδουν. Ξέρετε γιατί δεν αποδίδουν; Διότι σύμφωνα με τους νόμους της αγοράς, ο αγοραστής το ξέρει αυτό. Όμως, υπάρχει χρονοδιάγραμμα. Πρέπει να το πουλήσεις. Είσαι αναγκασμένος να το πουλήσεις. Άρα δεν υπάρχουν έστω οι κανόνες του ελεύθερου ανταγωνισμού, για να υπάρξουν πλειοδότες-μειοδότες, για να λειτουργήσει, εν πάση περιπτώσει, προς όφελος της επιχείρησης που πωλείται με τους κανόνες της αγοράς και άρα να έχεις μεγαλύτερο τίμημα. Αυτή την πολιτική προσπάθησαν να περάσουν οι προηγούμενες κυβερνήσεις και αυτή την πολιτική την σταματήσαμε.

Και ο κ. Μανιάτης μίλησε για τη διαδικασία που σταμάτησε. Πράγματι η διαδικασία των δημοπρασιών ρεύματος είναι εναλλακτικό σχέδιο, ένας μεταβατικός μηχανισμός για να αποφύγουμε αυτό για το οποίο είχαν δεσμεύσει τη χώρα οι προηγούμενες κυβερνήσεις. Αλήθεια, με ποιο όφελος; Με κανένα κοινωνικό όφελος και κανένα όφελος για τη ΔΕΗ, η οποία θα πήγαινε λαβωμένη στο νέο ενεργειακό πεδίο, έτσι όπως αυτό διαμορφώνεται.

Και λέτε ότι ο μηχανισμός των ΝΟΜΕ είναι χειρότερος. Γιατί είναι χειρότερος ο μηχανισμός των ΝΟΜΕ; Διότι προφανώς δεν ξέρετε ούτε τα στοιχεία. Δεν ξέρετε τα στοιχεία! Λέτε «ούτε ένα ευρώ». Δεν θα γίνεται δημοπρασία ρεύματος; Αυτές δεν θα αποτιμώνται σε κάποιες τιμές; Δεν θα εισπράττει η ΔΕΗ; Έτσι όπως όπως τα παρουσιάζετε εσείς, μας δώσατε την εντύπωση ότι θα βγαίνει κάθε μέρα η ΔΕΗ και θα χαρίζει δωρεάν μεγαβατώρες. Δεν είναι έτσι.

Στη δική μας αντίληψη για τη μετάβαση σε μια ανοικτή αγορά θέλουμε να είναι ισχυρός παίκτης το δημόσιο. Και θέλουμε να είναι ισχυρός παίκτης το δημόσιο, για να μπορεί ακριβώς λόγω της ισχυρής του θέσης να καθορίζει τους όρους του παιχνιδιού στην ανοικτή αγορά ενέργειας. Όλοι έχουμε αποδεχθεί ότι έχουμε φύγει πια από τις μονοπωλιακές καταστάσεις του ’70 και του ’80. Αυτό που έχει σημασία, όμως, είναι να έχουμε μια πολιτική όπου το δημόσιο να είναι ακριβώς ο ισχυρός παίκτης της αγοράς.

Δεύτερον, η παραγωγή της ΔΕΗ σήμερα, κύριε Μανιάτη, το μερίδιό της δηλαδή είναι γύρω στο 57% και όχι γύρω στο 70%, όπως αναφέρατε. Καλύπτεται από τις εισαγωγές και λοιπά. Έχει πέσει αυτή τη στιγμή και γι’ αυτό δεν τρομάζει ο στόχος του 50% στο επίπεδο της παραγωγής.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Εκείνο το οποίο αποτελεί αυτή τη στιγμή μια πρόκληση για τη ΔΕΗ είναι η διείσδυσή της στις βαλκανικές χώρες. Και ήδη αυτή τη στιγμή γίνονται συζητήσεις και με τη FYROM και με την Αλβανία για τη δημιουργία υδροηλεκτρικών εργοστασίων, αλλά και προσπάθεια για να επεκταθεί σε άλλα πεδία, όπως στα ζητήματα που έχουν να κάνουν με το φυσικό αέριο για να μπορέσει να επεκταθεί και να καλύψει το χαμένο έδαφος στις ανανεώσιμες πηγές ενέργειας.

Μάλιστα, εσείς προσωπικά, επειδή διατελέσατε επί πολλά χρόνια με διάφορους ρόλους στο Υπουργείο Ενέργειας, θα πρέπει να απολογηθείτε γιατί η ΔΕΗ είναι ο τελευταίος παίκτης στον τομέα των ανανεώσιμων πηγών ενέργειας. Γιατί η ΔΕΗ, που ήταν η πρώτη σε αυτή τη χώρα, δεν έχει σχεδόν τίποτα και το μερίδιό της είναι σχεδόν κάτω από το 2%; Αυτές είναι απαντήσεις που οφείλετε.

Εν πάση περιπτώσει, χαίρομαι για τη σημερινή συζήτηση, διότι έδωσε πράγματι τη δυνατότητα να καταλάβει κάποια πράγματα ο κόσμος που μας παρακολουθεί.

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τώρα, κυρίες και κύριοι συνάδελφοι, θα συζητηθεί η έβδομη με αριθμό 1103/8-7-2016 επίκαιρη ερώτηση δεύτερου κύκλου του Βουλευτή Χαλκιδικής της Νέας Δημοκρατίας κ. Γεωργίου Βαγιωνά προς τον Υπουργό Περιβάλλοντος και Ενέργειας, σχετικά με τον κίνδυνο διακοπής της κατασκευής ζωτικής σημασίας έργων στον Νομό Χαλκιδικής.

Στην ερώτηση θα απαντήσει ο Αναπληρωτής Υπουργός κ. Ιωάννης Τσιρώνης.

Ορίστε, κύριε Βαγιωνά, έχετε τον λόγο για δύο λεπτά.

**ΓΕΩΡΓΙΟΣ ΒΑΓΙΩΝΑΣ:** Όπως αναφέρω στην επίκαιρη ερώτηση, πρόκειται για δύο οδικά έργα, δασικούς δρόμους τρίτης κατηγορίας, που γίνονται στον Νομό Χαλκιδικής και ιδιαίτερα στον Δήμο Σιθωνίας.

Ο ένας δρόμος είναι σαράντα δύο χιλιόμετρα και κάτι και ο άλλος δρόμος είναι τεσσεράμισι χιλιόμετρα. Οι δρόμοι έχουν αρχίσει να γίνονται, αλλά επειδή οι εργολάβοι έχουν να πληρωθούν από τον Δεκέμβριο του 2016, έχουν σταματήσει. Έχουν κόψει τρία και δύο εντάλματα ο καθένας χωριστά, τα οποία είναι απλήρωτα.

Το θέμα είναι ότι ο δρόμος στη Χερσόνησο της Σιθωνίας είναι κατ’ εξοχήν τουριστικός. Οι δρόμοι αυτοί είναι απαραίτητο να γίνουν, διότι αποσυμφορούν το περιφερειακό δίκτυο, διότι όλα τα αγροτικά μηχανήματα είναι υποχρεωμένα να πάνε από εκεί. Οι ντόπιοι θα προτιμούν αυτόν τον δασικό δρόμο, διότι είναι κοντύτερα, έστω κι αν είναι ανώμαλος. Δεν θα χρειάζεται να βρίσκονται στον περιφερειακό δρόμο.

Ο άλλος δρόμος, ο μικρός των τεσσεράμισι χιλιομέτρων, είναι από τον ιστορικό παραδοσιακό οικισμό του Παρθενώνα μέχρι το Δασικό Φυτώριο. Aν είχε γίνει, ίσως η φωτιά, η οποία έγινε πρόσφατα δίπλα στο «Πόρτο Καρράς», να είχε αποφευχθεί.

Γι’ αυτό, λοιπόν παρακαλώ τον Υπουργό να φροντίσει και για τους δύο δρόμους, μιας και οι δύο δρόμοι είναι στο πρόγραμμα «ΜΠΑΛΤΑΤΖΗΣ» και τα χρήματα υπάρχουν. Είναι περίπου 450.000 ευρώ, 360.000 ευρώ για τον ένα δρόμο και 85.000 ευρώ με 88.000 ευρώ για τον δεύτερο δρόμο. Σήμερα ακριβώς, στις 31 Ιουλίου, λήγει η προθεσμία τελέσεως των έργων και αν δεν δοθεί μία παράταση τουλάχιστον ενός τριμήνου για να γίνουν Σεπτέμβριο με Οκτώβριο -γιατί μετά τον Οκτώβριο είναι δύσβατη αυτή η περιοχή και δεν πρόκειται να μπουν μηχανήματα- τα έργα αυτά δεν θα γίνουν και θα αναγκαστεί να τα πληρώσει το ελληνικό δημόσιο.

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κύριε Βαγιωνά.

Ορίστε, κύριε Τσιρώνη, έχετε τον λόγο για τρία λεπτά.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Ευχαριστώ, κυρία Πρόεδρε.

Κατ’ αρχάς, για να κλείνουμε με την ουσία της ερώτησης, τα έργα θα χρηματοδοτηθούν. Έχουν γίνει όλες οι απαιτούμενες ενέργειες για να χρηματοδοτηθούν και ουδέποτε σταμάτησαν. Αλλά για να καταλαβαίνουν και οι πολίτες γιατί δεν πληρώθηκαν τα έργα από τον Δεκέμβριο μέχρι σήμερα, η απάντηση είναι πάρα πολύ απλή. Το πρόγραμμα, στο οποίο ήταν ενταγμένα αυτά τα έργα, το πρόγραμμα της αγροτικής ανάπτυξης, έληξε –όπως όλα τα ευρωπαϊκά προγράμματα- στις 31 Δεκεμβρίου του 2015. Εκεί έληξαν όλα. Υπήρξαν, λοιπόν, έργα που απεντάχθηκαν και ευτυχώς με τις ενέργειες και της Κυβέρνησης περνάνε στην επόμενη φάση.

Ακριβώς αυτή τη στιγμή είμαστε στη διαδικασία και αυτά τα δύο έργα είναι από τα πρώτα που θα ξεκινήσουν και μάλιστα σε λίγες εβδομάδες θα ξεκινήσουν και οι πληρωμές. Έχουμε δύο υπουργικές αποφάσεις εκ των οποίων η μία έχει ήδη εκδοθεί και παίρνει τα καινούργια έργα που ακριβώς δεν πρόλαβαν να γίνουν και τα εντάσσει και η δεύτερη, που είναι λίγο πιο σύνθετη, παίρνει τα έργα τα οποία έχουν γίνει κατά το ήμισυ ή κατά ένα μέρος και με μία διαδικασία, η οποία έχει γραφειοκρατία, τα περνάει στο καινούργιο πρόγραμμα. Είναι τα έργα-γέφυρα, όπως γνωρίζετε. Άρα το γεγονός ότι αυτούς τους έξι μήνες δεν πληρώθηκαν ήταν επειδή δεν δικαιούντο να πληρωθούν με το παλιό πρόγραμμα και έπρεπε να ενταχθούν στο καινούργιο.

Εδώ πέρα υπάρχει μία ιδιαιτερότητα, ότι αυτά τα έργα είναι από το πρόγραμμα του αγροτικής ανάπτυξης, το 713 και το 1420 -τα καινούργια θα μπουν στο 1420- και επομένως, πρέπει να υπάρξει μία προγραμματική σύμβαση –υπήρξε και στο παρελθόν και στην αρχή των έργων- ανάμεσα στο Υπουργείο Αγροτικής Ανάπτυξης και στη Διεύθυνση Δασών του δικού μας Υπουργείου, του Υπουργείου Περιβάλλοντος και Ενέργειας, ώστε να μπορέσουμε να πάρουμε χρήματα από το άλλο πρόγραμμα και να τα εντάξουμε.

Άρα αυτή τη στιγμή είμαστε ακριβώς μέσα στους χρόνους. Ξεκίνησε το καινούργιο ΕΣΠΑ στις αρχές του χρόνου. Εμείς τα έργα τάχιστα τα εντάξαμε. Όπως σας προανέφερα και θα σας πω και στη δευτερομιλία μου, έχουμε ήδη βγάλει τη μία υπουργική απόφαση για τα καινούργια έργα και τις επόμενες ημέρες εκδίδουμε υπουργική απόφαση για τα παλιά.

Επιπλέον, έχουμε ήδη στείλει εγκύκλιο στους αναδόχους, η οποία είναι η 14.18.00.13.78 του 2015, όπου δίνουμε ακριβώς τις οδηγίες στους αναδόχους για το τι πρέπει να κάνουν για να ολοκληρωθούν αυτά τα έργα.

Άρα αυτή τη στιγμή πραγματικά είμαστε στην ευχάριστη θέση να πούμε ότι τα έργα δεν απειλούνται, θα προχωρήσουν κανονικά και θα ολοκληρωθούν.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Βαγιωνά, έχετε τον λόγο.

**ΓΕΩΡΓΙΟΣ ΒΑΓΙΩΝΑΣ:** Εάν κατάλαβα καλά, μέσα σε δύο εβδομάδες θα δοθούν χρήματα και θα αρχίσουν τα έργα.

Δεν θα συμφωνήσω μαζί σας, γιατί έχω διαβεβαίωση από το δασαρχείο ότι στις 31 Ιουλίου λήγει η προθεσμία ολοκλήρωσης των έργων, δεν ήταν 31 Δεκεμβρίου του 2015, αλλά αυτό δεν ενδιαφέρει τον κόσμο. Τους ενδιαφέρει να γίνουν τα έργα, να μπορούν να περπατούν, ιδιαίτερα οι αγρότες της περιοχής και να αποσυμφορίζεται η περιφερειακή οδός, η οποία είναι αρκετά στενή και έχει να διορθωθεί εδώ και σαράντα χρόνια.

Ανεξάρτητα, όμως, απ’ αυτό, έγινε διακοπή του έργου, κύριε Υπουργέ. Συγκεκριμένα, στις 5 Ιουνίου έγινε δήλωση διακοπής των εργασιών του 2015 και, αφού εξοφλήθηκε ένα ένταλμα στις 29-7-15, άρχισαν και πάλι οι εργασίες στις 17 Αυγούστου. Εάν συνεχιζόταν η ομαλή ροή των χρημάτων, τα έργα θα είχαν τελειώσει σήμερα. Και όπως είπα στην πρωτολογία μου, εάν δεν τελειώσουν τα έργα μέσα στον μήνα Σεπτέμβριο, από τον Οκτώβριο και μετά που αρχίζουν οι βροχές, δεν θα μπορούν να δουλέψουν. Και θα πάει τζάμπα ο κόπος αυτός.

Επαναλαμβάνω, λοιπόν, αυτό που είπα πριν από λίγο, ότι θα διαβεβαιώσω τους ανθρώπους ότι τα χρήματα θα δοθούν μέσα στον μήνα Αύγουστο, ώστε να αρχίσουν οι εργασίες για να ολοκληρωθούν τα έργα. Αν συμφωνούμε εδώ, δεν έχω τίποτα περισσότερο να προσθέσω.

Σας ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Τσιρώνης.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Ευχαριστώ, κυρία Πρόεδρε.

Κύριε συνάδελφε, πραγματικά συμμεριζόμαστε κι εμείς την ανησυχία σας. Γι’ αυτό τρέχουμε να εντάξουμε έργα, τα οποία έπρεπε να τελειώσουν στην προηγούμενη προγραμματική περίοδο. Ομολογώ ότι η χώρα έχει απώλεια χρημάτων με τις γέφυρες. Και έχει απώλεια χρημάτων γιατί μπορούσαν να πληρωθούν από τα παλιά προγράμματα. Και όταν περνάνε στη γέφυρα, «τρώνε» χρήματα από το καινούργιο ΕΣΠΑ, που θα μπορούσε να δοθεί σε άλλες ενέργειες. Θα σας θυμίσω, όμως, κάποιες ημερομηνίες. Γιατί, αν ανησυχείτε, θα έπρεπε να είχατε ανησυχήσει νωρίτερα.

Σας θυμίζω ότι το μεγάλο έργο Νικήτη-Καρβουνάς εντάχθηκε στις 23-12-2013. Ήδη αργά για ένα πρόγραμμα ΕΣΠΑ. Συμβασιοποιήθηκε έναν ολόκληρο χρόνο μετά, στις 2-7-2014. Είναι προφανές, λοιπόν, ότι ένα τόσο μεγάλο έργο δεν μπορούσε να έχει τελειώσει μέσα στην προγραμματική περίοδο. Δεν μπορώ να αντιληφθώ, λοιπόν, πώς υπάρχει τόσο μεγάλη ανησυχία τους τελευταίους μήνες που κυβερνάει ο ΣΥΡΙΖΑ και δεν υπήρχε ανησυχία τότε. Δεν υπήρχε ανησυχία για έργο, το οποίο είναι στην προγραμματική τον Ιούλιο του 2013 και φτάνει να συμβασιοποιείται στις 14-11-2014, έναν χρόνο πριν τελειώσει η προγραμματική περίοδος. Και αναρωτιόμαστε γιατί συνέχεια τρέχουμε πίσω από τα γεγονότα.

Να πάμε στο επόμενο έργο. Το επόμενο έργο έχει ενταχθεί με απόφαση στις 10-5-2012. Συμβασιοποιείται στις 25-5-2015, λίγους μόνο μήνες πριν τελειώσει η παράταση του προγράμματος. Γιατί το πρόγραμμα λέει για τον Ιούλιο του 2013. Έχουμε και λέμε, λοιπόν, ότι ανησυχούν οι Βουλευτές της περιοχής. Και καλά κάνουν. Κι εγώ ανησυχώ μαζί τους. Κι εγώ θέλω να τελειώσει το έργο. Αλλά γιατί δεν ανησυχούσατε τότε; Τρία χρόνια -10-5-2012 με 25-5-2015- για να ξεκινήσει το έργο και να συμβασιοποιηθεί; Δεν το αντιλαμβάνομαι.

Ξέρετε πάρα πολύ καλά ότι η χώρα μας ήταν πραγματικά δραματικά ουραγός όλες αυτές τις δεκαετίες στα προγράμματα. Δραματικά ουραγός! Και η Κυβέρνηση έσπασε ρεκόρ απορρόφησης τους πρώτους μήνες της διακυβέρνησής της το 2015 για να μην απενταχθούν έργα. Δυστυχώς κάποια πέρασαν γέφυρα, όπως αυτά. Μην αναρωτιόμαστε γιατί δεν πληρώθηκαν αυτό το διάστημα των έξι μηνών. Ξέρετε πολύ καλά ότι με το που τελειώνει το πρόγραμμα, αναγκαστικά πρέπει να γίνουν καινούργιες διαδικασίες ένταξης των έργων-γέφυρα. Το ξέρετε κι εσείς, το ξέρω κι εγώ.

Ας μην κάνουμε αυτή τη στιγμή κινδυνολογία. Δίνουμε τη μάχη και θα την πετύχουμε, για να γίνουν τα έργα.

**ΓΕΩΡΓΙΟΣ ΒΑΓΙΩΝΑΣ:** Κύριε Υπουργέ, εγώ χαίρομαι…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν επιτρέπεται να πάρετε τον λόγο ξανά, κύριε Βαγιωνά.

**ΓΕΩΡΓΙΟΣ ΒΑΓΙΩΝΑΣ:** Μία διόρθωση θα ήθελα να κάνω.

Εκδόθηκε η απόφαση ένταξης στις 23-12-2013. Από κει και πέρα, η δημοπρασία εγκρίθηκε στις 25-8-2014. Η κατοχύρωση έγινε στην κατασκευαστική εταιρεία ΑΤΕ, δηλαδή όλο το 2015. Για το δεύτερο έργο συμφωνούμε απόλυτα στις ημερομηνίες. Αλλά για το πρώτο έργο είναι αυτές οι ημερομηνίες.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει, κύριε Βαγιωνά.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Στις 14-11-2014 είναι η υπογραφή σύμβασης ανάμεσα στο ΔΑΣΑΡ και στην κατασκευαστική εταιρεία ΑΤΕ.

**ΓΕΩΡΓΙΟΣ ΒΑΓΙΩΝΑΣ:** Στις 14 Νοεμβρίου. Δηλαδή, τέλος του 2014.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Το θέμα είναι να προχωρήσει τώρα.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Το ΕΣΠΑ είναι 2007-2013.

**ΓΕΩΡΓΙΟΣ ΒΑΓΙΩΝΑΣ:** Είμαι ενημερωμένος πάρα πολύ καλά, γιατί με ενδιαφέρει ο τόπος μου.

Σας ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Να είστε καλά. Ευχαριστούμε.

Θα συζητηθεί η δεύτερη με αριθμό 1144/18-7-16 επίκαιρη ερώτηση πρώτου κύκλου του Βουλευτή Αττικής της Νέας Δημοκρατίας κ. Γεωργίου Βλάχου προς τον Υπουργό Οικονομικών, σχετικά με την ανάγκη μέριμνας για τη ζημιά που υπέστησαν οι προμηθευτές αγρότες-παραγωγοί από την πτώχευση της εταιρείας «ΜΑΡΙΝΟΠΟΥΛΟΣ».

Την απάντηση θα δώσει ο Αναπληρωτής Υπουργός κ. Τρύφων Αλεξιάδης.

Κύριε Βλάχο, έχετε τον λόγο για δύο λεπτά.

**ΓΕΩΡΓΙΟΣ ΒΛΑΧΟΣ:** Ευχαριστώ, κυρία Πρόεδρε.

Με την ερώτηση την οποία κατέθεσα και που σήμερα συζητάμε, κυρία Πρόεδρε, κύριε Υπουργέ, θέλησα να μεταφέρω τη φωνή αγωνίας των προμηθευτών της επιχείρησης «ΜΑΡΙΝΟΠΟΥΛΟΣ» μετά τα όσα έχουν συμβεί.

Όλοι οι προμηθευτές, ασφαλώς, της συγκεκριμένης επιχείρησης έχουν τεράστιο πρόβλημα, όμως, σήμερα θέλω περισσότερο να αναδείξω αυτούς που το πρόβλημά τους είναι ακόμα μεγαλύτερο. Και μιλώ για τους μικρούς προμηθευτές που η ζωή τους, η επιβίωσή τους ταυτίζεται με την προμήθεια της συγκεκριμένης αλυσίδας σουπερμάρκετ.

Απαιτείται ασφαλώς ρύθμιση των οφειλών των προμηθευτών της επιχείρησης αυτής. Είναι γνωστό ότι οι πληρωμές στη συγκεκριμένη επιχείρηση γίνονταν με καθυστερήσεις και με επιταγές που μπορεί να έφθαναν και τους οκτώ έως δώδεκα μήνες. Ο φόβος κατάρρευσης της επιχείρησης προφανώς υπήρχε σε όλους. Όμως, στην πράξη κανείς προμηθευτής δεν μπορούσε να σταματήσει την προμήθεια των αγαθών, αφού σε αυτές τις περιπτώσεις η εξόφληση παλαιών χρεών, πάντα με μεταχρονολογημένες επιταγές, είναι συνάρτηση της συνέχειας προμήθειας αγαθών. Μάλιστα, πολλοί λογαριασμοί, ξέρετε, κύριε Υπουργέ, κλείνουν και με ένα σχετικό κούρεμα. Υπάρχουν, βεβαίως, πάντα μεταχρονολογημένες επιταγές.

Υπάρχουν προμηθευτές αγροτικών προϊόντων που τροφοδοτούσαν κατ’ αποκλειστικότητα τη συγκεκριμένη επιχείρηση, άρα το σύνολο των εσόδων τους ήταν μόνο από την επιχείρηση «ΜΑΡΙΝΟΠΟΥΛΟΣ». Σήμερα καλούνται να αποδώσουν ΦΠΑ και να δηλώσουν εισοδήματα που ποτέ δεν εισέπραξαν. Επειδή η εταιρεία «ΜΑΡΙΝΟΠΟΥΛΟΣ» έχει καταφύγει στο άρθρο 99, ίσως να μην τα εισπράξουν και ποτέ.

Δεν είναι αρκετό, κύριε Υπουργέ, ότι έχασαν τα χρήματά τους; Δεν είναι αρκετό, κύριε Υπουργέ, ότι σήμερα ουσιαστικά δεν έχουν αγορά να πουλήσουν, εν μέσω της καλοκαιρινής σεζόν, τα προϊόντα τους, πρέπει να πληρώσουν και από πάνω, πρέπει να επιβαρυνθούν και από πάνω, πρέπει να αποδώσουν ΦΠΑ τον οποίο δεν εισέπραξαν και πρέπει να δηλώσουν έσοδα στη φορολογική τους δήλωση που κατέθεσαν και να φορολογηθούν για εικονικές εισπράξεις; Πρέπει η πολιτεία να δώσει αυτή την ώρα τη χαριστική, θα έλεγα, βολή σε επαγγελματίες που έχουν βρεθεί σε αυτή την ιδιότυπη ομηρία; Θα ήθελα τις απόψεις σας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κύριε Βλάχο.

Κύριε Αλεξιάδη, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ευχαριστώ, κυρία Πρόεδρε.

Κύριε Βουλευτά, με την ερώτησή σας αναδεικνύετε ένα πολύ σοβαρό κοινωνικό θέμα που αφορά πάρα πολλές επιχειρήσεις και τους αγρότες και άλλες επιχειρήσεις που είναι θύματα όλης αυτής της ιστορίας. Και σε προηγούμενη επίκαιρη ερώτηση έχουμε απαντήσει σε αυτό το ζήτημα και σε γραπτές ερωτήσεις. Για το ίδιο ζήτημα μάς έχουν καταθέσει ερώτηση και ο κ. Στύλιος, Βουλευτής Άρτας και ο κ. Αρβανιτίδης, Βουλευτής Θεσσαλονίκης -όχι επίκαιρες ερωτήσεις, απλές ερωτήσεις.

Το θέμα είναι σύνθετο, διότι με βάση τον ν.4172/13 ο χρόνος κτίσης του εισοδήματος θεωρείται όχι ο πραγματικός χρόνος που πληρώθηκε ή όχι ένα παραστατικό, ένα τιμολόγιο, αλλά θεωρείται ο χρόνος που εκδόθηκε το παραστατικό ανεξάρτητα από το εάν αυτό εξοφλήθηκε πραγματικά ή όχι. Αυτό είναι το νομικό πλαίσιο το οποίο έχουμε αυτή τη στιγμή από το 2013 και που για να το αλλάξουμε πρέπει να φέρουμε καινούργια διάταξη νόμου.

Η Κυβέρνηση εξετάζει συνολικά το θέμα της συγκεκριμένης επιχείρησης, του «ΜΑΡΙΝΟΠΟΥΛΟΥ», σε ό,τι αφορά και τους αγρότες και τους προμηθευτές της γενικότερα και τους εργαζόμενους. Δεν μπορούμε να δώσουμε λύση στο συγκεκριμένο πρόβλημα αυτή τη στιγμή, είναι κάτι, όμως, που βεβαίως εξετάζουμε κι όταν υπάρξει οριστική απόφαση θα ανακοινωθεί.

Αυτή τη στιγμή δεν μπορεί να υπάρξει μία ρύθμιση μόνο για τους συγκεκριμένους προμηθευτές, διότι καταλαβαίνετε αμέσως θα έρχονταν πάρα πολλές επιχειρήσεις ανά την Ελλάδα που θα έλεγαν «μα εγώ έχω κόψει το παραστατικό, έχω πληρώσει τον ΦΠΑ, έχω φορολογηθεί στη φορολογία εισοδήματος και ενώ τα έχω πληρώσει δεν έχω αποζημιωθεί το τιμολόγιο».

Είναι ένα σύνθετο πρόβλημα και προσπαθούμε αυτή τη στιγμή να βρούμε τη λύση του.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Βλάχο, έχετε τον λόγο.

**ΓΕΩΡΓΙΟΣ ΒΛΑΧΟΣ:** Κύριε Υπουργέ, κατέθεσα κι εγώ ερώτηση, μαζί με άλλους συναδέλφους, όπως αναφέρατε. Όμως, ήθελα να την καταθέσω και επίκαιρη, επειδή πράγματι κι εσείς αναγνωρίσατε ότι το πρόβλημα είναι σημαντικό και ήθελα να μας δοθεί η δυνατότητα να έχουμε μια ανταλλαγή απόψεων εδώ στη Βουλή.

Προφανώς, ισχύει αυτό που είπατε, ότι ισχύει ο πραγματικός χρόνος κτίσης και αυτό είναι που τους επιβάλλει σήμερα να τα καταθέσουν ως εισοδήματα, έστω και αν δεν τα έχουν εισπράξει, στις φορολογικές τους δηλώσεις. Και αυτό είναι και το πρόβλημα, όμως, στην προκειμένη περίπτωση. Προφανώς, θα συμφωνήσω μαζί σας, ότι απαιτείται συνολική ρύθμιση και όχι μόνο για τους αγρότες. Εγώ βάζω στην πρώτη γραμμή τους αγρότες, επειδή το συνολικό τους εισόδημα προερχόταν από τη συγκεκριμένη επιχείρηση. Σήμερα, δηλαδή σε πολλούς από αυτούς θα υπάρξει μηδενικό εισόδημα, μέχρι να βρουν καινούργια αγορά. Γι’ αυτό το λέω, όχι γιατί δεν είχε ενδιαφέρον για όλους τους υπόλοιπους προμηθευτές. Ο καθένας βλέπει το δικό του θέμα από τη δική του οπτική γωνία και όλοι προφανώς, έχουν δίκιο. Άρα μιλώ κι εγώ για συνολική ρύθμιση με αιχμή του δόρατος τους μικρούς και κυρίως τους αγρότες.

Θα πρέπει να σας αναφέρω ότι ένα παρόμοιο πρόβλημα θυμάστε πως είχαμε στα ανείσπρακτα ενοίκια και βεβαίως, δόθηκε μια λύση. Στο ίδιο στυλ μπορεί να δοθεί σήμερα μια λύση και να συνδεθεί, θα έλεγα, με τροπολογία σε ένα νομοσχέδιο που θα φέρετε, στο πρώτο νομοσχέδιο που θα έλθει στη Βουλή, να ρυθμίσουμε και να εξαιρέσουμε ανείσπρακτα ποσά από κάθε φορολόγηση. Και βεβαίως, να ρυθμίσουμε και να υποχρεώσουμε να αποδώσουν ΦΠΑ, αλλά και να δηλώσουν με συμπληρωματική δήλωση εντός μηνός από την είσπραξη αυτών των χρημάτων.

Αλλά το να επιμένουμε σήμερα, για έναν άνθρωπο που έχασε όλο του το εισόδημα, δεν μπορεί να διαθέσει την παραγωγή του, να αποδώσει ΦΠΑ που δεν εισέπραξε και να φορολογηθεί, νομίζω ότι είναι άδικο. Θα μου πείτε, «μα πέρυσι η πολιτική της συγκεκριμένης εταιρείας δεν ήταν ίδια; Δεν πληρωνόταν με μεταχρονολογημένες επιταγές, δεν καθυστερούσαν οι πληρωμές;». Ναι, αλλά πέρυσι δεν υπήρχε ο «μπαμπούλας» -επιτρέψτε μου να το πω έτσι- το άρθρο 99. Τώρα οι άνθρωποι αυτοί βλέπουν ότι σε κάποιους μήνες, αν δεν δοθεί λύση -που ό,τι λύση και να δοθεί, μεταξύ μας, προφανώς δεν θα έχουν τη δυνατότητα να εισπράξουν άμεσα χρήματα- κινδυνεύουν σήμερα να τα χάσουν.

Αυτή είναι η ουσία. Αυτό είναι το διαφορετικό. Ότι φέτος έχουμε την ομολογία της επιχείρησης ότι δεν μπορεί να αντεπεξέλθει, γι’ αυτό και προσέφυγε στο άρθρο 99. Αυτό είναι το διαφορετικό. Και αυτό είναι σήμερα που μας κάνει να αναδείξουμε το θέμα και να προχωρήσουμε σε μια ρύθμιση. Αυτό είναι που κάνει την περίπτωση της επιχείρησης «ΜΑΡΙΝΟΠΟΥΛΟΣ» να ξεχωρίζει από κάποια άλλη που καθυστερεί στις πληρωμές της, η προσφυγή στο άρθρο 99.

Θα έλεγα, λοιπόν, με το πνεύμα αυτό να συμφωνήσουμε ότι στο επόμενο διάστημα θα υπάρξει μια νομοθετική ρύθμιση, την οποία θα την στηρίξουμε όλοι για να εξαιρέσουμε αυτούς τους ανθρώπους, που όπως είπα και νωρίτερα βρίσκονται σε μια ιδιότυπη ομηρία, για να μην συνεχίσουν να παραμένουν σε αυτή. Αυτή τη φωνή τους και άποψή τους σήμερα συζητάμε στην Ολομέλεια, κύριε Υπουργέ.

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κύριε Βλάχο.

Κύριε Υπουργέ, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ευχαριστώ, κυρία Πρόεδρε.

Συμφωνώ μαζί σας, κύριε Βουλευτά, ότι πρέπει να δοθεί λύση σε αυτό το θέμα. Εμείς δεσμευόμαστε ως Κυβέρνηση, μόλις οριστικοποιηθούν τα πράγματα και έχουμε μια πλήρη εικόνα για το τι θα γίνει, γιατί είναι σε εξέλιξη τα πράγματα, να δώσουμε μια λύση για το τι πρόκειται να γίνει με τους προμηθευτές της συγκεκριμένης επιχείρησης και γενικά να δώσουμε λύση σε αντίστοιχες περιπτώσεις.

Δυστυχώς στο φορολογικό σύστημα έχουμε ακόμα σε ισχύ διατάξεις, τις οποίες δεν υπερασπιζόμαστε. Είναι μια αναγκαιότητα να τις έχουμε, όμως, μέχρι να τις αλλάξουμε με νέες διατάξεις, που θα κάνουν το σύστημά μας πιο δίκαιο και πιο λογικό. Διότι έχουμε αυτόν τον παραλογισμό, να ζητάμε από επιχειρήσεις, οι οποίες είναι συνεπείς, που έχουν εκδώσει τα παραστατικά που πρέπει να εκδώσουν, να πληρώσουν φορολογητέες υποχρεώσεις, για χρήματα τα οποία δεν εισέπραξαν.

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΝΙΚΗΤΑΣ ΚΑΚΛΑΜΑΝΗΣ**)

Είναι μέσα στους σχεδιασμούς της Κυβέρνησης, μόλις δοθεί η δυνατότητα να συνδέσουμε το ένα με το άλλο, δηλαδή να συνδέσουμε την απόδοση του φόρου μόνο στην περίπτωση που έχει εισπραχθεί το αντίστοιχο ποσό. Αυτή τη στιγμή, λόγω των δημοσιονομικών συνθηκών, δεν μπορούμε να κάνουμε κάτι τέτοιο.

Η επιβράβευση των συνεπών φορολογούμενων είναι μέσα στα θέματα που εξετάζουμε, όπως και μια σειρά από άλλες παρεμβάσεις, ώστε να γίνει επιτέλους το σύστημά μας λογικό, αναλογικό και δίκαιο. Διότι αυτή τη στιγμή έχουμε διατάξεις, όπως αυτή που αναπτύξατε πολύ σωστά, οι οποίες δεν δίνουν στο φορολογικό μας σύστημα τη λογική του δικαίου.

Αυτό για το οποίο μπορώ να δεσμευτώ είναι ότι θα φέρουμε διάταξη και θα αντιμετωπίζουμε το πρόβλημα. Δεν είμαστε έτοιμοι αυτή τη στιγμή να το κάνουμε.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε, κύριε Υπουργέ.

Κυρίες και κύριοι συνάδελφοι, έχουν διανεμηθεί τα Πρακτικά των συνεδριάσεων της 21Μαΐου 2016, της 22 Μαΐου 2016 και της 1ης Ιουνίου 2016 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς τα Πρακτικά της 21Μαΐου 2016, της 22 Μαΐου 2016 και της 1ης Ιουνίου 2016 επικυρώθηκαν.

Προχωρούμε στη δεύτερη με αριθμό 1147/18-7-2016 επίκαιρη ερώτηση δεύτερου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Οικονομικών, σχετικά με την αναβάθμιση του Τελωνείου Κήπων και την εκμετάλλευση προοπτικών των σημείων εισόδου-εξόδου στον Έβρο.

Κύριε Δημοσχάκη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Στη Βουλγαρία και την Τουρκία τα αντίστοιχα τελωνεία αυτών των χωρών είναι πλήρως στελεχωμένα και εξοπλισμένα, τόσο από άποψης μέσων ελέγχου όσο και εγκαταστάσεων. Την ίδια ώρα το σημείο εισόδου-εξόδου των Κήπων, το οποίο φιλοξενεί πλειάδα κρατικών και ιδιωτικών υπηρεσιών για να λειτουργήσει και αποτελεί μια από τις σημαντικότερες πύλες εισόδου προσώπων και πραγμάτων από τρίτες χώρες στην Ευρωπαϊκή Ένωση, παρουσιάζει σοβαρές ελλείψεις, κύριε Υπουργέ, και υστερεί έναντι των συνορευόντων, όντας απαξιωμένο.

Για παράδειγμα, ενώ στους Κήπους ελέγχθηκαν περί τα πέντε χιλιάδες φορτία φυτικής προέλευσης το έτος 2015 έναντι υποχρεώσεών μας προς την Ευρωπαϊκή Ένωση, στο αντίστοιχο σημείο εισόδου του Καπετάν Αντρέεβο της Βουλγαρίας ελέγχθηκαν, κύριε Υπουργέ, περίπου δεκαπέντε χιλιάδες οχήματα. Αντιλαμβάνεστε τα μεγέθη. Αυτό συμβαίνει επειδή οι αντίστοιχες δικές μας εγκαταστάσεις δεν επιτρέπουν την είσοδο πολλών φορτηγών, με ό,τι αυτό συνεπάγεται από πλευράς απώλειας εσόδων για το ελληνικό δημόσιο -τέλη διέλευσης, φόροι, τέλη ποιοτικού και φυτικού ελέγχου κ.λπ.. Αναφερόμενοι στον φυτικό έλεγχο, έχουμε και εκεί μια σειρά ελλείψεων, τόσο σε προσωπικό όσο και σε υποδομές, που δυσχεραίνουν το έργο της τοπικής ΔΑΟΚ.

Οι ευκαιρίες της περιοχής είναι πολλές, αλλά όχι χρονικά ανεξάντλητες. Υπάρχουν μαρτυρίες στελεχών των δημοσίων υπηρεσιών μας, αλλά ακόμα και Ελλήνων και Τούρκων οδηγών μεταφορών, πως οι μεταφορικές και οι εξαγωγικές τουρκικές εταιρείες, αλλά και άλλων χωρών που εξυπηρετούνται από αυτό το δρομολόγιο, επιθυμούν τη διέλευση από Ελλάδα και όχι από τη Βουλγαρία. Όμως η μεγάλη καθυστέρηση λόγω των περιορισμένων δυνατοτήτων μας στο μεθοριακό σημείο των Κήπων τις αποτρέπει.

Βασικός στόχος είναι η διεύρυνση των διαδρόμων, δηλαδή των διαθέσιμων ροών ελέγχου σε τουλάχιστον πέντε, με δυνατότητα έως και δέκα στην είσοδο και οκτώ ως προς την έξοδο. Πριν λίγες μέρες μάλιστα παρατηρήθηκε ότι λόγω μαζικής εισόδου προσώπων από τη γειτονική χώρα με ΙΧ αυτοκίνητα, τα φορτηγά-ψυγεία καθυστέρησαν πέραν των πέντε ημερών.

Έχω ενημερωθεί πως έχει ήδη εκπονηθεί μελέτη δημιουργίας καινούργιου τελωνείου ύψους 30 εκατομμυρίων ευρώ περίπου, μέσω ΣΔΙΤ, κύριε Υπουργέ, η οποία έχει παραμείνει δυστυχώς χωρίς περαιτέρω εξέλιξη, ένα έργο, για το οποίο θεωρείται πως η απόσβεση του κόστους του θα πραγματοποιηθεί εντός τριών, τεσσάρων ετών.

Κύριε Υπουργέ, με βάση τα ανωτέρω ερωτάσθε: Σκοπεύετε να προχωρήσετε σε αναβάθμιση των υφισταμένων εγκαταστάσεων του Τελωνείου Κήπων και των υπόλοιπων υπηρεσιών που συστεγάζονται και συλλειτουργούν; Έχετε υπ’ όψιν σας την υφιστάμενη μελέτη για τη δημιουργία νέων εγκαταστάσεων; Και, τέλος, τι άλλα μέτρα και δράσεις σκοπεύετε να πραγματοποιήσετε, ώστε να γίνει καλύτερη εκμετάλλευση της στρατηγικής θέσης της χώρας μας και ειδικά του Έβρου άμεσα, μεσοπρόθεσμα και μακροπρόθεσμα;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Κύριε Βουλευτά με την ερώτησή σας περιγράφετε και αναδεικνύετε ένα θέμα, το οποίο έχει και εθνική και τοπική σημασία, εθνική, με την έννοια ότι δυστυχώς στην ίδια χώρα, που αντιμετωπίζουμε το πρόβλημα του φορολογικού ανταγωνισμού, είτε από τον Βορρά είτε από την Ανατολή, δεν έχουμε κατορθώσει να κάνουμε ακόμα εκείνο το δίκτυο τελωνειακών ελέγχων που θα έπρεπε να έχουμε, ώστε να αντιμετωπίζουμε κι αυτό το πρόβλημα, αλλά και το πόση σημασία έχει για την οικονομία της Θράκης αυτό το θέμα.

Γνωρίζω τις ευαισθησίες σας για την περιοχή εκεί. Γνωρίζετε και τις δικές μου σχέσεις και οικογενειακές καταστάσεις που με συνδέουν με την αγαπημένη περιοχή του Έβρου. Θέλω να σας διαβεβαιώσω ότι είναι στις προτεραιότητές μας. Έχουμε κάνει ήδη πάρα πολλά πράγματα, τα οποία θα αναλύσουμε, για να ενισχύσουμε το Τελωνείο των Κήπων και γενικά τις τελωνειακές υπηρεσίες.

Αυτό που θέλω να πω είναι ότι γνωρίζουμε τα προβλήματα που υπάρχουν στα τελωνεία μας. Θέλω να συγχαρώ την Τελωνειακή Υπηρεσία για την πολύ σημαντική δουλειά που κάνει και για τα αποτελέσματα που είχε και πρόσφατα και ειδικά το δεύτερο εξάμηνο του 2016 με τα αποτελέσματα που δημοσιοποιήθηκαν χθες και που δείχνουν τη σωστή πορεία αυτών των ελέγχων.

Σε ό,τι αφορά στα συγκεκριμένα στοιχεία, που είπατε, θα καταθέσω μια σειρά από έγγραφα, για να έχετε μια πληρέστερη ενημέρωση, αλλά στον χρόνο που έχω.

Σε ό,τι αφορά στα θέματα του προσωπικού, έγγραφο της Διεύθυνσης Διαχείρισης Ανθρώπινου Δυναμικού λέει με σαφήνεια ότι σε πανελλαδικό επίπεδο ο αριθμός των τελωνειακών, που υπηρετούν είναι λιγότερος, δυστυχώς, από τις οργανικές θέσεις που προβλέπονται για τα τελωνεία. Για να αντιμετωπίσουμε την έλλειψη αυτή, τα τελευταία χρόνια ενισχύουμε τις τελωνειακές υπηρεσίες με διορισμό νέων τελωνειακών υπαλλήλων και θα εξαντλήσουμε κάθε δυνατότητα, στο πλαίσιο του νόμου, να δώσουμε περισσότερο προσωπικό σ’ αυτές τις υπηρεσίες.

Μιας και αναφερόμαστε σε θέματα προσωπικού, να σας πω ότι από πλευράς της Ελλάδος υπηρετούν πενήντα τελωνειακοί στο Τελωνείο των Κήπων για εικοσιτετράωρη βάρδια και για τριακόσιες εξήντα πέντε μέρες τον χρόνο, ενώ από τη μεριά της Τουρκίας, παρ’ ότι έχει λιγότερο τελωνειακό και εμπορικό ενδιαφέρον, υπηρετούν εκατόν δώδεκα τελωνειακοί υπάλληλοι.

Εξετάζουμε, επίσης, όλες τις εναλλακτικές λύσεις που προβλέπονται αυτή τη στιγμή, όπως μετακινήσεις, αποσπάσεις, μεταθέσεις, μετατάξεις υπαλλήλων στο πλαίσιο του νομικού πλαισίου, που υπάρχει, για να ενισχύσουμε τις υπηρεσίες, όσο μπορούμε.

Σε ό,τι αφορά στα θέματα του τεχνολογικού εξοπλισμού του Τελωνείου των Κήπων, θέλω να πω ότι το τελωνείο αυτό έχει έναν πλούσιο εξοπλισμό, τον οποίον συνεχώς και θα ενισχύουμε. Όταν εγώ πήγα ως Αναπληρωτής Υπουργός στο Υπουργείο Οικονομικών, δεν είχαμε γεφυροπλάστιγγα να λειτουργεί ούτε στους Κήπους ούτε στα σύνορα με τη Βουλγαρία.

Αυτή τη στιγμή το Τελωνείο Κήπων διαθέτει δύο σκύλους ανιχνευτές ναρκωτικών και δύο σκύλους ανιχνευτές καπνικών. Λειτουργεί σταθερό ανιχνευτικό σύστημα X-ray για τις αποσκευές. Υπάρχει κτήριο ελέγχου οχημάτων Narkcontrol. Έχουν διατεθεί φορητές συσκευές ανίχνευσης ραδιενεργών και πυρηνικών υλικών, δώδεκα pagers, τρία surveys και δύο rids. Λειτουργεί γεφυροπλάστιγγα. Βρίσκεται σε εξέλιξη διαγωνισμός για την προμήθεια τεσσάρων αυτοκινούμενων X-ray για τον έλεγχο φορτηγών και εμπορευματοκιβωτίων. Θα είναι το απόλυτο όπλο στα χέρια της τελωνειακής υπηρεσίας αυτοί οι μηχανισμοί για αυτόν τον έλεγχο. Εφόσον ολοκληρωθεί ο διαγωνισμός, το ένα έχει προγραμματιστεί να διατεθεί στο Τελωνείο Κήπων για τη δουλειά που γίνεται εκεί.

Βρίσκονται επίσης σε εξέλιξη εργασίες για την εγκατάσταση σταθερών πυλώνων ανίχνευσης ραδιενεργών και πυρηνικών υλικών και πρόκειται να τοποθετηθεί ένα ακόμα ζεύγος σταθερών πυλώνων. Το Τελωνείο Κήπων βρίσκεται ανάμεσα στα τελωνεία, στα οποία θα εγκατασταθεί σύντομα σύστημα αυτόματης καταγραφής πινακίδων κυκλοφορίας οχημάτων μετά τη λήψη κατά 90% συγχρηματοδότησης από το πρόγραμμα «HERCULLE ΙΙΙ» της OLAF. Επίσης, πρόκειται να τοποθετηθεί άμεσα σκύλος ανιχνευτής ρευστών διαθεσίμων.

Αυτά, κύριε Πρόεδρε και στη δευτερομιλία μου θα πω τα υπόλοιπα για να μη σας φάω τον πολύτιμο χρόνο.

(Στο σημείο αυτό ο Αναπληρωτής Υπουργός Οικονομικών κ. Τρύφων Αλεξιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Ο κ. Δημοσχάκης έχει τον λόγο για τη δευτερολογία του.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Κύριε Υπουργέ, ευχαριστώ για την ενημέρωση, αλλά να έχετε υπ’ όψιν σας, ως θεσμικός παράγων, ότι ο χρόνος σας είναι περιορισμένος και τα έργα, τα οποία θα κάνετε δεν θα είναι πολλά. Ένα από τα λίγα που θα πρέπει να κάνετε είναι να συνδέσετε το όνομά σας και λόγω καταγωγής σας, την οποία τιμάτε, με το σημείο εισόδου-εξόδου των Κήπων, που αποτελεί βασική πύλη και της Ελλάδας αλλά και της Ευρώπης. Όμως, το σημείο αυτό αποτελεί μια τεράστια ανεκμετάλλευτη περιουσία του ελληνικού κράτους, μια απαξιωμένη και παρωχημένη πηγή εξόδων με τεράστιες δυνατότητες και προοπτικές.

Δυστυχώς πλέον έχει ολοκληρώσει τον κύκλο του στην παρούσα μορφή και πρέπει να εκσυγχρονιστεί για να απαντήσει στις σημερινές απαιτήσεις. Αν μου λέγατε τι θα έκανα, θα είχα κατεδαφίσει όλα τα κτήρια και θα έφτιαχνα από μηδενική βάση καινούργιες υποδομές, διότι δεν μπορούμε να ανταγωνιστούμε τις γειτονικές χώρες. Είναι κρίμα που το λέμε.

Θα μπορούσαμε να απαλλοτριώσουμε χίλια στρέμματα, δύο χιλιάδες στρέμματα και να εγκαταστήσουμε μέσα καινούργιες υπηρεσίες. Θα μπορούσαμε να κάνουμε τα ξενοδοχεία, τα καταστήματα, τα πάρκινγκ που είναι απαραίτητα για τα αυτοκίνητα, για τα φορτηγά. Και από την άλλη πλευρά θα μπορούσαμε να έχουμε όλα τα εργαστήρια, προκειμένου ο έλεγχος να είναι σε εικοσιτετράωρη βάση και να μην έχουμε κωλύματα και προβλήματα.

Η συνέχιση της λειτουργίας του με την παρούσα μορφή, οδηγεί ταυτόχρονα και σε απαξία της Νέας Εγνατίας, ένα έργο το οποίο αποτέλεσε προτεραιότητα του ελληνικού κράτους για δεκαετίες και στο οποίο πιστέψαμε εμείς οι Βορειοελλαδίτες. Οι αυτοκινητόδρομοι, κύριε Υπουργέ, συντηρούνται μόνο με τους κυκλοφοριακούς φόρτους που πρέπει να είναι κατά στοίχους και όχι κάθε δύο, τρία χιλιόμετρα ένα αυτοκίνητο. Βέβαια έχουμε μείωση της χρήσης του αυτοκινήτου λόγω της ύφεσης, αλλά δεν δικαιολογείται αυτός ο αυτοκινητόδρομος να είναι νεκρός.

Επίσης, η Νέα Εγνατία οφείλουμε να γίνει βασική αρτηρία της Ευρώπης και ο σημαντικότερος οδικός σύνδεσμος με την Ασία. Και η βόρεια Ελλάδα θα πρέπει να πάρει την προσθετική αξία που της αξίζει, μέσα από τη διαμπερή και ανοιχτή κυκλοφορία.

Ταυτόχρονα, δεν γίνεται καμμία προσπάθεια αξιοποίησης της οικονομικής δραστηριότητας, που μπορεί να αναπτυχθεί πέριξ των σημείων εισόδου και εξόδου με συνοριακά πάρκα ή ακόμα και οικονομικά χωριά. Έχουμε ιδέες που πρέπει να τις υλοποιήσουμε. Δεν γίνεται να μείνουμε εκεί που είμαστε. Δεν γίνεται να μπαίνει κάποιος από τη γειτονική χώρα και να νιώθει ότι δεν μπήκε στην Ευρώπη. Νιώθει ότι μπήκε στην Ελλάδα του 1970. Οι ανάγκες των εκδρομέων, των τουριστών και των μεταφορέων σε σίτιση, σε στέγαση, ακόμα και σε ψώνια μπορούν εν πολλοίς να αποτελέσουν αντικείμενο οικονομικής ανάπτυξης μέσω δημιουργίας ειδικών χώρων.

Αντί να έχουμε μετανάστευση επιχειρήσεων σε όμορες χώρες και να χάνουμε τεράστια κέρδη ως χώρα από τους επισκέπτες και οδηγούς, που εισέρχονται αλλά και εξέρχονται από τους Κήπους, μπορούμε να δημιουργήσουμε τις κατάλληλες προϋποθέσεις, ώστε να ανθίσει μία υγιής οικονομία στις περιοχές.

Είναι δύο εκατομμύρια οι αφίξεις και αναχωρήσεις προσώπων, εκατόν πενήντα χιλιάδες φορτηγά ψυγεία, τετρακόσιες χιλιάδες ΙΧ αυτοκίνητα. Είκοσι με τριάντα χιλιάδες, περίπου, λεωφορεία διήλθαν, κύριε Πρόεδρε, από το 2015 από το σημείο εισόδου και εξόδου των Κήπων. Μπορούμε να ορίσουμε ενδεχομένως και ειδικά προνόμια και κίνητρα στις περιοχές αυτές. Ποια θα μπορούσαν να είναι αυτά, τα αφήνω στη δική σας κρίση και απόφαση.

Πρέπει να δούμε συνολικά και κυρίως με όραμα το ζήτημα της αναβάθμισης των μεθοριακών σημείων εισόδου και εξόδου των τελωνείων μας. Πιστεύω συνολικά στη δυναμική των σημείων εισόδου και εξόδου, γι’ αυτό σε επόμενο χρόνο θα καταθέσω κι ερώτηση για τα άλλα σημεία, αυτά των Καστανιών, του Ορμενίου, του Κυπρίνου και για τον σιδηροδρομικό σταθμό πλησίον του χωριού μου, που είναι το Πύθιο.

Τολμήστε, κύριε Υπουργέ και υλοποιήστε την απόφαση αυτή, που ελήφθη στο πλαίσιο του ΣΔΙΤ. Επίσης, τολμήστε και φέρτε το θέμα στους ομολόγους σας, διότι αυτό το σημείο εισόδου-εξόδου, βεβαίως, αφορά την πατρίδα μας, αλλά αφορά και την Ευρωπαϊκή Ένωση. Και νομίζω ότι μέχρι και στα σχέδια του Γιούνκερ θα μπορούσε να συμπεριληφθεί η αναδιοργάνωση και ο εκσυγχρονισμός αυτού του σημείου.

**ΠΡΟΕΔΡΕΥΩΝ (Νικήτας Κακλαμάνης):** Πρέπει να κλείσετε, κύριε συνάδελφε.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Βεβαίως, κύριε Πρόεδρε.

Μέχρι, όμως, να υλοποιηθεί, πρέπει να επιληφθούμε των άμεσων προβλημάτων και την επίλυση αυτών.

Θα σας παραθέσω γρήγορα, κύριε Υπουργέ, για την οικονομία του χρόνου τα εξής: Απαιτείται προσωπικό, όπως είπατε τόσο στο τελωνείο όσο και στην Αστυνομία, πλήρης κάλυψη των νέων ροών, αλλά και εξειδικευμένο προσωπικό εμπειρογνώμονες, επιστήμονες σε ό,τι αφορά τη ΔΑΟΚ.

Σε θέματα προσωπικού και υλικοτεχνικού εξοπλισμού, απαιτούνται ατομικά εφόδια, φορητές συσκευές ελέγχου και αναβάθμισης του μηχανογραφικού εξοπλισμού, καθώς επίσης και τα X-rays οχημάτων. Εσείς έχετε προσώπων και αποσκευών, αλλά απαιτούνται και οχημάτων, γιατί δεν μπορούμε να γνωρίζουμε τι κουβαλάνε αυτά τα τρένα επί των οδικών αρτηριών. Τέλος, αναφορικά με εγκαταστάσεις και υποδομές, τα σημαντικότερα είναι επέκταση των ροών ελέγχου, η δημιουργία εγκαταστάσεων.

Νομίζω, κύριε Υπουργέ, ότι θα σκύψετε πάνω στο πρόβλημα, το οποίο είναι πολύ μεγάλο, γιατί έχουμε φιλοδοξία για την περιοχή μας, έχουμε αγάπη για την περιοχή μας.

**ΠΡΟΕΔΡΕΥΩΝ (Νικήτας Κακλαμάνης):** Κύριε Δημοσχάκη, παρακαλώ ολοκληρώστε. Έχω αφήσει έξι λεπτά, λόγω της φύσεως του θέματος.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε, για την ανοχή στον χρόνο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Αλεξιάδη, είστε σύγαμπρος πάνω, που μιλήσατε για οικογένεια; Γιατί, αν είναι αυτό, είστε μπλοκαρισμένος, θα τα κάνετε θέλετε-δεν θέλετε!

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Η οικογένεια Αλεξιάδη είναι από την Αλεξανδρούπολη.

**ΠΡΟΕΔΡΕΥΩΝ (Νικήτας Κακλαμάνης):** Α, εντάξει… Γιατί, δεν θα γλιτώνατε!

Ορίστε, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Έχω και λόγους να κάνω πράγματα εκεί.

Πέρα από αυτό, όμως, εγώ θεωρώ ότι η περιοχή της Μακεδονίας και της Θράκης -και ειδικά η περιοχή της Θράκης- είναι και πρέπει να είναι στο επίκεντρο της πολιτικής κάθε κυβέρνησης. Χρειάζεται μια διακομματική συναίνεση και μια συνεννόηση για το τι θα κάνουμε για τα θέματα εκεί και τα προβλήματα ξεπερνούν τις όποιες κομματικές αντιπαραθέσεις. Μπορούμε σε άλλα πεδία να έχουμε αυτές τις αντιπαραθέσεις.

Σε ό,τι αφορά το συγκεκριμένο θέμα που τίθεται, όπου ζητήσατε να δώσω κάποιες περισσότερες πληροφορίες. Σε σχέση με το έγγραφο του Υπουργείο Εσωτερικών, το οποίο είναι στα συνημμένα έγγραφα που σας έχω καταθέσει, έχουμε συγκεκριμένες δράσεις βελτίωσης των κτηριακών υποδομών στον Συνοριακό Σταθμό Κήπων, όπου έχουμε εργασίες βελτίωσης των κτηριακών εγκαταστάσεων, με μέριμνα της οικείας Περιφέρειας έχουμε εργασίες αναβάθμισης.

Οι σχετικές προμήθειες για την εξασφάλιση της εύρυθμης και απρόσκοπτης λειτουργίας του σταθμού αφορούν ενεργειακή αναβάθμιση σταθμού, διάνοιξη τέταρτης λωρίδας, διαπλάτυνση του οδοστρώματος, κυκλοφοριακές ρυθμίσεις, αναβάθμιση κτηριακών εγκαταστάσεων, εγκατάσταση συστημάτων ανίχνευσης ραδιενέργειας συνοριακού σταθμού κ.λπ..

Επίσης, βρισκόμαστε σε πορεία εξέλιξης της κατασκευής της νέας διασυνοριακής γέφυρας μεταξύ Ελλάδας-Τουρκίας, σε περιοχή παραπλήσια του υπάρχοντος συνοριακού σταθμού, όπου θα δούμε και τα θέματα των κτηριακών εγκαταστάσεων.

Στο πλαίσιο μνημονίου συνεργασίας που έχουμε μεταξύ των δύο χωρών, θα πρέπει να πάρετε περισσότερες πληροφορίες από το Υπουργείο Υποδομών, Μεταφορών και Δικτύων. Εγώ σας έχω καταθέσει αρκετά έγγραφα.

Επίσης, για την οικονομία του χρόνου, σας κατέθεσα έγγραφο από το Υπουργείο Αγροτικής Ανάπτυξης, που εξηγεί για τους ελέγχους που έχουν γίνει σε αυτή την περιοχή και έγγραφο της Ελληνικής Αστυνομίας.

Τέλος, θέλω να κλείσω με μια ενημέρωσή σας ως προς το πού είμαστε για την υλοποίηση όλου αυτού του μηχανισμού που θέλουμε για να ενισχύσουμε και τους Κήπους και γενικά τις τελωνειακές υπηρεσίες.

Είπαμε, λοιπόν, για την προμήθεια των πέντε συσκευών X-ray, είπαμε ότι έχει ξεκινήσει η διαγωνιστική διαδικασία για την προμήθεια τεσσάρων ενδοσκοπίων για τον έλεγχο εμπορευματοκιβωτίων, η οποία προβλέπεται να ολοκληρωθεί προς το τέλος του 2016. Έχει υποβληθεί αίτημα για προμήθεια πέντε συστημάτων αυτόματης καταγραφής οχημάτων, αξίας 1.200.000, με χρηματοδότηση από το πρόγραμμα «HERCULLE ΙΙΙ », που ανέφερα πριν.

Επιπρόσθετα, στο πλαίσιο του νέου ΕΣΠΑ, έχει γνωστοποιηθεί στην αρμόδια ρυθμιστική αρχή η πρόταση να συστηθεί η συγχρηματοδότηση οκτώ έως δέκα επιπλέον συστημάτων καταγραφής-ανίχνευσης φορτίων διερχομένων οχημάτων, αυτοκινούμενα X-ray δηλαδή, συνολικού ενδεικτικού προϋπολογισμού 30.000.000 ευρώ πλέον ΦΠΑ.

Επίσης, έχει αποφασιστεί να συζητηθεί στο ίδιο πλαίσιο η προμήθεια συσκευών X-ray για τον έλεγχο αποσκευών, άλλες συσκευές, ο αριθμός των οποίων εκκρεμεί να προσδιοριστεί, καθώς και συσκευών καταγραφής διερχομένων αυτοκινήτων κ.λπ..

Κλείνοντας θέλω να διαβεβαιώσω, κύριε Βουλευτά, πως κάνουμε ό,τι είναι δυνατόν για να αντιμετωπίσουμε τα θέματα των τελωνειακών ελέγχων, διότι ξέρουμε το τι επίπτωση έχουν στα θέματα του φορολογικού ανταγωνισμού και του εμπορίου και των πιέσεων που δέχεται η περιοχή. Κάνουμε, όμως, και ό,τι είναι δυνατόν για να ενισχύσουμε τις τελωνειακές υπηρεσίες, διότι έχουμε σαφέστατη κατεύθυνση να χτυπήσουμε το λαθρεμπόριο και τα τελωνεία είναι τα εργαλεία για να γίνει αυτή η δουλειά.

Να είστε σίγουρος ότι παρακολουθώ προσωπικά το τι γίνεται στα τελωνεία και της Θράκης και της Μακεδονίας, διότι αφορά όλη την Κυβέρνηση.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε στην τελευταία ερώτηση που θα απαντήσει ο κ. Αλεξιάδης.

Είναι η πέμπτη με αριθμό 1155/19-7-2016 επίκαιρη ερώτηση δεύτερου κύκλου του Βουλευτή Τρικάλων του Συνασπισμού Ριζοσπαστικής Αριστεράς κ. Αθανασίου Παπαδόπουλου προς τον Υπουργό Οικονομικών, σχετικά με την αναβίωση του άρθρου 44 του ν.3763, με σκοπό την προώθηση αυτοσύμβασης στη σύνταξη οριστικού συμβολαίου από προσύμφωνα μεταβίβασης ακινήτων.

Κύριε Παπαδόπουλε, έχετε τον λόγο.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, μια απλή ρύθμιση ζητά η επίκαιρη ερώτηση που κατέθεσα. Νομίζω ότι στην περίπτωση της δημιουργίας προσυμφώνου -που είναι πάρα πολλές, οι οποίες δεν μπορούν να ολοκληρωθούν για πολλούς λόγους, μέσα στους οποίους είναι και το ότι είχαν συνταχθεί πριν από πολλά χρόνια- υπάρχει και η περίπτωση της αποβίωσης ορισμένων από τους πωλητές ή οι κληρονόμοι τους να είναι πάρα πολύ δύστροποι, δύσκολοι, να μη θέλουν να προχωρήσουν σε συμβιβασμούς για να οριστικοποιηθούν τα συμβόλαια.

Και υπάρχει η δυνατότητα οριστικής ρύθμισης με την αναβίωση του άρθρου 44 του ν. 3763 με αυτοσύμβαση ή με κάποιους άλλους τρόπους που εσείς νομίζω ότι θα μπορούσατε να έχετε καταλήξει, για να προκύψει αυτή η αναγκαία ρύθμιση.

Θα ήθελα, λοιπόν, να ξέρω τι σκέφτεστε για να υπάρξει αυτή η οριστικοποίηση αυτών των προσυμφώνων.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ.

Τον λόγο έχει ο κύριος Υπουργός.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κύριε Βουλευτά, αναγνωρίζουμε το πρόβλημα.

Βεβαίως, είχε δοθεί από το ελληνικό δημόσιο προθεσμία σχεδόν τριών ετών για να τακτοποιηθούν αυτά τα θέματα. Καταθέτω για τα Πρακτικά αναλυτικές απαντήσεις της Διεύθυνσης Εισπράξεων του Υπουργείου Οικονομικών και της Διεύθυνσης Εφαρμογής Φορολογίας Κεφαλαίου, που αναφέρεται πάνω σε αυτό το θέμα.

(Στο σημείο αυτό ο Αναπληρωτής Υπουργός Οικονομικών κ. Τρύφων Αλεξιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όπως ξέρετε και εσείς λόγω της ιδιότητάς σας, όταν γίνεται μια μεταβίβαση απαιτείται να προσκομίζονται από τον πωλητή διάφορα πιστοποιητικά όπως πιστοποιητικό φόρου κληρονομιάς, δωρεάς, πιστοποιητικό ΕΝΦΙΑ, αποδεικτικό φορολογικής ενημερότητας κ.λπ.. Δημιουργεί πρόβλημα το να συνταχθούν συμβόλαια χωρίς το σύνολο αυτών των δικαιολογητικών.

Και όπως με ενημερώνουν οι Υπηρεσίες, εν όψει των ανωτέρω και λαμβανομένης υπ’ όψιν τής παρούσης οικονομικής συγκυρίας είχε δοθεί μια τριετής περίοδος για την οριστικοποίηση όλων αυτών των παλαιών προσυμφώνων και δεν είναι δυνατόν να δίνουμε συνεχείς τέτοιες παρατάσεις. Οι συνεχείς παρατάσεις δημιουργούν ένα προηγούμενο για να ξαναέχουμε τέτοια φαινόμενα. Δηλαδή, δίνουμε κάθε φορά τη δυνατότητα ότι, ναι, θα δώσουμε μία παράταση και άρα θα ξαναέχουμε τέτοια φαινόμενα.

Και η μη προσκόμιση των απαιτούμενων πιστοποιητικών από τους κατόχους ακινήτων, με προβληματικούς ή ανύπαρκτους τίτλους πολλές φορές, εγκυμονεί κινδύνους για το δημόσιο και μάλλον απώλεια φορολογικών εσόδων και δίνει μια αίσθηση στον πολίτη ότι θα παγιώσουμε μια ανορθόδοξη τακτική, ενώ στο θέμα των ακινήτων με την ολοκλήρωση του Κτηματολογίου και την εφαρμογή του Περιουσιολογίου, θέλουμε να κλείσουμε αυτές τις εκκρεμότητες που έχουμε σε σχέση με ιδιοκτησίες ακινήτων και με όλα αυτά τα πράγματα, τα οποία μας ταλαιπώρησαν και χάσαμε πάρα πολλά φορολογικά έσοδα.

Η αναβίωση της ρύθμισης αποτελεί άνιση μεταχείριση των ευνοούμενων με αυτή τη ρύθμιση και των φορολογούμενων εκείνων που συνέταξαν τα οριστικά συμβόλαια μέσα στις νόμιμες προθεσμίες και πλήρωσαν τους αναλογούντες φόρους. Όπως με ενημερώνει δε η Διεύθυνση Εισπράξεων, αν στο προσύμφωνο έχει τεθεί το δικαίωμα της αυτοσύμβασης, ο εκ προσυμφώνου αγοραστής νομιμοποιείται να ζητήσει και να λάβει αποδεικτικό ενημερότητας του εκ προσυμφώνου πωλητή, εφόσον βέβαια συντρέχουν στο πρόσωπο του πωλητή οι προϋποθέσεις χορήγησης του αποδεικτικού.

Όπως αντιλαμβάνεστε, λοιπόν, αυτή την περίοδο το Υπουργείο Οικονομικών μπροστά στις μεγάλες αλλαγές που έχουμε με την ολοκλήρωση του Κτηματολογίου και την εφαρμογή του Περιουσιολογίου, δεν εξετάζει την παράταση αυτής της διαδικασίας.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Παπαδόπουλος.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Κατανοώ την επιχειρηματολογία, αλλά με ευαισθητοποίησαν στο να υποβάλω αυτή την επίκαιρη ερώτηση, γιατί υπάρχει η απόλυτη λογική.

Τα προσύμφωνα είχαν συνταχθεί πριν από την 3η Δεκεμβρίου του 2000 και πάρα πολλοί από τους πωλητές μπορεί να έχουν αποβιώσει. Υπάρχει, δηλαδή, η αναγκαιότητα να καταλήξουμε σε έναν νόμιμο τρόπο δημιουργίας οριστικών συμβολαίων, γιατί δεν γίνεται διαφορετικά.

Νομίζω, λοιπόν, ότι είναι πολύ απλό αυτό το ζήτημα να κατανοήσει το Υπουργείο Οικονομικών σε αυτά τα προσύμφωνα -στα οποία για αντικειμενικούς λόγους δεν κατορθώθηκε να γίνει και αφορούν πριν την 3η Δεκεμβρίου του 2000- να υπάρξει η κατάληξη σε οριστικά συμβόλαια. Αυτό το απλό ζήτημα είναι.

**ΠΡΟΕΔΡΕΥΩΝ (Νικήτας Κακλαμάνης):** Λακωνικός ο συνάδελφος!

Να ακούσουμε λακωνική απάντηση τώρα!

Ορίστε, κύριε Υπουργέ.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Είχε δοθεί παράταση μέχρι 27-5-2010 για να τακτοποιηθούν, για περίπου τρία χρόνια ήταν αυτή η διαδικασία.

Αυτή τη στιγμή με τα δεδομένα που έχουμε δεν εξετάζουμε αναβίωση αυτής της ρύθμισης. Βεβαίως, επανεξετάζουμε το θέμα για το τι θα γίνει με τα ακίνητα και θα δούμε και αυτό το ζήτημα.

Όμως αυτή την περίοδο, την αναβίωση αυτής της ρύθμισης, με βάση κιόλας τις εξελίξεις που έχουμε με τα Ε9, με το Κτηματολόγιο, με το Περιουσιολόγιο, δεν την εξετάζουμε.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε, κύριε Αλεξιάδη.

Μπαίνουμε στον δεύτερο κύκλο με τρεις ερωτήσεις, στις οποίες θα απαντήσει ο παρευρισκόμενος Υπουργός κ. Γεώργιος Κατρούγκαλος.

Αρχίζουμε, λοιπόν, με την τέταρτη με αριθμό 1157/19-7-2016 επίκαιρη ερώτηση πρώτου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης,σχετικά με την αντιμετώπιση των προβλημάτων των εργαζομένων της εταιρείας «Καρφούρ - Μαρινόπουλος».

Τον λόγο έχει ο κ. Κατσώτης.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Κύριε Υπουργέ, από την κατάθεση της ερώτησης μέχρι σήμερα έχουν υπάρξει αρκετά δημοσιεύματα για τις διαπραγματεύσεις, που γίνονται, προκειμένου να διασωθεί η αλυσίδα των σουπερμάρκετ Μαρινόπουλου με αναφορές σε επενδυτές, σε ξένα funds, που έδειξαν ενδιαφέρον. Ωστόσο, ο κ. Σταθάκης, επίσης, σε πρόσφατη συνέντευξη Τύπου δηλώνει συγκρατημένα αισιόδοξος.

Πριν από την ερώτηση αυτή υπήρχε μια άλλη, από Βουλευτή της Νέας Δημοκρατίας και απάντησε ο κ. Αλεξιάδης για τους προμηθευτές του ομίλου και για την κατάσταση που έχουν περιέλθει, αφού ο όμιλος χρωστά περίπου 750 εκατομμύρια σε αυτούς και οποίοι καλούνται και να φορολογηθούν και να καταβάλουν τον ΦΠΑ παρ’ όλο που δεν εισέπραξαν τίποτα. Είναι η άλλη πλευρά του προβλήματος, εξίσου σημαντική.

Όμως και αυτή, που αφορά η ερώτησή μας, είναι σημαντική αφού αφορά περίπου δώδεκα χιλιάδες εργαζόμενους του ομίλου, οι οποίοι ζουν με την ανασφάλεια να χάσουν τη δουλειά τους ως αποτέλεσμα της κρίσης και του ανταγωνισμού επιχειρηματικών ομίλων στον κλάδο του εμπορίου.

Το προηγούμενο διάστημα, πρέπει να αναφέρουμε, κύριε Υπουργέ, ότι, ο όμιλος, για να διασφαλίσει την ανταγωνιστικότητά του, να θωρακίσει την ίδια την ύπαρξή του, αξιοποίησε όλο το νομοθετικό οπλοστάσιο που έχει ψηφιστεί μέχρι τώρα. Δηλαδή, έκλεισε καταστήματα, απέλυσε εκατοντάδες εργαζόμενους, υλοποίησε πρόγραμμα εθελούσιας εξόδου, ζητούσε από τους εργαζόμενους να συμφωνήσουν με ατομικές συμβάσεις, επέβαλε περικοπή επιδομάτων, που δικαιούνταν οι εργαζόμενοι, ακόμα πιο ελαστικές εργασιακές σχέσεις, προχώρησε, βέβαια, σε τμηματική καταβολή των μισθών. Σήμερα δεν έχει καταβληθεί ο μισθός ούτε του Ιούνη και μέρος, βέβαια, του επιδόματος της άδειας.

Είναι γνωστό ότι ο όμιλος έχει προσφύγει στο άρθρο 99 του Πτωχευτικού Κώδικα. Θύματα θα είναι οι εργαζόμενοι με τη διαδικασία αυτή εκτός και αν στο πλαίσιο των εξαγορών και συγχωνεύσεων βρεθεί άλλη λύση. Ωστόσο οποιαδήποτε λύση εξυγίανσης και αν βρεθεί, δυστυχώς, οι εργαζόμενοι θα είναι τα θύματα αυτής της εξέλιξης.

Κύριε Υπουργέ, υπάρχει το εξής ζήτημα, που εμείς θέλουμε να δείτε και σας ρωτάμε και με την ερώτησή μας: Τι θα κάνετε εσείς, προκειμένου να μη χαθεί καμμία θέση εργασίας, γιατί είναι το πιο σημαντικό, το πιο ουσιαστικό ζήτημα και στο πλαίσιο της εξαγοράς, της συγχώνευσης να υπάρχει διαδοχή και οι εργαζόμενοι να είναι και στον νέο εργοδότη, αλλά και σε περίπτωση πτώχευσης της εταιρείας οι εργαζόμενοι να αποκτήσουν προτεραιότητα έναντι των πιστωτών της εταιρείας;

Γνωρίζουμε -και σας θυμίζουμε- ότι έγινε αλλαγή της πτωχευτικής διαδικασίας πέρυσι το καλοκαίρι με ένα καθαρά ταξικό μέτρο που πήρε η Κυβέρνησή σας, όπου τα δικαιώματα των εργαζομένων τα κατέταξε στις απαιτήσεις του 25%, δηλαδή σε χαμηλότερη κατηγορία. Και νομίζουμε ότι αυτό θα πρέπει να αντιμετωπιστεί, είναι απαράδεκτο, είναι καθολική η απαίτηση να αλλάξει αυτή η ρύθμιση που κάνατε πέρυσι εσείς.

Και, βεβαίως, το άλλο ερώτημα είναι να υπάρχει μια τακτική και σταθερή καταβολή των μισθών και επιδομάτων στους εργαζόμενους, για να μην υπάρχουν βλαπτικές μεταβολές στις εργασιακές σχέσεις σε περίπτωση που, όπως είπαμε, υπάρξει αυτή η λύση που επιδιώκεται.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κύριος Υπουργός.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε συνάδελφε, το πρόβλημα της επιχείρησης αυτής είναι απλώς ενδεικτικό του τρόπου, με τον οποίο αναπτυσσόταν ο κρατικοδίαιτος ελληνικός καπιταλισμός, στην πραγματικότητα, από της γενέσεως του ελληνικού κράτους. Δεν θέλω να φιλοσοφήσω, έχει δίκιο ο Προεδρεύων «το λακωνίζειν εστί φιλοσοφείν» και δεν θα επεκταθώ ιδιαίτερα σ’ αυτό.

Όμως, να πω ότι δεν είναι μόνο αυτή η επιχείρηση. Βλέπουμε και άλλες επιχειρήσεις στο ίδιο μήκος κύματος να κινούνται. Προσπαθούμε να διασώσουμε αυτές τις επιχειρήσεις, παρά τις μεγάλες ευθύνες που είχαν οι εργοδότες τους και, όπως ακριβώς είπατε, οι αρμόδιοι Υπουργοί επί των οικονομικών προσπαθούν να δουν αυτή τη στιγμή διάφορα σχήματα με τα οποία θα μπορούσε να διασωθεί η επιχείρηση και οι εργαζόμενοι.

Αυτό ως προς το καθαρά οικονομικό επιχειρησιακό σκέλος αυτών που ρωτήσατε.

Επί των εργασιακών και της προστασίας. Ορθά λέτε ότι είναι βαθύτατα ταξικό μέτρο να έχουν προβάδισμα οι τράπεζες έναντι των εργαζομένων. Αυτό είναι ένα από τα θέματα, που δεν μπορέσαμε να αποσοβήσουμε στο πλαίσιο της διαπραγμάτευσης του Ιουλίου, ένα από τα κακά πράγματα, όπως έχω πει επανειλημμένα, ότι αναγκαστήκαμε να δεχθούμε, για να αποφύγουμε την άτακτη χρεοκοπία.

Επειδή, όμως, τώρα είμαστε σε φάση διαπραγμάτευσης, που δεν μπορούν να μας επιβληθούν με μορφή τελεσιγράφου πράγματα, που μας είχαν επιβληθεί τότε, στις επερχόμενες διαπραγματεύσεις για τα εργασιακά σκοπεύουμε να βελτιώσουμε τη θέση των εργαζομένων. Όμως, γι’ αυτό θα με ρωτήσετε στη συνέχεια και θα επεκταθώ περισσότερο στο πλαίσιο της δεύτερης ερώτησής σας.

Τώρα, ως προς το τι κάναμε για τους εργαζομένους της συγκεκριμένης επιχείρησης, θα ήθελα να πω ότι έχει γίνει μια σειρά από τριμελείς συμφιλιωτικές συναντήσεις στο πλαίσιο του Υπουργείου Εργασίας. Λόγω της στάσης και του Υπουργείου μας, όπως ξέρετε, εξαιρέθηκαν οι απαιτήσεις των εργαζομένων από την προστασία που έδωσε το δικαστήριο στο πλαίσιο του άρθρου 99 στην επιχείρηση και μπορούν να συνεχίσουν να διεκδικούν τα δεδουλευμένα τους και εξυπακούεται ότι μέχρι το τέλος θα στηρίζουμε τις προσπάθειές τους, κυρίως για να μην κλείσει η επιχείρηση, αλλά και για την αναζήτηση των δεδουλευμένων τους.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Κύριε Πρόεδρε, είναι εδώ και μια αντιπροσωπεία από τους εργαζόμενους της εταιρίας «ΜΑΡΙΝΟΠΟΥΛΟΣ» και παρακολουθούν τη συζήτηση. Πρέπει να σας πω ότι η αγωνία τους και η ανασφάλεια που νιώθουν σήμερα είναι πάρα πολύ μεγάλες. Υπάρχουν καταστήματα τα οποία είναι άδεια από προμήθειες και οι εργαζόμενοι νιώθουν ότι έρχεται το τέλος του ομίλου.

Βεβαίως, υπάρχει ο κρατικοδίαιτος καπιταλισμός, όπως λέτε. Αυτός, όμως, υπηρετείται και από τη δική σας γραμμή και πολιτική. Τι θέλουν σήμερα οι καπιταλιστές; Θέλουν από εσάς να δημιουργήσετε το φιλικό περιβάλλον, για να μπορέσουν να κερδίσουν, να βγουν στην αγορά. Τι σας λένε; Περιορίστε ακόμη περισσότερο τα δικαιώματα των εργαζομένων, αλλάξτε τον συνδικαλιστικό νόμο, δώστε μας το δικαίωμα του λοκ-άουτ, δώστε μας όλο αυτό το περιβάλλον, προκειμένου εμείς να σώσουμε την οικονομία. Αυτό σας λένε, κύριε Υπουργέ, και εσείς αυτό υπηρετείτε.

Έχουμε την άλλη ερώτηση για τις συλλογικές συμβάσεις εργασίας. Και εδώ, επίσης, σε αυτή τη γραμμή της μειωμένης τιμής της εργατικής δύναμης κινείστε. Γιατί αυτή φέρνει τον πλούτο, αυτή δημιουργεί τον πλούτο, η εργατική τάξη, κανείς άλλος. Και εδώ πάλι έρχεται το κράτος, με τις πολιτικές δυνάμεις που υπηρετεί αυτό το αστικό κράτος, να υπηρετήσει ακριβώς, κύριε Υπουργέ, αυτές τις ανάγκες του μεγάλου κεφαλαίου στο πλαίσιο του ανταγωνισμού, που υπάρχει με τις άλλες χώρες των ιμπεριαλιστικών κρατών και οργανισμών μεταξύ τους κ.ο.κ..

Πού θα πάει αυτή η κατάσταση; Γι’ αυτό λέμε ότι υπάρχει ανάγκη σήμερα να βγουν συμπεράσματα συνολικά από τους εργαζόμενους, ότι αυτό το σύστημα είναι βάρβαρο, είναι σάπιο, δεν έχει να δώσει τίποτε άλλο, πέρα από ανεργία, ανασφάλεια, αβεβαιότητα, φτώχεια και εξαθλίωση. Αυτή είναι μια αλήθεια, που δεν μπορεί να κρυφτεί, γι’ αυτό και θα πρέπει ο αγώνας τους να είναι σε αυτή τη γραμμή της άλλης μορφής οργάνωσης της οικονομίας, όπου δεν θα παράγουν όλοι, για να κερδίζουν τα παράσιτα.

Τώρα, μέσα στην κρίση βγήκαν 140 δισεκατομμύρια ευρώ έξω, κύριε Υπουργέ. Τώρα, μέσα στην κρίση, 140 δισεκατομμύρια ευρώ! Ποιοι τα παρήγαγαν αυτά; Αυτοί οι εργαζόμενοι που είναι απλήρωτοι, που σήμερα απολύονται, που έχουν αυτές τις εργασιακές σχέσεις, αυτή την εργασιακή ζούγκλα.

Λέμε, λοιπόν, ότι τα πράγματα δεν είναι, δυστυχώς, όπως λέγονται. Βεβαίως, αυτός είναι ο καπιταλισμός. Αυτόν υπηρετείτε σήμερα σε βάρος των εργαζομένων και λέτε, «δεν μπορέσαμε να αλλάξουμε αυτή τη ρύθμιση, να προηγούνται οι εργαζόμενοι». Ναι, αλλά είναι ένα μέτρο, που πάλι πάρθηκε για να στηρίξετε τον κρατικοδίαιτο καπιταλισμό –αυτό είναι, κύριε Υπουργέ- σε βάρος των εργαζομένων, αυτών που δουλεύουν.

Πώς θα εισπράξουν τις αποζημιώσεις τους οι εργαζόμενοι, εάν παρ’ ελπίδα πτωχεύσει ή απολυθούν οι εργαζόμενοι; Πώς θα τις εισπράξουν και από ποιον; Από πού; Τι θα κάνουν; Είναι ζητήματα που δεν μπορείτε να τα αφήσετε έτσι. Έχετε μεγάλη ευθύνη απέναντι στον κόσμο της δουλειάς.

**ΠΡΟΕΔΡΕΥΩΝ (Νικήτας Κακλαμάνης):** Μέχρι να φθάσουμε, όμως, κύριε Κατσώτη, στην άλλη μορφή οικονομίας, ας δούμε τώρα τι μπορούμε να κάνουμε όλοι μαζί.

**ΧΡΗΣΤΟΣ ΚΑΤΣΩΤΗΣ:** Αυτό είπα, ότι έχει μεγάλη ευθύνη.

**ΠΡΟΕΔΡΕΥΩΝ (Νικήτας Κακλαμάνης):** Ας δούμε τι μπορούμε να κάνουμε όλοι μαζί –το τονίζω- για τους υπάρχοντες εργαζομένους και όταν φτάσουμε εκεί που ονειρεύεστε εσείς, βλέπουμε τι κάνουμε. Τώρα τι κάνουμε είναι το θέμα.

**ΧΡΗΣΤΟΣ ΚΑΤΣΩΤΗΣ:** Ναι, αλλά δεν κάνατε τίποτα, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Λέω, τώρα τι κάνουμε. Σας δικαίωσα, δεν σας αδίκησα.

**ΧΡΗΣΤΟΣ ΚΑΤΣΩΤΗΣ:** Δεν κάνετε τίποτα. Ούτε και εσείς κάνετε.

**ΠΡΟΕΔΡΕΥΩΝ (Νικήτας Κακλαμάνης):** Δεν καταλάβατε τι είπα;

**ΧΡΗΣΤΟΣ ΚΑΤΣΩΤΗΣ:** Κατάλαβα.

**ΠΡΟΕΔΡΕΥΩΝ (Νικήτας Κακλαμάνης):** Εάν καταλάβατε, γιατί ενίστασθε;

Κύριε Υπουργέ, έχετε τον λόγο.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Και εγώ έτσι θα ξεκινούσα, κύριε συνάδελφε. Εγώ συμμερίζομαι την ανάγκη να υπάρχει ένα σύστημα οργάνωσης της κοινωνίας και της οικονομίας, που να μην υπάρχει εκμετάλλευση ανθρώπου από άνθρωπο. Όμως, δεν μιλάμε γι’ αυτό τώρα.

Επίσης, άλλου είδους καπιταλισμό έχει η Δανία και άλλον το Μπαγκλαντές. Άρα, ο τρόπος με τον οποίο οργανώνουμε τις εργασιακές σχέσεις και την ανάπτυξη, ακόμα και ένα σύστημα οικονομίας της αγοράς, μας ενδιαφέρει ακόμα και μέχρι να φτάσουμε και πριν να φτάσουμε σε αυτό το σύστημα, το διαφορετικό, που και εγώ θέλω.

Επί του προκειμένου. Η συγκρατημένη αισιοδοξία του κ. Σταθάκη δεν είναι χωρίς υπόβαθρο. Υπάρχουν αυτήν τη στιγμή συζητήσεις, υπάρχουν σχέδια. Επίσης, ξέρω ότι η κατάσταση είναι άσχημη και δικαιολογημένα, έχουν κάθε δίκιο να ανησυχούν οι εργαζόμενοι. Έχουν κλείσει σαράντα οκτώ υποκαταστήματα μέχρι στιγμής και έτσι, όπως διαμορφώνεται η κατάσταση, δηλαδή με το να μην υπάρχει συνεχής ροή εμπορευμάτων στα ράφια, μειώνεται ο τζίρος της επιχείρησης και άρα, μειώνεται η επιχειρηματική της αξία. Επομένως, κάθε λεπτό, που περνά, είναι σημαντικό και έχουμε επίγνωση της κατάστασης αυτής.

Αυτό που θέλω μόνο να σας πω –γιατί δεν μπορούν να γίνουν ανακοινώσεις σε αυτή τη φάση της συζήτησης– είναι ότι θα κάνουμε ό,τι μπορούμε, κυρίως για να μην κλείσει η επιχείρηση και οπωσδήποτε, να κατοχυρώσουμε συνολικά και τα επιμέρους δικαιώματα των εργαζομένων.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ, κύριε Υπουργέ.

Εισερχόμαστε στη τέταρτη με αριθμό 1156/19-7-2016 επίκαιρη ερώτηση δεύτερου κύκλου του Βουλευτή Αττικής του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρολιάκου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την επαναφορά της Συλλογικής Σύμβασης Εργασίας των Ηθοποιών.

Κύριε Σκουρολιάκο, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ευχαριστώ, κύριε Πρόεδρε.

Κύριε Υπουργέ, ο τίτλος της επίκαιρης ερώτησης που έχω την τιμή να υποβάλω είναι «Επαναφορά της Συλλογικής Σύμβασης Εργασίας Ηθοποιών».

Τον Μάρτιο του 2013, η τότε κυβέρνηση της Νέας Δημοκρατίας, με πολιτική της απόφαση και με την ψήφιση του ν. 4606 κατήργησε τις συλλογικές συμβάσεις εργασίας και για τον κλάδο των ηθοποιών του ελεύθερου θεάτρου.

Από τότε, το επάγγελμα των ηθοποιών μαστίζεται από τεράστια ανεργία, που φτάνει το 95%, και όσοι καταφέρνουν να εργαστούν σε κάποια θεατρική παραγωγή, συνάπτουν ατομικές συμβάσεις με επιχειρηματίες-παραγωγούς ως ωρομίσθιοι. Για κάθε παράσταση αμείβονται με το ευτελές ποσό των 7 ευρώ την παράσταση, ήτοι 3,5 ευρώ την ώρα, ενώ για τις ώρες εργασίας που καταναλώνουν κατά τη διάρκεια των προβών, δεν αμείβονται καθόλου.

Η σημερινή Κυβέρνηση έχει εκφράσει επανειλημμένα την πρόθεσή της να επαναφέρει τις συλλογικές συμβάσεις εργασίας στον ιδιωτικό τομέα. Όμως, όταν το αρμόδιο Υπουργείο ξεκίνησε τις διεργασίες για την επαναφορά των Συλλογικών Συμβάσεων Εργασίας, οι επιχειρηματίες του θεάτρου, όπως εκφράζονταν μέσα από την Πανελλήνια Ένωση Ελευθέρου Θεάτρου, συγκάλεσαν τη Γενική Συνέλευση της ΠΕΕΘ και αποφάσισαν τη διάλυσή της.

Με βάση τα παραπάνω, λοιπόν, ερωτάσθε: Ποιες είναι οι πολιτικές προθέσεις του αρμόδιου Υπουργείου, ώστε να λυθούν τα προβλήματα, σχετικά με την επαναφορά των συλλογικών συμβάσεων εργασίας, ώστε και ο κλάδος των ηθοποιών να αποκτήσει ξανά το δικαίωμα στην εργασία και στην αξιοπρεπή διαβίωση;

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Αγαπητέ συνάδελφε, προφανώς το ευρύτερο θέμα της επαναφοράς των συλλογικών συμβάσεων εργασίας αποτελεί για εμάς θέμα ταυτότητας. Είναι στο επίκεντρο της διαπραγμάτευσης του επόμενου γύρου της δεύτερης αξιολόγησης. Και θέλω να πιστεύω ότι με τη διαμόρφωση ενός κοινού μετώπου, που αρχίζει να συγκροτείται, θα μπορέσουμε να επιστρέψουμε την Ελλάδα στην κοινωνική Ευρώπη. Γιατί, πράγματι, η κατάργηση στην πράξη των συλλογικών διαπραγματεύσεων έχω πει πολλές φορές ότι ισοδυναμούσε με ένα εισιτήριο …

**ΠΡΟΕΔΡΕΥΩΝ (Νικήτας Κακλαμάνης):** Κατά την άποψή σας, υπάρχει κοινωνική Ευρώπη; Γιατί, κατά την δική μου, μάλλον δεν υπάρχει.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Έχετε πολύ μεγάλο δίκιο. Είναι και ένα από τα σημεία που ακούμε κριτική και από τους συναδέλφους του Κομμουνιστικού Κόμματος.

Περιληπτικά, η άποψή μου είναι ότι σε επίπεδο Ευρωπαϊκής Ένωσης ποτέ δεν είχαμε κοινωνική Ευρώπη. Σε επίπεδο εθνικών κρατών είχαμε. Αυτό διαφοροποιεί την Ευρώπη από άλλα μοντέλα της οικονομίας της αγοράς. Πράγματι, τα τελευταία χρόνια, τα εθνικά κοινωνικά κράτη βρίσκονται υπό πίεση, εν μέρει και λόγω των πολιτικών της Ευρωπαϊκής Ένωσης.

Νομίζω, όμως, ότι έχουμε φτάσει, πράγματι, σε μια κομβική στιγμή. Βλέπουμε, όλη αυτή η ανησυχία της μεσαίας τάξης, που συρρικνώνεται παντού, να διαμορφώνει χαρακτηριστικά αντίστασης σε αυτό το ρεύμα, που μπορεί να πάρουν τη μορφή ξενοφοβικών και ακροδεξιών χαρακτηριστικών, όπως τα έχουμε δει στο κέντρο της Ευρώπης, μπορεί να πάρουν, όμως, και τη μορφή, που πρέπει κατά τη γνώμη μου να πάρουν, του να επαναφέρουμε την Ευρώπη ως την κοιτίδα της κοινωνικής αλληλεγγύης και των δικαιωμάτων. Αυτά ως προς το γενικό.

Επί του ειδικού τώρα, υπάρχουν δύο συλλογικές συμβάσεις στον χώρο των ηθοποιών, εκεί που μπορούσαμε να παρέμβουμε πιο άμεσα, γιατί είναι δημόσια νομικά πρόσωπα, στο Εθνικό Θέατρο και στο Κρατικό Θέατρο Βορείου Ελλάδας. Αυτές μπορούν, κατά κάποιον τρόπο, να αποτελέσουν έναν οδηγό.

Τι προτείναμε σε αντίστοιχη περίπτωση στους ξενοδοχοϋπαλλήλους, που βρίσκονταν σε ανάλογο καθεστώς από πλευράς των εργοδοτών τους, δηλαδή σε μια τακτική να μην συζητούν; Να καλέσουν ταυτόχρονα το αντιπροσωπευτικό σωματείο των εργαζομένων, στην περίπτωσή μας το σωματείο των ηθοποιών, και όλους τους ιδιοκτήτες των θεάτρων. Επομένως, μιας που δεν υπάρχει θεσμικός συνομιλητής σε δευτεροβάθμιο επίπεδο, προτείναμε να τους καλέσουν να συζητήσουν σε επιχειρησιακό και με αυτόν τον τρόπο η ταυτόχρονη συνομιλία τους να μπορέσει να πάρει μετά χαρακτηριστικά κλαδικής σύμβασης, ενδεχομένως και με την παρέμβαση του ΟΜΕΔ.

Με λίγα λόγια, λέω ότι η εναλλακτική τακτική που μπορεί να διαμορφωθεί απέναντι σε αυτήν την κατ’ εξοχήν παρελκυστική τακτική μερικών εργοδοτικών οργανώσεων να αυτοδιαλύονται, για να μην μπορεί να γίνει σύμβαση, είναι να καλούνται ατομικά τα μέλη αυτών των δευτεροβάθμιων οργανώσεων, όχι για να συναφθούν παράλληλες επιχειρησιακές, γιατί εκεί αντιλαμβάνεστε ότι δεν υπάρχει δυνατότητα, γιατί δεν έχουμε επιχειρησιακό σωματείο αντίστοιχο στον χώρο κάθε θεάτρου, αλλά για να μπορέσει να διαμορφωθεί κλαδική συμφωνία με τη μεσολάβηση, ενδεχομένως, και του Οργανισμού Μεσολάβησης και Διαιτησίας, του ΟΜΕΔ.

Δεν το λέω αυτό, προφανώς, ως υπόδειξη στον συνδικαλισμό των ηθοποιών. Αναγνωρίζω απολύτως την ελευθερία τους. Λέω, απλώς, μια ανάλογη τακτική, με την οποία κινήθηκε ένας άλλος κλάδος εργαζομένων.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Σκουρολιάκο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ευχαριστώ, κύριε Πρόεδρε.

Ευχαριστώ για την απάντηση, αλλά θα ήθελα να θέσω κάποια ζητήματα ακόμα. Να ενημερώσω ότι η ΠΟΘΑ, η δευτεροβάθμια συνδικαλιστική οργάνωση στον χώρο του θεάματος και του ακροάματος, υπέβαλε, ενώπιον του Οργανισμού Μεσολάβησης και Διαιτησίας, αίτηση για την παροχή υπηρεσιών μεσολάβησης και την υπογραφή κλαδικής συλλογικής σύμβασης εργασίας με την αρμόδια αυτή εργοδοτική συνδικαλιστική οργάνωση, την ΠΕΕΘ, που μόνο οργάνωση επιχειρηματιών δεν είναι, γιατί οι επιχειρηματίες έχουν λεφτά και βάζουν και λεφτά. Αυτή η ΠΕΕΘ δεν πληρώνει κανέναν. Δεν πληρώνει τίποτα. Κάνει τον επιχειρηματία χωρίς χρήματα.

Πρέπει να σας πω ότι αιτηθήκαμε ακόμα, ως εργαζόμενοι, την παρέμβαση του Υπουργού, κατ’ εφαρμογή του μόνου άρθρου του ν.435/1968, ώστε να καθοριστούν τα ελάχιστα όρια των μισθών και των λοιπών όρων εργασίας των εργαζομένων.

Θέλω να καταγγείλω, κύριε Υπουργέ, ότι ενώ η ΠΕΕΘ υποτίθεται ότι έχει διαλυθεί, συνεχίζει ατύπως να λειτουργεί και να καρπώνεται όλα τα θετικά, για παράδειγμα τα εισιτήρια από τον ΟΓΑ. Εδώ είναι ένα θέμα και άλλων Υπουργείων. Δηλαδή, ενώ δεν συζητεί τα εργασιακά, ενώ δεν ασχολείται με τους εργαζόμενους, χρησιμοποιεί την εργοδοτική ένωση για κάποια θετικά και για τις ευεργετικές διατάξεις που την αφορούν.

Να σημειώσω και να καταγγείλω ότι ένας από τους λόγους που διαλύθηκε η ΠΕΕΘ, είναι πως αυτά τα θέατρα που έχουν και λειτουργούν δεν καλύπτουν τις προϋποθέσεις λειτουργίας, σύμφωνα με ανακοίνωση του Δήμου Αθηναίων και αντίστοιχη έκθεση της Πυροσβεστικής Υπηρεσίας.

Πρέπει, λοιπόν, από πλευράς πολιτείας, να ασκηθεί η μεγαλύτερη δυνατή πίεση, ακόμα και μέσω της Δικαιοσύνης, ώστε να πιεστούν να υπογράψουν αυτή την συλλογική σύμβαση εργασίας. Και, κύριε Υπουργέ, πρέπει να υπάρξει έλεγχος. Δεν φτάνει η συλλογική σύμβαση εργασίας. Πρέπει να υπάρξει έλεγχος. Στον χώρο του θεάτρου, του κινηματογράφου και της τηλεόρασης η καταστρατήγηση των συμβάσεων είναι κανόνας.

Αυτό είναι κάτι που ο ΣΥΡΙΖΑ το έχει θέσει και παλαιότερα διά της Βουλευτού της κ. Μαρίας Κανελλοπούλου. Είχε γίνει ερώτηση στην κ. Γκερέκου και η κ. Γκερέκου απάντησε ότι έχουν γίνει έλεγχοι και έχουν υπάρξει αποτελέσματα. Ποτέ, όμως, και στις οχλήσεις του ΣΥΡΙΖΑ και των σωματείων μας και των εργατικών ενώσεων των ηθοποιών δεν εδόθησαν στοιχεία.

Χρειάζεται, λοιπόν, να οργανωθεί μια συλλογική σύμβαση εργασίας, σύντομα, άμεσα και να μην περιμένουμε κατ’ αντιστοιχία την κοινωνική Ευρώπη, που δεν ξέρω αν θα τη δούμε ποτέ. Διότι ακόμα και σε αυτούς τους επιχειρηματίες που λειτουργούν με 3,5 ευρώ την ώρα, έχουμε περιπτώσεις πολλές, ο κανόνας είναι να βάζουν μόνο δύο ή τρία ένσημα το μήνα στους εργαζόμενους.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, πριν σας δώσω τον λόγο, ιστορικά θέλω να σας πω –σε όλους μας δηλαδή- ότι θυμάμαι την αείμνηστη Άννα Συνοδινού. Σκεφτείτε, μετά τη Μεταπολίτευση, οι ηθοποιοί δεν είχαν ιατροφαρμακευτική περίθαλψη. Ιερά τέρατα του θεάτρου, που οι μισθοί δεν ήταν των περιόδων ευημερίας, έψαχναν να βρουν κανέναν γνωστό Υπουργό Υγείας, ώστε να έχουν περίθαλψη σε βαριές αρρώστιες.

Ομολογώ, κύριε Σκουρολιάκο, ότι εξεπλάγην που είπατε για τα 7 ευρώ την παράσταση. Εάν λάβετε υπόψη σας ότι το ανώτερο είναι επτά παραστάσεις τη βδομάδα, μιλάμε για ένα πενηντάρι την εβδομάδα. Άρα, μιλάμε για 200 ευρώ τον μήνα.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Και λιγότερα. Δεν κάνουν ούτε πέντε παραστάσεις.

**ΠΡΟΕΔΡΕΥΩΝ (Νικήτας Κακλαμάνης):** Εγώ, πέραν των άλλων, αντιλαμβάνομαι ότι έχετε την ευαισθησία σε αυτά. Φωνάξτε όλους τους υπεύθυνους των πολιτιστικών των κομμάτων μαζί και καθίστε να βρούμε μια λύση. Είναι εξευτελισμός. Και πείτε το με το όνομά του, αν όχι μονοπώλιο, ολιγοπώλιο υπάρχει πια στον χώρο του θεάτρου. Υπάρχει επιχειρηματίας, που έχει δέκα πέντε θέατρα. Ολιγοπώλιο είναι.

Συγγνώμη για την παρέμβαση. Απλώς, ενώνω τη φωνή μου με του Πάνου.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, νομίζω ότι αυτή είναι η έννοια του κοινοβουλευτικού ελέγχου, δηλαδή, από διαφορετικές πλευρές να μπορούμε να επισημαίνουμε τομείς, που ίσως να μπορεί να γίνει κάτι.

Προς επίρρωση αυτών που λέτε, δέχομαι αυτήν την περίοδο πολλούς εκπροσώπους καλλιτεχνών, όχι μόνο ηθοποιούς. Έχουν κι ένα μείζον ζήτημα με τα συνταξιοδοτικά τους. Διότι φανταστείτε, με αυτήν την εργασιακή ζωή, πώς να έχεις τα αντίστοιχα ένσημα. Και πράγματι, είναι ένα από τα προβλήματα, που προσπαθούμε να δούμε πως θα τα αντιμετωπίσουμε.

Επί του προκειμένου, ως προς το να συναφθεί συλλογική σύμβαση εργασίας, δεν μπορούμε να ασκήσουμε άλλη πίεση από αυτήν που έχουμε ήδη ασκήσει. Αυτά που είπα προηγουμένως, στο πλαίσιο της γενικότερης ανταλλαγής απόψεων με τον Πρόεδρο, δεν ήταν ότι θα περιμένουμε να αλλάξει η κοινωνική Ευρώπη. Τον Σεπτέμβριο και τον Οκτώβριο έχουμε τη διαπραγμάτευση. Εκεί θα προωθήσουμε άμεσα μέτρα, που ελπίζουμε ότι θα μπορέσουν να ξαναφέρουν στην κύτη των διαπραγματεύσεων όλους τους κλάδους των εργαζομένων.

Το αίτημα αυτό, να καθορίσω με απόφασή μου κατώτατη αμοιβή, το πήρα. Είναι σε ισχύ οι συγκεκριμένες αυτές διατάξεις του 68, ενόψει της μνημονιακής νομοθεσίας.

Σε κάθε περίπτωση όμως, πώς θα ήταν πολιτικά συμβατή η θέση μας, που θέλουμε να επιστρέψουν όλα τα θέματα που αφορούν μισθούς στη συλλογική διαπραγμάτευση, με προεξάρχον ζήτημα, ο ελάχιστος μισθός να είναι αντικείμενο της Εθνικής Γενικής Συλλογικής Σύμβασης Εργασίας και από την άλλη μεριά, εγώ, με δική μου απόφαση, να όριζα κατώτατες αμοιβές; Δεν θα υπήρχε μια προφανής, εγγενής αντίθεση σε αυτό που είναι στρατηγική μας επιλογή και ένας από τους βασικούς μας στόχους στης διαπραγμάτευση, να γυρίσει ο μισθός στη συλλογική διαπραγμάτευση, και από την άλλη μεριά, να έκανα αυτό που ζητούν οι δανειστές, να είναι το Υπουργείο Εργασίας, που θα καθορίζει τις αμοιβές; Προσωπικά, νομίζω δεν μπορούσα να το κάνω αυτό.

Ως προς το ζήτημα, τώρα, των ελέγχων, αυτό είναι μέγα θέμα. Δεν είχα ξανακούσει αυτό που είπατε, ότι αυτοδιαλύθηκαν και συνεχίζουν να εισπράττουν. Αυτό ενδεχομένως να είναι και ποινικό αδίκημα. Είναι αρμοδιότητα δική μας και ως προς…

**ΠΡΟΕΔΡΕΥΩΝ (Νικήτας Κακλαμάνης):** Εικονικά συμβόλαια…

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Σύμφωνοι, ναι.

Εγώ σε αυτές τις περιπτώσεις –και νομίζω όλες οι πτέρυγες της Βουλής- πιστεύω ότι πρέπει να είμαστε αμείλικτοι. Δεν είναι δυνατόν να υπάρχουν επιχειρηματίες, που να θησαυρίζουν και να υπάρχουν καλλιτέχνες –και μάλιστα καλλιτέχνες, που είναι εργαζόμενοι και έχουν επίσης αυτό το θείο ταλέντο- που να δυστυχούν.

Πραγματικά, εάν έχουμε συγκεκριμένες καταγγελίες, ακόμα κι αν δεν είναι επώνυμες, και μέσω των ελεγκτικών μηχανισμών που έχουμε και μέσω του ελέγχου των ροών χρηματοδότησης, δεσμεύομαι απολύτως ότι θα είναι προτεραιότητα στους ελέγχους μας. Άτυπα αν υπάρχουν, ας μου μεταφερθούν.

Αντιλαμβάνομαι ότι υπάρχει μια τρομοκρατία στους χώρους εργασίας. Kαι άτυπα, όποιος έχει συγκεκριμένα πράγματα να μου πει, με χαρά θα τον δω στο γραφείο μου.

**ΠΡΟΕΔΡΕΥΩΝ (Νικήτας Κακλαμάνης):** Νομίζω ότι κάτι βγήκε.

Κλείνουμε τον κύκλο των επικαίρων ερωτήσεων προς τον κ. Κατρούγκαλο με τη δεύτερη σημερινή ερώτηση του Βουλευτή του Κομμουνιστικού Κόμματος Ελλάδας κ. Χρήστου Κατσώτη.

Είναι η έκτη με αριθμό 1159/19-7-2016 επίκαιρη ερώτηση δευτέρου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την εφαρμογή των Συλλογικών Συμβάσεων Εργασίας για τους εργαζομένους στα ξενοδοχεία της χώρας.

Ορίστε, κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Αναφερθήκαμε προηγουμένως στην Ευρωπαϊκή Ένωση, κατά πόσον είναι κοινωνική κ.λπ.. Οι αποφάσεις της είναι αντεργατικές. Όσες αποφάσεις υλοποιήθηκαν μέχρι τώρα, είχαν επώδυνες και οδυνηρές συνέπειες για τους ίδιους τους εργαζόμενους και το λαό. Οι συνολικές ανατροπές που επήλθαν, καθώς και στις συλλογικές διαπραγματεύσεις στο αντικείμενο που αυτές είχαν, στην υποχρεωτικότητα για όλους τους εργαζόμενους, στον αντίστοιχο κλάδο της οικονομίας, συνεχίζονται και με την Κυβέρνησή σας, κύριε Υπουργέ, και εδώ είναι το μεγαλύτερο πρόβλημα που υπάρχει και αναδεικνύεται και από την προηγούμενη ερώτηση.

Η δέσμευσή σας να συνεχίσετε την υλοποίηση του ίδιου πλαισίου που διαμορφώθηκε με το δεύτερο μνημόνιο, τον ν.4093/2012, καθώς και με τον ν.4046/2012, διαμόρφωσε συνθήκες ζούγκλας σε όλους τους κλάδους, ανέτρεψε όρους αμοιβής και εργασίας της πλειοψηφίας των εργαζομένων.

Τώρα τι γίνεται; Πώς εφαρμόζεται η σύμβαση; Στοιχεία που έχουμε, δείχνουν –λέω για την Αττική, για παράδειγμα- ότι από τα τόσα ξενοδοχεία που υπάρχουν –και μιλάμε για αρκετά ξενοδοχεία- εφαρμόζεται η σύμβαση στα δεκαπέντε ξενοδοχεία, που υπάρχουν και επιχειρησιακά σωματεία, στα τέσσερα που έχουν και επιχειρησιακές συμβάσεις και στα πέντε, που εφαρμόζεται κάτω από την καθημερινή παρέμβαση του συνδικάτου. Στα τριακόσια ενενήντα, κύριε Υπουργέ, η σύμβαση δεν εφαρμόζεται.

Έχουμε ενώσεις προσώπων, οι οποίες είναι πλειοψηφία. Και είμαι βέβαιος ότι έχετε γνώση μιας μελέτης του ΟΜΕΔ, η οποία τι λέει, κύριε Υπουργέ; Γιατί είναι σοβαρά τα ζητήματα. Λέει ότι το 86,3% των επιχειρησιακών συμβάσεων είναι με ενώσεις προσώπων, οι οποίες έγιναν τώρα από το 2012 και μετά. Το 83,4% είναι με ενώσεις προσώπων. Αυτές, κύριε Υπουργέ, στα ξενοδοχεία είναι το 19,8%.

Καταλαβαίνετε, λοιπόν, ότι εδώ έχουν ανατρέψει τα πάντα και είναι καθαρό ότι η πλειοψηφία αυτών των συμβάσεων, το 66,8%, έχουν μείωση των αμοιβών των εργαζομένων, αλλά και των όρων δουλειάς των εργαζομένων. Το 19% προβλέπει ρητή, ευθεία μείωση και το 47,8%, κύριε Υπουργέ, προβλέπει προσαρμογή στα όρια της εθνικής συλλογικής σύμβασης εργασίας. Δηλαδή, ενώ υπάρχει κλαδική, οι εργαζόμενοι αμείβονται με 586 ευρώ κατώτερο μισθό ή 510 ευρώ οι εργαζόμενοι που είναι κάτω των 25 ετών.

Αυτή, λοιπόν, είναι μια κατάσταση, που υπάρχει στον τουρισμό, στον οποίο δεν έχει υπάρξει κρίση, δεν έχει γνωρίσει κρίση. Έχουμε ρεκόρ κάθε χρόνο, καινούριο ρεκόρ, από χρονιά σε χρονιά, και με αφίξεις τουριστών και με τζίρο και κέρδη κι όμως, οι εργαζόμενοι ζουν με λιγότερες αμοιβές, με πολύ χειρότερες συνθήκες δουλειάς.

Θέλω να αναφέρω το τελευταίο, κύριε Υπουργέ, γιατί έχουμε κάνει ήδη μια ερώτηση: Οι εποχικά εργαζόμενοι σε στάβλους διαμένουν, όπως και αυτοί που κάνουν πρακτική άσκηση. Αν θα πάτε στη Μύκονο, τους έχουν σε κοντέινερ, διαμένουν εκεί και οι εργαζόμενοι μαθητές, αλλά και αυτοί που δουλεύουν εποχικά στο νησί. Το ίδιο συμβαίνει και στα Επτάνησα, το ίδιο στη Ρόδο κ.λπ.. Μιλάμε για μια τραγωδία. Και, βέβαια, έλεγχος δεν υπάρχει πουθενά.

Τι θα κάνετε γι’ αυτά, κύριε Υπουργέ; Θα καταργήσετε αυτόν τον νόμο που υπάρχει, που ουσιαστικά καταργεί τις συλλογικές συμβάσεις εργασίας; Είναι η καθολική απαίτηση των εργαζομένων.

Mε βάση μελέτη του ΙΝΕ της ΓΣΕΕ, που έκανε η «Metron Analysis», η πλειοψηφία των εργαζόμενων –άσχετα σε ποιο κόμμα ανήκουν- λένε ότι πρέπει να επανέλθει ο θεσμός της συλλογικής σύμβασης εργασίας και η υποχρεωτικότητά της.

**ΠΡΟΕΔΡΕΥΩΝ (Νικήτας Κακλαμάνης):** Τα υπόλοιπα θα τα πείτε στη δευτερολογία σας.

Κύριε Υπουργέ, έχετε τον λόγο.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Οι έλεγχοι που διενεργεί το Σώμα Επιθεώρησης Εργασίας επιβεβαιώνουν αυτή την εικόνα. Όμως, χρειαζόμαστε βοήθεια, ακριβώς γιατί είναι υποστελεχωμένο το Σώμα Επιθεώρησης Εργασίας.

Να συγκεκριμενοποιήσετε αυτά που είπατε για το κοντέινερ στη Μύκονο και θα φροντίσω μέσα σε αυτή την εβδομάδα να γίνει ο σχετικός έλεγχος. Όπως ξέρετε, κάθε φορά που έχουμε συγκεκριμένες καταγγελίες, προσπαθούμε να τις ελέγχουμε.

Το ουσιώδες, όμως, είναι αυτό που είπατε, ότι το θεσμικό πλαίσιο που είχε διαμορφωθεί την προηγούμενη πενταετία, ουσιαστικά επιτρέπει σε ενώσεις προσώπων, που πολλές φορές είναι εργοδοτικής κατασκευής και πατέντας, να μπορούν να εισάγουν εξαιρέσεις από την ισχύουσα κλαδική, ακόμα και όταν υπάρχει και δεν έχει καταργηθεί, όπως στην περίπτωση των ξενοδοχείων.

Εδώ να ξέρετε ότι ακόμα και ο ΣΕΤΕ είναι υπέρ ενός βασικού θέματος που θα διαπραγματευτούμε τον Σεπτέμβριο, της επεκτασιμότητας των κλαδικών, για τον απλό λόγο, ότι δημιουργείται καθεστώς αθέμιτου ανταγωνισμού, όταν μια μερίδα ξενοδοχείων εφαρμόζει κλαδικές συμβάσεις εργασίας, που έχουν ανώτερους όρους αμοιβής και άλλοι εργοδότες εφαρμόζουν άλλα πράγματα. Είναι από τις λίγες περιπτώσεις, που φαίνεται να υπάρχει σύμπτωση συμφερόντων των εργαζομένων και της εργοδοσίας.

Οι ενώσεις προσώπων, επίσης, πολύ σωστά επισημαίνετε ότι αποτελούν βασικό εργαλείο απορρύθμισης. Μου έκανε εντύπωση, καθώς θεωρούσα ότι είναι νέα ιδέα του Διεθνούς Νομισματικού Ταμείου, αλλά υπήρχε ήδη στον Εργατικό Κώδικα του Πινοσέτ, μετά την ανατροπή της Κυβέρνησης Αλιέντε.

Στην επικείμενη διαπραγμάτευση, εμείς επιδιώκουμε την επεκτασιμότητα των κλαδικών συμβάσεων, που έχει παγώσει ήδη από τον νόμο του 2011, ούτως ώστε όπου υπάρχει βέβαια πλειοψηφία κάλυψης των εργαζομένων από αυτούς που έχουν υπογράψει την κλαδική σύμβαση, όπως ίσχυε και στο παρελθόν, να μπορούμε να την επεκτείνουμε σε όλους τους εργαζομένους.

Επίσης, θέλουμε –και αυτό είναι ακόμα καθοριστικότερο- να επαναφέρουμε και την αρχή της εύνοιας, σε περίπτωση σύγκρουσης διατάξεων διαφορετικού επιπέδου. Στο πρώτο υπάρχει ήδη μια σχετική ομοφωνία των κοινωνικών εταίρων, ενώ στο δεύτερο δεν υπάρχει.

Όμως, στη διαπραγμάτευση δεν έχουμε σκοπό να προωθήσουμε μόνο τα ζητήματα, στα οποία υπάρχει απόλυτη ομοφωνία των κοινωνικών εταίρων. Για εμάς, αυτά αποτελούν τον ελάχιστο κοινό παρονομαστή. Είναι εντελώς εντός των πολιτικών μας προθέσεων να θέσουμε το ζήτημα και των ενώσεων προσώπων και της αρχής της εύνοιας στις επικείμενες διαπραγματεύσεις και ελπίζουμε να βελτιώσουμε την κατάσταση αυτή σε αυτό το πλαίσιο που σας είπα, της επιστροφής στην ευρωπαϊκή κανονικότητα.

Γιατί εδώ πράγματι, ανεξαρτήτως του εάν υπάρχει ή δεν υπάρχει «κοινωνική Ευρώπη», στις άλλες χώρες της Ευρώπης έχουν τη δυνατότητα με συλλογικές συμβάσεις, να συμφωνούν για τους μισθούς. Δεν έχουν αυτό το εκ των άνω κρατικής προέλευσης δίκαιο, που μας επέβαλαν τα μνημόνια.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Κύριε Υπουργέ, γνωρίζετε ότι ο ΣΕΒ, μετά από τη συνάντηση που κάνατε και το κοινό ανακοινωθέν, βγήκε και είπε καθαρά τη θέση του: Ότι είναι ενάντια στην επεκτασιμότητα και στην υποχρεωτικότητα, ότι προκρίνει τις επιχειρησιακές και όχι τις κλαδικές συμβάσεις και βέβαια, τη θέση του για τον συνδικαλιστικό νόμο, την προστασία συνολικά των συνδικαλιστών, αλλά και για το θέμα της απεργίας.

Σας «άδειασε» δηλαδή, με λίγα λόγια, ο ΣΕΒ, γιατί υπηρετεί τις ανάγκες των επιχειρηματικών ομίλων, που εκπροσωπεί. Και βεβαίως, δεν ξέρω εάν εσείς πράγματι έχετε την αυταπάτη ότι ο ΣΕΒ θα στηρίξει μια τέτοια προοπτική –νομίζω ότι δεν την έχετε- επαναφοράς των συλλογικών διαπραγματεύσεων, των συλλογικών συμβάσεων, της υποχρεωτικότητας, το να υπερτερεί η κλαδική συλλογική σύμβαση έναντι των επιχειρησιακών.

Αυτά είναι ζητήματα, τα οποία θα πρέπει να τα παλέψουν οι εργαζόμενοι, τα συνδικάτα τους και βεβαίως, υπάρχουν πρωτοβουλίες οργάνωσης του αγώνα σε αυτή την κατεύθυνση, προκειμένου πράγματι, οι συλλογικές συμβάσεις να είναι αυτές που θα αντιμετωπίζουν την επιθετικότητα του μεγάλου κεφαλαίου, θα αντιμετωπίζουν όλη αυτήν την προσπάθεια de facto να καταργηθούν όσα δικαιώματα έχουν απομείνει.

Σας είπα σε πόσα ξενοδοχεία της Αθήνας εφαρμόζεται τώρα η σύμβαση. Σε αυτά που δεν εφαρμόζεται, δεν εφαρμόζονται και αυτοί οι ελάχιστοι όροι και κανόνες που έχουν απομείνει. Για παράδειγμα, οι αποζημιώσεις: Είναι άγνωστες. Τις έχουν καταργήσει από μόνοι τους οι εργοδότες και όπου και εάν προσφύγουν οι εργαζόμενοι, δεν δικαιώνονται. Είναι, δηλαδή, ένα θέμα στο οποίο το κράτος συνολικά έχει πάψει, έστω και κατ’ ελάχιστον, να είναι με τον εργαζόμενο και τη δικαίωσή του.

Το δίκιο του εργοδότη! Αυτό κυριαρχεί παντού. Θέλετε στα δικαστήρια, θέλετε οπουδήποτε, σε οποιονδήποτε μηχανισμό, που υπάρχει σήμερα και λέει ότι εφαρμόζει τους ελάχιστους όρους και κανόνες, δεν βρίσκει δίκιο ο εργαζόμενος, πουθενά.

 Και λέτε: «Να βοηθήσουμε». Και οι έλεγχοι; Εσείς, λοιπόν, δεν θα πρέπει να πάρετε επιθεωρητές στο Σώμα Επιθεωρητών Εργασίας για να κάνουν τους ελέγχους; Δεν μπορεί στην Αθήνα, στο κέντρο, στην Αττική, τριακόσια ενενήντα ξενοδοχεία να μην εφαρμόζουν τη σύμβαση. Είναι μέλη της Ένωσης των Ξενοδόχων. Είναι στην Ομοσπονδία. Γιατί, λοιπόν, δεν την εφαρμόζουν; Και εν πάση περιπτώσει, εμείς δεν συμφωνούμε με αυτήν τη λογική που λέει «όσοι δεν είναι μέλη, δεν πρέπει να την εφαρμόζουν». Συμφωνούμε με την υποχρεωτικότητα της σύμβασης. Αυτό, όμως, πρέπει να αντιμετωπιστεί. Εάν δεν αντιμετωπιστεί, θα υπάρχει αυτή η εργασιακή ζούγκλα.

Εμείς, βέβαια, καλούμε τους εργαζομένους να παλέψουν ενάντια σε αυτήν την εργασιακή ζούγκλα, για το θέμα των συλλογικών συμβάσεων, της υποχρεωτικότητας και τον ΟΜΕΔ.

Και πάλι εδώ, όπως θα είδατε, ο ΣΕΒ τι λέει; Είναι ενάντια στη μεσολάβηση. Θέλει να βρίσκει αδύναμους εργαζόμενους, να τρομοκρατεί κάποιους από τους εργαζομένους, να μην συμμετέχουν στα σωματεία τους, για να μπορεί να επιβάλλει με τις ενώσεις προσώπων ή με άλλον τρόπο τέτοιους όρους αμοιβής και εργασίας, για να διασφαλίζει, πάνω απ’ όλα, τα κέρδη.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Για το γενικότερο ζήτημα: Προφανώς, τα ταξικά συμφέροντα των βιομηχάνων δεν είναι ίδια με τα ταξικά συμφέροντα των εργαζομένων.

Μπορεί να υπάρχουν συμπτώσεις πού; Τι θέλει ο ΣΕΒ; Θέλει ένα σταθερό οικονομικό περιβάλλον και ένα σταθερό κοινωνικό και πολιτικό περιβάλλον. Αντιλαμβάνεται, επίσης, ότι εμείς υποχώρηση σε ζητήματα ταυτοτικά για εμάς, όπως αυτά των εργασιακών, δεν πρόκειται να κάνουμε. Για λόγους, επίσης, αποφυγής αθέμιτου ανταγωνισμού, έχω αντιληφθεί ότι οι εργοδοτικές οργανώσεις δεν έχουν αυτήν τη στιγμή θέμα αντίθεσης με την επεκτασιμότητα των κλαδικών. Προφανώς, υπάρχουν αποχρώσεις στον βαθμό που υποστηρίζουν και αυτό το συγκεκριμένο αίτημα.

Για εμένα, όμως, είναι ιδιαίτερα ουσιώδες ότι ο ΣΕΒ, παρά τις διαφοροποιήσεις, τις αποχρώσεις, που δικαιολογούνται από το προφανές -τα ταξικά συμφέροντα αυτών που εκπροσωπεί δεν είναι τα ίδια με τα ταξικά συμφέροντα του κόσμου της εργασίας- δεν απέσυρε την υπογραφή του από την κοινή δήλωση των κοινωνικών εταίρων, που εμείς αποσκοπούμε να αποτελέσει, όπως είπα και στην προηγούμενη τοποθέτησή μου, τον ελάχιστο κοινό παρονομαστή, την ελάχιστη κοινή βάση, από την οποία θα ξεκινήσει η διαπραγμάτευση.

Αυτή η κοινή δήλωση, λοιπόν, λέει ότι όλοι ζητούν, ο ελάχιστος μισθός να είναι αντικείμενο της Εθνικής Γενικής Συλλογικής Σύμβασης Εργασίας, λένε ότι δεν τίθεται ζήτημα –με παραπομπή σε προηγούμενες δηλώσεις- ομαδικών απολύσεων, ανταπεργίας. Θέτουν, με μία βέβαια εξαιρετικά αόριστη διατύπωση, το ζήτημα της επεκτασιμότητας, που εμένα θα με βοηθήσει στη διαπραγμάτευση να πω ότι μεταφέρει το αίτημα του συνόλου του κοινωνικού κόσμου και από εκεί και πέρα, θα διεκδικήσουμε και περισσότερα πράγματα.

Είναι, όμως, σημαντικό ότι αυτή η κοινή δήλωση εάν εφαρμοστεί, ουσιαστικά ανατρέπει το παρασύνταγμα των εργασιακών ρυθμίσεων της προηγούμενης πενταετίας, ακριβώς γιατί πλήττει στον πυρήνα αυτό που ήταν η πρόθεση, να αποπολιτικοποιηθούν και να αποκοινωνικοποιηθούν πλήρως οι σχετικές αποφάσεις για τις εργασιακές σχέσεις, να μην παίρνονται στην πραγματικότητα ούτε από πολιτικά όργανα ούτε από την αλληλεπίδραση των κοινωνικών εταίρων, αλλά να καθορίζονται τάχα τεχνοκρατικά -βλέπε μέσω των οδηγιών που θα έρχονται απ’ έξω στην εκάστοτε Κυβέρνηση.

Αυτό είναι εν τέλει και ζήτημα δημοκρατίας και γι’ αυτό πιστεύω ότι και από την πλευρά των κοινωνικών εταίρων θα υπάρχει μια κατά το δυνατόν ομόθυμη στήριξη του αιτήματος αυτού, αν και ομολογώ ότι ανησυχώ λίγο από ορισμένες δηλώσεις του Αρχηγού της Νέας Δημοκρατίας, που είναι υπέρ των θεσμικών αλλαγών, όπως τις βλέπει το Διεθνές Νομισματικό Ταμείο.

Σας είπα ότι αυτές οι θεσμικές αλλαγές, τίποτα το καινούργιο δεν φέρνουν. Ουσιαστικά, το περίγραμμα αυτών, που μας επιβλήθηκαν την τελευταία πενταετία, το βρίσκει κανείς ήδη στον εργατικό κώδικα του Πινοσέτ. Ζήτησα –για να μην είναι αυτό ένα απλό φραστικό σχήμα- να έρθει στο διεθνές συνέδριο, που οργανώνουμε στις 16 και 17 Σεπτεμβρίου, ο σύμβουλος επί των εργασιακών της Υπουργού Εργασίας της Χιλής, που τώρα προσπαθεί να αλλάξει αυτόν τον εργασιακό κώδικα, ώστε να επιβεβαιώσει του λόγου το αληθές.

Επομένως, τα ζητήματα της επεκτασιμότητας της κλαδικής σύμβασης και της εύνοιας, για εμάς θα είναι στον πυρήνα της διαπραγμάτευσης. Από πλευράς ελέγχων, δυστυχώς, όπου υπάρχει αυτή τη στιγμή σύμβαση με τις ενώσεις προσώπων, σύμφωνα με αυτό το δίκαιο, που εμείς θέλουμε να ανατρέψουμε, το μνημονιακό δίκαιο, η απόκλιση από την κλαδική σύμβαση είναι νόμιμη. Εκεί δεν θα βγάλει κάτι ο έλεγχος του ΣΕΠΕ, για τον απλό λόγο ότι όπως είναι τα πράγματα –αυτά που θέλουμε να αλλάξουμε- είναι de facto και de jure διαμορφωμένα, ούτως ώστε να υπάρχει απόκλιση από την κλαδική.

Αντιθέτως, όπου δεν εφαρμόζεται είτε η κλαδική χωρίς να υπάρχει επιχειρησιακή συλλογική σύμβαση εργασίας, είτε παραβιάζονται άλλοι όροι της νομοθεσίας –δεν μπορούν να μένουν οι άνθρωποι σε στάβλους, δεν είναι ζώα- εκεί θα επέμβουμε.

Η βοήθεια που σας ζήτησα είναι επειδή ακριβώς είναι υποστελεχωμένο το Σώμα Επιθεώρησης Εργασίας, παρά τα μέτρα, που παίρνουμε τώρα για την ενίσχυσή του. Έχω πει και σε προηγούμενες ερωτήσεις ότι και συμπληρωματικές προσλήψεις και μετατάξεις πρόκειται να κάνουμε. Όταν έχουμε συγκεκριμένες καταγγελίες, γίνεται ο έλεγχος αποτελεσματικότερος.

**ΠΡΟΕΔΡΕΥΩΝ (Νικήτας Κακλαμάνης):** Και πάμε στις δύο τελευταίες ερωτήσεις για σήμερα.

Πρώτη είναι η τρίτη με αριθμό 1134/12-7-2016 επίκαιρη ερώτηση πρώτου κύκλου της Βουλευτού Δράμας της Δημοκρατικής Συμπαράταξης ΠΑΣΟΚ-ΔΗΜΑΡ κ. Χαράς Κεφαλίδου προς τον ΥπουργόΕργασίας, Κοινωνικής Ασφάλισης και Κοινωνικής Αλληλεγγύης,σχετικά με τη διακοπή της ενίσχυσης στην Ομοσπονδία Κωφών Ελλάδας για δαπάνες προγραμμάτων διερμηνείας στη νοηματική γλώσσα.

Στην ερώτηση θα απαντήσει η αρμόδια Υπουργός κ. Φωτίου, που παρίσταται.

Κυρία Κεφαλίδου, έχετε τον λόγο.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Κύριε Πρόεδρε, κυρία Υπουργέ, κυρίες και κύριοι συνάδελφοι, στις 7 Ιουλίου γίναμε όλοι μάρτυρες, μέσω της επιστολής που έστειλε η Ομοσπονδία Κωφών Ελλάδος, της διακοπής του προγράμματος λειτουργίας της διερμηνείας της νοηματικής γλώσσας, εξαιτίας οφειλών, που υπάρχουν από το Υπουργείο προς τους διερμηνείς που εργάζονται σε αυτό το πρόγραμμα.

Το Υπουργείο, γνωρίζετε καλά ότι έχει αναθέσει την εφαρμογή αυτού του προγράμματος, διερμηνείας στη νοηματική γλώσσα, στην Ομοσπονδία Κωφών Ελλάδος, με μια υπουργική απόφαση, η οποία ανανεώνεται τα τελευταία χρόνια. Πρόσφατα εσείς, στις 7-11- 2015, ανανεώσατε αυτή την ανάθεση.

Υπάρχουν οι σχετικές πιστώσεις, που εγγράφονται κάθε χρόνο στον τακτικό προϋπολογισμό του Υπουργείου. Σειρά συναντήσεων που ξεκίνησαν από το 2015 με την Ομοσπονδία και με εσάς προσωπικά, τον Γενικό Γραμματέα του Υπουργείου και άλλους παράγοντες, έδωσαν τη δυνατότητα να αναδειχθε το πρόβλημα, που υπάρχει σε σχέση με τη χρηματοδότηση, που προφανώς δεν επαρκεί, αλλά οδήγησαν και στο συμπέρασμα ότι το Υπουργείο και εσείς προσωπικά, θα κάνετε ό,τι είναι δυνατόν, για να μπορέσει να δοθεί και επαύξηση, να βρεθεί μία μόνιμη χρηματοδότηση για να καλυφθούν αυτές οι ανάγκες.

Πρόσφατα, στις 14 Ιουλίου, δόθηκε το ποσό των 56.000 ευρώ για να εξοφληθεί το 2015. Όμως, από τις αρχές του 2016 υπάρχουν αμοιβές, που δεν έχουν καταβληθεί στους διερμηνείς, ούτε στο προσωπικό, που είναι υποστηρικτικό διοικητικό προσωπικό για το πρόγραμμα αυτό.

Εμείς, αναγκαστικά, καταθέσαμε δύο ερωτήσεις ως Κοινοβουλευτική Ομάδα, τη μία στις 8 Φεβρουαρίου και την άλλη στις 6 Απριλίου. Δυστυχώς, απαντήθηκαν με μεγάλη καθυστέρηση τον Μάιο. Η απάντηση, που πήραμε ήταν και αόριστη και μετέθετε στο μέλλον τη λύση ενός θέματος που δείχνει να είναι εξαιρετικά κατεπείγον.

Όπως καταλαβαίνετε, η καθυστέρηση αυτή και η κωλυσιεργία των αρμόδιων υπηρεσιών του Υπουργείου ανάγκασε τους απλήρωτους διερμηνείς να σταματήσουν να παρέχουν τις υπηρεσίες τους. Όμως, η διακοπή αυτή σημαίνει πρακτικά για μία πολύ ευαίσθητη κατηγορία συμπολιτών μας -αυτή των κωφών και βαρήκοων- ότι καταργείται η επικοινωνία, άρα περιθωριοποιούνται και επιπλέον καταργείται η πρόσβασή τους τόσο στην υγεία όσο και στην εκπαίδευση, σε μεγάλες ανάγκες που μπορεί να έχουν να καλύψουν σχετιζόμενες με θέματα υγείας ή δημόσιας διοίκησης, νομικές υπηρεσίες κ.λπ..

Επομένως, η πολιτεία τούς αντιμετωπίζει σαν δεύτερης κατηγορίας πολίτες που, ναι, μεν έχουν υποχρεώσεις, αλλά στερούνται των βασικών τους δικαιωμάτων.

Και να πω επιγραμματικά ότι τόσο το Σύνταγμα, με το άρθρο 4 και το άρθρο 21, όσο και οι διατάξεις της Σύμβασης του ΟΗΕ για τα δικαιώματα των ανθρώπων με αναπηρία, παραβιάζονται με αυτό τον τρόπο και είναι θεμελιώδης υποχρέωση του κράτους να μπορέσει να καλύψει τέτοιου είδους ανάγκες.

**ΠΡΟΕΔΡΕΥΩΝ (Νικήτας Κακλαμάνης):** Στη δευτερολογία σας τα υπόλοιπα.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Βεβαίως. Ευχαριστώ, κύριε Πρόεδρε.

Η ερώτηση, λοιπόν, προς εσάς, κυρία Υπουργέ, είναι τι θα κάνετε για να μπορέσει να συνεχίσει το πρόγραμμα της διερμηνείας της νοηματικής γλώσσας και κυρίως, πότε θα το κάνετε.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κυρία Φωτίου.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κυρία Κεφαλίδου, ευχαριστώ για την ερώτηση, μόνο που έχει λάθος τίτλο, γιατί εμείς ποτέ δεν διακόψαμε την ενίσχυση της Ομοσπονδίας Κωφών Ελλάδος, για δαπάνες προγραμμάτων διερμηνείας στη νοηματική γλώσσα. Αντίθετα.

Όπως ξέρετε καλά –γιατί βλέπω έχετε μελετήσει τα κείμενα- εφέτος εγγράφηκαν στην αρχή της χρονιά 30.000 ευρώ για τη διερμηνεία, για το έτος 2016. Το 2015 είχαμε εγγράψει 80.000 ευρώ. Μόλις είδα αυτή την αλλαγή από τις υπηρεσίες μας, με δική μου απόφαση στις 19-2-2016 έγινε ενίσχυση με άλλες 50.000 ευρώ, προκειμένου να υλοποιηθούν οι δράσεις της ΟΜΚΕ, δηλαδή της Ομοσπονδίας Κωφών Ελλάδος, όπως και το 2015.

Πράγματι, η ΟΜΚΕ έφερε τα αποδεικτικά στοιχεία, που απαιτούνται για τα έξοδα διερμηνείας στη νοηματική γλώσσα και πληρώνονται αυτά με τα δικαιολογητικά που έφερε ήδη. Έφερε 56.000 ευρώ. Άρα, απορρόφησε ή έφερε για το πρώτο εξάμηνο του 2016 -δεν ξέρω τι είναι αυτά, που μου λέτε για το 2015- έξοδα ύψους 56.000 ευρώ, τα οποία και πληρώνονται, με βάση τη διαδικασία. Και περιμένουμε να φέρει και τα υπόλοιπα για το δεύτερο εξάμηνο του 2016.

Άρα, δεν κατανοώ πού είναι το πρόβλημα και γιατί η Ομοσπονδία Κωφών Ελλάδος έβγαλε ανακοινώσεις ότι διακόπτει τη διερμηνεία. Αυτό δεν το καταλαβαίνω.

Θα απαντήσω, όμως, περαιτέρω και θα εξηγήσω τι συμβαίνει ακριβώς αυτή τη στιγμή με το Εθνικό Ίδρυμα Κωφών Ελλάδος, τον μόνο εποπτευόμενο δημόσιο φορέα, που έχουμε για τους κωφούς και βαρήκοους της Ελλάδος, το οποίο, με έκτακτη ανακοίνωσή του στις 8 Ιουλίου, καλεί επειγόντως τους διερμηνείς της ελληνικής νοηματικής γλώσσας να προσέλθουν άμεσα για συνεργασία, με στόχο την πανεθνική και πλήρη κάλυψη των αναγκών για διερμηνεία όλων των κωφών και βαρήκοων συμπολιτών μας. Αυτό συμβαίνει στις 8 Ιουλίου. Η ανακοίνωση που λέτε ότι έβγαλε η ΟΜΚΕ έχει ημερομηνία 7 Ιουλίου, ενώ έχει ξεκινήσει η αποπληρωμή των 56.000 ευρώ.

Θα επανέλθω, βέβαια, γιατί στο Εθνικό Ίδρυμα Κωφών Ελλάδος, όπως ξέρετε, μετέχει η ΟΜΚΕ. Θέλω να ακούσω ακριβώς τι εννοείτε.

**ΠΡΟΕΔΡΕΥΩΝ (Νικήτας Κακλαμάνης):** Ναι, να ακούσουμε και να καταλάβουμε κι εμείς, γιατί είναι δύο εκ διαμέτρου αντίθετες απόψεις.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ε, αυτό λέω κι εγώ, να καταλάβω ακριβώς τι μου λέει η κ. Κεφαλίδου.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κυρία Κεφαλίδου.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Κυρία Υπουργέ, έχω μπροστά μου την επιστολή, που έχει στείλει η ΟΜΚΕ και η ΕΣΑΜΕΑ που είναι το τριτοβάθμιο όργανο.

Και οι δύο, λοιπόν, λένε ότι Δευτέρα 11 Ιουλίου 2016 διεκόπη η λειτουργία του προγράμματος διερμηνείας στη νοηματική γλώσσα και κανένα νέο αίτημα δεν γίνεται δεκτό, ενώ όσα αιτήματα έχουν προγραμματιστεί ήδη από την υπηρεσία του προγράμματος διερμηνείας νοηματικής γλώσσας ακυρώνονται.

Έχω μπροστά μου την ανακοίνωση του Εθνικού Ιδρύματος Κωφών, που λέει ότι στις 8 Ιουλίου όντως θα ξεκινήσει η διαδικασία για να υπάρξουν αιτήσεις για διερμηνεία, και οι αιτήσεις θα γίνουν δεκτές από 11 Ιουλίου έως 25 Ιουλίου. Το ένα σκέλος είναι διαδικαστικό, δηλαδή, «Καταθέστε μας αιτήσεις» και το άλλο σκέλος υποδηλώνει διακοπή παροχής της υπηρεσίας. Είναι δύο διαφορετικά πράγματα.

Εγώ, λοιπόν, θέλω να σας ρωτήσω το εξής: Είναι άλλο πράγμα να έχω προκηρύξει την υπηρεσία και άλλο πράγμα να παρέχω την υπηρεσία. Αυτή τη στιγμή, λοιπόν, από τα κείμενα που έχουμε εμείς οι Βουλευτές στα χέρια μας φαίνεται ότι δεν μπορεί να παρασχεθεί στους κωφούς και βαρήκοους η υπηρεσία της διερμηνείας.

Εγώ κάνω το εξής απλό ερώτημα: Πρώτον, τι γίνεται μέσα στο 2016 με τις αμοιβές των διερμηνέων; Έχουν καταβληθεί; Δεν το λέω μόνο για τους διερμηνείς, αλλά και για τους ανθρώπους, που βρίσκονται επικουρικά σ’ αυτό το πρόγραμμα, όπως για παράδειγμα το διοικητικό προσωπικό. Τι γίνεται με τα λειτουργικά έξοδα αυτού του προγράμματος; Καλύπτονται; Είναι απλήρωτα;

Το δεύτερο ερώτημα είναι το εξής: Στο μεσοδιάστημα, που εσείς έχετε ξεκινήσει τη διαδικασία να αλλάξετε τον φορέα υλοποίησης της υπηρεσίας διερμηνείας, από την Ομοσπονδία Κωφών στο Εθνικό Ίδρυμα Κωφών, όποιος πολίτης έχει ανάγκη αυτής της παροχής –ας πούμε ότι είναι κωφός ή βαρήκοος και θέλει να πάει σε ένα δικαστήριο ή έχει ένα σημαντικό θέμα υγείας- από πού εξυπηρετείται; Εσείς έχετε εικόνα;

Επιτρέψτε μου να σας πω ότι επειδή διάβασα τις απαντήσεις, που εγγράφως μας έχετε καταθέσει, θα συμφωνήσω απόλυτα μ’ αυτό που λέτε, ότι, δηλαδή, οι βασικές προτεραιότητες του Υπουργείου σας είναι η προάσπιση της ζωής, της υγείας, της αξιοπρέπειας, της κοινωνικής προστασίας των ΑΜΕΑ. Όμως, πού βρίσκεται αυτή η προάσπιση και σε τι μεταφράζεται; Όπως καταλαβαίνετε, τα λόγια δεν φτάνουν.

Θέλω να σας πω, επίσης, ότι είναι άλλο η καλή πρόθεση και άλλο η πράξη. Είναι άλλο η υλοποίηση και το αποτέλεσμα. Είναι άλλο να προκηρύσσω μία υπηρεσία και άλλο να παρέχω μία υπηρεσία.

Επιτρέψτε μου, τελειώνοντας, για να μην καταχραστώ τον χρόνο, να σας πω ότι αυτό μου θυμίζει λίγο-πολύ την ιστορία με το Νοσοκομείο της Σαντορίνης. Η πρόθεση είναι αγαθή και καλή. Κάναμε εγκαίνια, κόψαμε κορδέλες, αλλά γιατρούς δεν έχουμε. Πρόσφατα, έγκυος η οποία πήγε στο νοσοκομείο αναγκάστηκε να διακομιστεί στο Νοσοκομείο Ηρακλείου της Κρήτης, διότι δεν υπήρχε ούτε νεογνολογικό τμήμα ούτε αναισθησιολόγος ούτε αιματολόγος.

**ΠΡΟΕΔΡΕΥΩΝ (Νικήτας Κακλαμάνης):** Ναι, κυρία Κεφαλίδου, αλλά αυτά είναι για τον κ. Πολάκη. Δεν είναι για την κ. Φωτίου.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Απλώς, κάνω μία μεταφορά της κατάστασης, για να καταλάβουμε τη διαφορά ανάμεσα στο «υλοποιώ κάτι» από το «έχω την πρόθεση να το υλοποιήσω».

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ πολύ.

Ορίστε, κυρία Υπουργέ, έχετε τον λόγο. Εγώ κατάλαβα ότι έχετε και τα αποδεικτικά για τις πενήντα έξι χιλιάδες…

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Βέβαια τα έχω.

**ΠΡΟΕΔΡΕΥΩΝ (Νικήτας Κακλαμάνης):** Αν δεν τα έχετε, στείλτε τα τη Δευτέρα να κατατεθούν στα Πρακτικά, για να τα δούμε.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Θα τα στείλω.

**ΠΡΟΕΔΡΕΥΩΝ (Νικήτας Κακλαμάνης):** Όχι ότι αμφισβητούμε, αλλά να είναι στα Πρακτικά.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Είπαμε ότι δεν λειτουργεί η υπηρεσία.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ποια υπηρεσία, κυρία Κεφαλίδου;

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Η υπηρεσία διερμηνείας στους βαρήκοους.

**ΠΡΟΕΔΡΕΥΩΝ (Νικήτας Κακλαμάνης):** Αφήστε να απαντήσει η κυρία Υπουργός.

Ορίστε, κυρία Υπουργέ, απαντήστε.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κυρία Κεφαλίδου, από τη μεριά του Υπουργείου ό,τι μας ζητήθηκε, το κάναμε ρητά. Δηλαδή, μας ζητήθηκε να μην αλλάξουμε το ποσό των ογδόντα χιλιάδων το οποίο ήταν το 2015 και το κάναμε αμέσως. Όταν ήρθε, λοιπόν, η Ομοσπονδία Κωφών και μου είπαν «Γιατί φέτος μας έχεις βάλει τριάντα χιλιάδες; Πρέπει να το κάνεις όσο και του χρόνου» -το είχαν βάλει οι υπηρεσίες- το έκανα πάραυτα. Εξ ου και η δική μου πράξη…

**ΠΡΟΕΔΡΕΥΩΝ (Νικήτας Κακλαμάνης):** Τον προηγούμενο χρόνο, όχι του χρόνου. Το λέω για τα Πρακτικά, επειδή είπατε «του χρόνου».

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Αν ξέρετε, λοιπόν, εσείς, κυρία Κεφαλίδου τα λογιστικά του προγράμματος της ΟΜΚΕ, να μου τα πείτε. Εγώ ξέρω αυτό, που μου λένε οι υπηρεσίες. Οι υπηρεσίες μου λένε ότι κατατέθηκαν δικαιολογητικά για πενήντα έξι χιλιάδες έναντι των ογδόντα. Τα πληρώνουμε αμέσως.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Άρα, λειτουργεί.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Γιατί, λοιπόν, η Ομοσπονδία Κωφών διακόπτει το πρόγραμμα, αφού έχει και τα υπόλοιπα χρήματα; Εγώ δεν είμαι μάντης. Αυτό που ξέρω, βεβαίως, είναι ότι το Εθνικό Ίδρυμα Κωφών, που είναι Νομικό Πρόσωπο Δημοσίου Δικαίου –το ένα είναι Ομοσπονδία, το άλλο είναι Νομικό Πρόσωπο Δημοσίου Δικαίου, εποπτευόμενος από εμάς φορέας- αποφασίζει σε συνεργασία με την ΟΜΚΕ να ξεκινήσει το μεγάλο πρόγραμμα διερμηνείας που έχει σχεδιάσει.

Εγώ δεν καταλαβαίνω ακριβώς τι συμβαίνει. Αφού εσείς καταλαβαίνετε καλά…

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Παρέχεται η υπηρεσία; Σήμερα κάποιος κωφός μπορεί να εξυπηρετηθεί;

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Μα, είναι δυνατόν, κυρία Κεφαλίδου…

**ΠΡΟΕΔΡΕΥΩΝ (Νικήτας Κακλαμάνης):** Κυρία Κεφαλίδου, εσείς είστε έμπειρη. Μη διακόπτετε. Το ερώτημα το κάνατε.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κυρία Κεφαλίδου, είναι δυνατόν να υπάρχουν 24.000 ευρώ ακόμα για το δεύτερο εξάμηνο, να μην έχει ζητηθεί από την περιφέρεια η ενίσχυση μέσω κρατικού λαχείου -δεν έχει ζητηθεί από την ΟΜΚΕ, καθόλου-, και να μου λέτε ότι δεν μπορεί να γίνει το πρόγραμμα;

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Δεν το λέω εγώ. Το λένε οι ίδιοι.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ακούστε, όμως, θα έπρεπε να διερευνήσετε λίγο παραπάνω.

Εγώ πιστεύω, πραγματικά, ότι θα κάνουμε μια πολύ σοβαρή δουλειά πλέον για να καλύψουμε και με διαφάνεια και με μητρώα διερμηνείας νοηματικής γλώσσας όλη την υπόθεση. Δεν θα μείνει κανείς βαρήκοος και κωφός χωρίς τον διερμηνέα που είναι αναγκαίος. Εγώ αυτό ξέρω. Και αν έχουμε τέτοια κρούσματα, αν υπάρχουν ακάλυπτες περιπτώσεις, εγώ από σήμερα θα το διερευνήσω, κυρία Κεφαλίδου. Αυτό είναι το καθήκον μου και θα το κάνω. Και θα δω ακριβώς τι συμβαίνει.

Αυτό που έχω, είναι ακριβώς η αντίθετη εικόνα. Έχω διαβεβαιώσεις από το Εθνικό Ίδρυμα Κωφών ότι πάνε για ένα πολύ μεγάλο πρόγραμμα πλέον, κατοχυρωμένο, με όρους και κανόνες και με τη συνεργασία της ΟΜΚΕ, όπου σας είπα ότι μετέχει στο Διοικητικό Συμβούλιο του Εθνικού Ιδρύματος Κωφών.

Γι’ αυτό ορισμένα πράγματα δεν τα καταλαβαίνω. Μάλλον προσομοιάζουν με αυτά του Νοσοκομείου της Θήρας, πράγματι. Όπου υπάρχει νοσοκομείο, το οποίο καθόταν πέντε χρόνια κλειστό, έχουμε βάλει γιατρούς και ξαφνικά τα ακούμε, διότι -λέει- η τάδε περίπτωση δεν μπόρεσε να αντιμετωπιστεί. Αυτά, όμως, είναι όλα. Κάτι δεν πάει καλά, διότι καταφέρνουμε κάθε φορά να δημιουργούμε τεράστια θέματα προς τον ελληνικό λαό, όταν το μείζον το βάζουμε κάτω από το τραπέζι. Το μείζον είναι ότι της Θήρας ήταν πέντε χρόνια κλειστό για να πριμοδοτείται ιδιωτικό νοσοκομείο. Αυτό ήταν το μείζον, αφού θελήσατε να κάνετε παραλληλισμούς.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Εγώ ευχαριστώ για την απάντηση που μου δώσατε…

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Εγώ σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ωραία, τώρα πήγαμε να κλείσουμε καλώς. Νομίζω, ότι είστε δύο συνάδελφοι, που ενδιαφέρεστε για αυτά τα θέματα, εννοώ το θέμα της ερώτησης.

Κυρία Υπουργέ, σε ένα σημείο προσέξτε το. Η κ. Κεφαλίδου επέμεινε στο μεσοδιάστημα της μετάβασης από το καθεστώς που είναι τώρα, στο νέο καθεστώς.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Γι’ αυτό υπάρχουν άλλα 24.000 ευρώ.

**ΠΡΟΕΔΡΕΥΩΝ (Νικήτας Κακλαμάνης):** Ακριβώς. Εκεί ενδεχομένως να προκύψει αντικειμενικό πρόβλημα. Φωνάξτε, λοιπόν, την Ομοσπονδία, φωνάξτε το Ίδρυμα Κωφών, φωνάξτε και την κ. Κεφαλίδου και βρείτε λύση. Εκεί είναι το πρόβλημα.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε. Το επισημάνατε σωστά.

**ΠΡΟΕΔΡΕΥΩΝ (Νικήτας Κακλαμάνης):** Τώρα για το Νοσοκομείο Σαντορίνης, αφήστε το καλύτερα.

Προχωρούμε τώρα στην τελευταία ερώτηση, που είναι η πρώτη με αριθμό 1154/19-7-2016 επίκαιρη ερώτηση δεύτερου κύκλου του Βουλευτή Σάμου του Συνασπισμού Ριζοσπαστικής Αριστεράς κ. Δημητρίου Σεβαστάκη προς τον Υπουργό Αγροτικής Ανάπτυξης και Τροφίμων, σχετικά με τις πληρωμές του ΟΠΕΚΕΠΕ, στρεμματικής ενίσχυσης αμπελώνων έτους 2015.

Γενικώς των αμπελώνων ή αμπελώνων Σάμου; Λέω εγώ τώρα, για να σας προβοκάρω!

**ΔΗΜΗΤΡΙΟΣ ΣΕΒΑΣΤΑΚΗΣ:** Γενικώς, αλλά εγώ εστιάζω στο πρόβλημα, που φαίνεται στους αμπελώνες Σάμου, όπου στις 29 Ιουνίου του 2016 πραγματοποιήθηκε η πληρωμή. Όμως, από το σύνολο των αιτούντων αμπελοκαλλιεργητών, που ήταν χίλιοι διακόσιοι εξήντα έξι, ταυτοποιήθηκαν μόνο οι οκτακόσιοι δέκα επτά, ενώ από το σύνολο των αγροτεμαχίων που έχουν δηλωθεί, που ήταν δύο χιλιάδες εννιακόσια πενήντα επτά, έχουν ταυτοποιηθεί τα χίλια εξακόσια δέκα τέσσερα.

Σε ερώτησή μου ο ΟΠΕΚΕΠΕ απάντησε ότι υπάρχει ένα πρόβλημα με τα χαρτογραφικά υποδείγματα. Εντούτοις, επειδή πολλαπλώς έχει τρωθεί η αγροτική παραγωγή στη Σάμο -πέραν όλων των άλλων προβλημάτων, δηλαδή,- θέλω να ρωτήσω αν και με ποιον τρόπο σκοπεύει το Υπουργείο να παρέμβει, ώστε να υπάρξει μια χαρτογραφική αξιοπιστία, να πληρώνονται οι άνθρωποι και κυρίως να μη χάσουν, αυτοί που δεν έχουν εγκριθεί, το δικαίωμα για τα επόμενα χρόνια.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ πολύ. Ήσασταν λακωνικότατος, κύριε συνάδελφε.

Ελπίζω ξεκάθαρη και λακωνική να είναι και η απάντησή σας, κύριε Υπουργέ.

Ορίστε, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Η ερώτηση τόσο η προφορική όσο και το γραπτό κείμενο, που έχουμε στα χέρια μας, θέτει θέματα που όντως είναι σοβαρά και όντως ανταποκρίνονται στην πραγματικότητα.

Όμως, υπάρχει μια υπουργική απόφαση, που ορίζει ότι οι δικαιούχοι των συγκεκριμένων ενισχύσεων πρέπει να έχουν υποβάλει δήλωση αμπελοκαλλιέργειας, να έχουν, δηλαδή, αυτό που λέμε «αμπελουργικό μητρώο», ετήσια δήλωση συγκομιδής, ετήσια δήλωση παραγωγής και ενιαία αίτηση ενίσχυσης. Επιπλέον, βεβαίως, θα πρέπει να έχουν τρεις προϋποθέσεις τις οποίες προβλέπει η εθνική, αλλά και η ενωσιακή νομοθεσία.

Η πληρωμή όντως έγινε από τον ΟΠΕΚΕΠΕ, όπως ακριβώς ανέφερε ο αγαπητός συνάδελφος. Έγινε, όμως, μόνο για τα αγροτεμάχια που διασταυρώθηκαν και ταυτοποιήθηκαν με εκείνα του αμπελουργικού τομέα.

Στη Σάμο από τα δύο χιλιάδες εννιακόσια πενήντα επτά αμπελοτεμάχια, τα χίλια εξακόσια δεκατέσσερα, που αφορούσαν οκτακόσιους δεκαεπτά παραγωγούς, δεν ταυτοποιήθηκαν. Όμως, μετά την πληρωμή της βασικής ενίσχυσης, ταυτοποιήθηκαν επιπλέον διακόσια πενήντα επτά αγροτεμάχια που αφορούσαν άλλους εκατόν τριάντα παραγωγούς και ενσωματώθηκαν και αυτά στην πληρωμή της βασικής ενίσχυσης.

Για τα αγροτεμάχια, που δεν προέκυψε η συγκεκριμένη πληρωμή, ο ΟΠΕΚΕΠΕ θα αποστείλει τα σχετικά στοιχεία στις εμπλεκόμενες ελεγκτικές υπηρεσίες, δηλαδή, στις Διευθύνσεις Αγροτικής Οικονομίας, τις γνωστές ΔΑΟΚ, στο Τμήμα Αμπελουργικού Μητρώου και στη Διεύθυνση Ηλεκτρονικής Διακυβέρνησης του Υπουργείου Αγροτικής Ανάπτυξης, προκειμένου να διορθωθεί η λανθασμένη θέση των συγκεκριμένων αγροτεμαχίων, ούτως ώστε αυτά να ενταχθούν στο Αμπελουργικό Μητρώο και να δοθεί η δυνατότητα για να γίνει νέα πληρωμή.

Έτσι κι αλλιώς, βεβαίως, υπάρχουν οι προθεσμίες μέχρι 15 Οκτωβρίου για να γίνουν αυτές οι πληρωμές. Πιστεύουμε ότι θα γίνουν πιο γρήγορα, αφού γίνει η σχετική διασταύρωση και η σχετική διόρθωση.

Βεβαίως, αγαπητέ συνάδελφε, θέλω να ξεκαθαρίσω ένα πράγμα. Δεν υπάρχει δυνατότητα αλλαγής των αγροτεμαχίων, που έχουν υποβληθεί με βάση την ενιαία ενίσχυση του 2015. Δεν μπορούμε να τα διορθώσουμε. Όμως, δεν θα χάσουν οι συγκεκριμένοι αμπελοπαραγωγοί τα δικαιώματά τους.

Βέβαια, κύριε Πρόεδρε, ιδιαίτερα μετά την κατάργηση της αναγκαστικότητας, χρειάζεται να ληφθούν πρόσθετα μέτρα για την αμπελοκαλλιέργεια στη Σάμο.

Και επειδή γνωρίζω πραγματικά την αγωνία σας, αγαπητέ συνάδελφε, και την αντίρρησή σας πάνω στην κατάργηση της αναγκαστικότητας, θα σας απαντήσω στη δευτερολογία μου όσον αφορά τα ζητούμενα για την αμπελοκαλλιέργεια της Σάμου.

**ΠΡΟΕΔΡΕΥΩΝ (Νικήτας Κακλαμάνης):** Μάλλον καλή ήταν η απάντηση, κύριε Σεβαστάκη. Να δούμε τι θα πείτε.

Ορίστε, έχετε τον λόγο.

 **ΔΗΜΗΤΡΙΟΣ ΣΕΒΑΣΤΑΚΗΣ:** Ωραία! Χαίρομαι που την εγκρίνετε, κύριε Πρόεδρε.

Εξάλλου, από την Ένωση Ενοποιητικών Συνεταιρισμών και την αρμόδια υπηρεσία έχει υποβληθεί η πρόταση να ενοποιηθούν και να διορθωθούν τα αποκλίνοντα χαρτογραφικά υποδείγματα, ώστε να ομαλοποιηθεί η κατάσταση των πληρωμών.

Εν γένει τώρα -και πολύ σωστά κάνατε αυτήν τη γέφυρα- το πρόβλημα της αγροτικής παραγωγής της Σάμου είναι πάρα πολύ σοβαρό. Ήδη πριν από δύο μέρες σας υπέβαλα μια ερώτηση, που αφορά τον κίνδυνο απώλειας του ΠΟΠ για το μοσχάτο κρασί Σάμου, τουλάχιστον, με βάση τις συμφωνίες ή με βάση τις φήμες περί συμφωνίας Ευρωπαϊκής Ένωσης και Καναδά.

Επίσης, έχουμε την ΚΥΑ, που άλλαξε το καθεστώς για την Ένωση Αγροτικών Συνεταιρισμών της Σάμου, την ΕΟΣΣ, τη μεγάλη τραπεζική πίεση που ασκείται και επιβάλλει και με πολιτική παρέμβαση μια ανασυγκρότηση ή αναθεώρηση ή ανασχεδιασμό του δανείου του συνεταιρισμού, αλλά και την ασφαλιστική και φορολογική μεταλλαγή που έχει υπάρξει. Όλα αυτά, λοιπόν, δημιουργούν ένα πολύ δύσκολο περιβάλλον για τους αγρότες της Σάμου.

Κύριε Υπουργέ, εάν το συνδυάσω και με την κρίση στο τουριστικό προϊόν, που υπάρχει φέτος, νομίζω ότι πρέπει να μπούμε σε μια λογική άσκησης συνολικών, ολοκληρωμένων πολιτικών, που θα δημιουργούν εκείνα τα εργαλεία ενίσχυσης, εξυγίανσης και ανάπτυξης. Πολύ περισσότερο, δε, όταν έχουμε προϊόν υψηλής ποιότητας -μιλάω για το κρασί κυρίως- όταν έχουμε, δηλαδή, την πρώτη ύλη, όταν έχουμε τεχνογνωσία καλλιεργητική, όταν έχουμε βάση εδαφολογική με πολύ υψηλή ποιότητα -τα εδαφολογικά χαρακτηριστικά της Σάμου και τα κλιματικά είναι ιδιαίτερα και παγκοσμίως εντοπίσιμα- πρέπει να βρω εκείνες τις πολιτικές, που και θα εξυγιάνουν το δανειακό περιβάλλον κάτω από το οποίο λειτουργούν οι συνεταιρισμοί και θα απελευθερώσουν τη μεγάλη δημιουργική και εμπορική και πολιτιστική -επιμένω- δύναμη, που έχουν τα Σαμιακά προϊόντα.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε συνάδελφε, το πρόβλημα αυτή την ώρα στο συνεταιριστικό χώρο είναι γενικά η ρευστότητα.

Κύριε Πρόεδρε, είναι τόσο αυξημένες και ληξιπρόθεσμες οι οφειλές του συνεταιριστικού χώρου, που αν δεν αντιμετωπιστούν, κινδυνεύουμε να χάσουμε μία περιουσία του αγροτικού χώρου που τη χρειαζόμαστε. Και τη χρειαζόμαστε, για να ακουμπήσουμε πάνω την παραγωγική ανασυγκρότηση.

Όμως, ειδικά για τη Σάμο υπάρχουν δύο επιπτώσεις, αρκετά επώδυνες και στόχος δικός μας είναι να τις αντιμετωπίσουμε.

Η μία επίπτωση αφορά την κατάργηση της αναγκαστικότητας, που προήλθε εξαιτίας της «εργαλειοθήκης 2», η οποία προέβλεπε μέχρι τον Οκτώβριο του 2015 την κατάργηση της αναγκαστικότητας για τον κλάδο των ποτών. Στην προκειμένη περίπτωση υπήρξε η σχετική συμφωνία, η οποία αποτυπώθηκε με το ν.4336/2015, μία συμφωνία που όλα τα κόμματα, που είναι υπέρ της ευρωπαϊκής πορείας στη χώρα μας, την υπέγραψαν. Άρα, έπρεπε να την υλοποιήσουμε. Ταυτόχρονα, γνωρίζετε ότι υπήρξε και μία δικαστική απόφαση, η οποία επέβαλε, με τον τρόπο της, την κατάργηση.

Η δεύτερη έχει να κάνει με την έλλειψη επαρκούς προστασίας του κρασιού της Σάμου στις διεθνείς συμφωνίες, συμφωνίες που έχει προσυπογράψει η χώρα μας, όπως είναι η περίπτωση του Καναδά. Ό,τι συμβαίνει με το κρασί της Σάμου, συμβαίνει και με τη φέτα. Δεν υπάρχει επαρκής προστασία των Προϊόντων Ονομασίας Προέλευσης ή γεωγραφικών ενδείξεων. Όμως, ο κίνδυνος είναι σε συμφωνίες που βρίσκονται σε εξέλιξη με άλλες χώρες, όπως για παράδειγμα η Κίνα, η οποία έχει κατοχυρώσει ως εμπορικό σήμα το κρασί της Σάμου και στις σχετικές διαπραγματεύσεις πάντα βάζει ότι αυτό έχει κλείσει.

Εμείς από τη δική μας πλευρά δίνουμε μάχες για να αντιμετωπίσουμε τις επιπτώσεις.

Και πέραν, βεβαίως, αυτών, οφείλουμε να δούμε και το θέμα της στήριξης του κλάδου. Το ξέρετε ότι οι ενισχύσεις που παίρνει, αφορούν βασική ενίσχυση, πρασίνισμα και ένα πρόγραμμα που αφορά τα νησιά του Αιγαίου. Είναι συνολικά περίπου 130 ευρώ το στρέμμα.

Εμείς στοχεύουμε και σε δύο επιπλέον στηρίξεις: Η μία αφορά την υιοθέτηση του προγράμματος προώθησης εξαγωγών του συγκεκριμένου κρασιού, που έχει υποβάλει ο συνεταιρισμός και εντός των ημερών θα ανακοινωθεί. Η δεύτερη είναι η εξής: Επειδή δεν μπορούμε να την εντάξουμε στο καθεστώς των συνδεδεμένων ενισχύσεων, θα προχωρήσουμε στην ένταξή της σε ένα γεωργοπεριβαλλοντικό πρόγραμμα συγκεκριμένο για το νησί -κάτι ανάλογο που έχουμε κάνει για τη Σαντορίνη- όπου θα προβλέψουμε ένα πρόγραμμα γύρω στο 1 εκατομμύριο, που συνολικά θα έχει ένα όφελος γύρω στα 70 ευρώ το στρέμμα, οπότε να μπορέσουμε να φτάσουμε στα 200 ευρώ το στρέμμα. Και πιστεύουμε ότι με αυτή τη διαδικασία και ο συνεταιρισμός, ελεύθερος πλέον, θα μπορεί να λειτουργεί και, ταυτόχρονα, θα διασφαλιστεί ένα πρόσθετο εισόδημα για τους αμπελουργούς.

Κύριε Πρόεδρε, είναι σημαντικό το ότι πρέπει αυτά τα προϊόντα των γεωγραφικών ενδείξεων, τα προϊόντα ποιότητας, να τα στηρίξουμε, διότι είναι τα κατεξοχήν ανταγωνιστικά προϊόντα στο διεθνές εμπόριο.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Εμείς κρατάμε εδώ ως Προεδρείο ότι απαντήσατε ξεκάθαρα «ναι» στο ερώτημα του κ. Σεβαστάκη, ότι δεν θα χάσουν τα λεφτά και αυτοί που δεν πληρώθηκαν.

**ΔΗΜΗΤΡΙΟΣ ΣΕΒΑΣΤΑΚΗΣ:** Και τη δανειακή πλευρά.

**ΠΡΟΕΔΡΕΥΩΝ (Νικήτας Κακλαμάνης):** Εντάξει. Ήταν γενικότερο, δεύτερο.

Ευχαριστώ πολύ, κύριε Αποστόλου.

Η ένατη με αριθμό 914/27-5-2016 επίκαιρη ερώτηση δεύτερου κύκλου του Βουλευτή Β΄ Πειραιώς του Λαϊκού Συνδέσμου – Χρυσή Αυγή κ. Ιωάννη Λαγού προς τον Υπουργό Παιδείας, Έρευνας και Θρησκευμάτων, σχετικά με τη «δημιουργία παράνομων νηπιαγωγείων και οικοτροφείων στην Ξάνθη», δεν θα συζητηθεί.

Η πρώτη με αριθμό 1153/19-7-2016 επίκαιρη ερώτηση πρώτου κύκλου της Βουλευτού Λαρίσης του Συνασπισμού Ριζοσπαστικής Αριστεράς κ. Άννας Βαγενά προς τον Υπουργό Πολιτισμού και Αθλητισμού, σχετικά με την αναγκαιότητα έκτακτης ενίσχυσης θιάσων νέων ηθοποιών, δεν θα συζητηθεί λόγω κωλύματος της ερωτώσας Βουλευτού.

Η πέμπτη με αριθμό 1139/13-7-2016 επίκαιρη ερώτηση πρώτου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με την επ΄ αόριστον αναβολή της δίκης της «SIEMENS» λόγω μη μετάφρασης του βουλεύματος, δεν θα συζητηθεί λόγω κωλύματος του ερωτώντος Βουλευτή.

Η ενδέκατη με αριθμό 1130/12-7-2016 επίκαιρη ερώτηση δεύτερου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Πολιτισμού και Αθλητισμού, σχετικά με το καλλιτεχνικό πρόγραμμα του Φεστιβάλ Αθηνών 2016 και τις αντιδράσεις για την παράσταση «4» του Ροντρίγκο Γκαρσία, δεν θα συζητηθεί λόγω κωλύματος του ερωτώντος Βουλευτή.

Η δωδέκατη με αριθμό 1048/27-6-2016 επίκαιρη ερώτηση δεύτερου κύκλου του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Περιβάλλοντος και Ενέργειας, σχετικά με «την καταστροφική και αχρεώστητη απαίτηση του ΔΕΔΔΗΕ για πληρωμή υπέρογκου και άδικου προστίμου σε επιχειρήσεις, που είχαν κλείσει κατά τη διάρκεια της κρίσης και τώρα ζητούν να ενεργοποιηθούν ξανά», δεν θα συζητηθεί λόγω κωλύματος του ερωτώντος Βουλευτή.

Η έκτη με αριθμό 1148/18-7-2016 επίκαιρη ερώτηση πρώτου κύκλου του Βουλευτή A΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Εθνικής Άμυνας, σχετικά με την άμεση απόσυρση τουρκικών στρατιωτικών δυνάμεων από Αιγαίο, Κύπρο και Νοτιοανατολική Μεσόγειο, δεν θα συζητηθεί σε συνεννόηση του ερωτώντος Βουλευτή με τον αρμόδιο Υπουργό.

Η με αριθμό 5364/13-5-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Πολιτισμού και Αθλητισμού, σχετικά με το σχεδιασμό για το αρχαιολογικό Μουσείο Μεσαράς, δεν θα συζητηθεί σε συνεννόηση του ερωτώντος Βουλευτή με τον αρμόδιο Υπουργό.

Τέλος, η όγδοη με αριθμό 1072/29-6-2016 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου – Χρυσή Αυγή κ. Νικολάου Κούζηλου προς τον Υπουργό Εθνικής Άμυνας, σχετικά με την κατάσταση που επικρατεί στα «Ελληνικά Αμυντικά Συστήματα», δεν θα συζητηθεί λόγω κωλύματος του Υπουργού Εθνικής Άμυνας κ. Δημητρίου Βίτσα.

Ολοκληρώθηκε η συζήτηση των επίκαιρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Με τη συναίνεση του Σώματος και ώρα 12.47΄λύεται η συνεδρίαση για τη Δευτέρα 1η Αυγούστου 2016 και ώρα 18.00΄, με αντικείμενο εργασιών του Σώματος: κοινοβουλευτικό έλεγχο συζήτηση επίκαιρων ερωτήσεων.

 **Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**